РЕПУБЛИКА СРБИЈА

НАРОДНА СКУПШТИНА

ДЕСЕТО ВАНРЕДНО ЗАСЕДАЊE

24. јун 2015. године

(Други дан рада)

 (Седница је почела у 11.05 часова. Председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, настављамо рад седнице Десетог ванредног заседања Народне скупштине Републике Србије у 2015. години.

 На основу службене евиденције о присутности народних посланика, констатујем да седници присуствује 95 народних посланика.

 Ради утврђивања броја народних посланика присутних у сали, молим вас да убаците своје идентификационе картице у посланичке јединице електронског система за гласање.

 Констатујем да је, применом електронског система за гласање, утврђено да је у сали присутно 95 народних посланика, односно да су присутна најмање 84 народна посланика и да постоје услови за рад Народне скупштине.

 Обавештавам вас да су спречени да седници присуствују следећи народни посланици: проф. др Жарко Обрадовић, мр Дејан Раденковић, Стефана Миладиновић, Марјана Мараш, проф. др Бранко Ђуровић и проф. др Весна Бесаровић.

 Прелазимо на 1. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О АКЦИЗАМА (појединости)

 Сагласно члану 90. став 1. Пословника Народне скупштине, обавештавам вас да сам позвала да данашњој седници присуствују: др Душан Вујовић, министар финансија, Ненад Мијаиловић, државни секретар у Министарству финансија, др Наташа Ковачевић, вршилац дужности помоћника министра финансија, др Анастазија Тања Ђелић, руководилац Групе у Министарству финансија и Соња Николић, виши саветник у Министарству финансија.

 Примили сте амандмане које су на Предлог закона поднели народни посланици проф. др Јанко Веселиновић, Иван Јовановић, Олена Папуга, Ђорђе Стојшић, Зоран Живковић, Владимир Павићевић, Марко Ђуришић, Александар Сенић, Бранка Каравидић, Биљана Хасановић Кораћ, академик Нинослав Стојадиновић, Горан Богдановић, Снежана Маловић, Слободан Хомен, Иван Карић, др Благоје Брадић, Борислав Стефановић, Гордана Чомић, Горан Ћирић, Јован Марковић, Јована Јовановић, мр Александра Јерков, Весна Марјановић, Драган Шутановац, Балша Божовић, Весна Мартиновић и Аида Ћоровић, као и Влада Републике Србије.

 Примили сте извештаје Одбора за финансије, републички буџет и контролу трошења јавних средстава и Одбора за уставна питања и законодавство, као и мишљење Владе о поднетим амандманима.

 Пошто је Народна скупштина обавила начелни претрес, сагласно члану 157. став 3. Пословника Народне скупштине, отварам претрес Предлога закона у појединостима.

 Молим само за паузу од пет минута да проверимо зашто још није ушао у салу министар, пошто је министар малопре био ту испред зграде. Само толико, да физички проверимо где се задржао.

(После паузе – 11.10)

 На члан 2. амандман је поднео народни посланик проф. др Јанко Веселиновић. Да ли неко жели реч? Реч има др Јанко Веселиновић.

 ЈАНКО ВЕСЕЛИНОВИЋ: Хвала, поштована председнице. Користићу и пет минута који ми припадају.

 Поштовани господине Вујовићу, ова скупштина је заиста лавиринт, јел' тако, као што је лавиринт и Влада Србије, па сте се, по свему судећи, били изгубили у том лавиринту. Није мени што сте се изгубили у Скупштини, него што се ова влада изгубила и што се налази у лавиринту.

 Господине Вујовићу, ви сте поднели Народној скупштини Предлог закона о измени Закона о акцизама, којим тражите да се уведе акциза на електричну енергију, што нико до сада није учинио од дана када је у Србију стигла струја. Због тога Покрет за преокрет тражи да повучете овај закон и да одустанете од увођења намета на електричну енергију, намета грађанима Србије.

 Овај амандман и сви остали амандмани које сам поднео јесу у том циљу, у циљу да схватите да Србија није ни Немачка, ни Француска, када поредите цену струје у Немачкој, Француској и другим развијеним земљама ЕУ, да морате да поредите и плате и пензије, господине Вујовићу, које сте смањили и број социјалних случајева који су у Србији никад већи, који не могу да плаћају ни ову цену струје, господине Вујовићу.

 Питао сам вас прошли пут, одговорите ми сада, везано за овај амандман. Колика је наплата електричне енергије у Србији? Ко не плаћа електричну енергију? Зашто не плаћа? Зашто ће неки грађани, поштени пензионери и социјални случајеви плаћати електричну енергију за оне који је не плаћају, тиме што ћете увести акцизу, намет на струју и што наредних месец дана ће сви грађани добијати веће рачуне које неће моћи да плаћају?

 Господине Вујовићу, ево једно питање – да ли сте водили рачуна када сте донели одлуку о повећању цена електричне енергије, односно увођење акцизе, да посланик који ће гласати за то повећање електричне енергије, посланик из Ниша, дугује за електричну енергију 1.009.554 динара? Осамнаест пута му је искључивана електрична енергија. Он је, успут, и председник општине Пантелеј.

 Да ли сте размишљали о томе да такви посланици треба да подрже овакву меру и неће њима бити проблем да подигну руку за поскупљење електричне енергије - зато што је они не плаћају, али биће проблем грађанима који треба да из својих џепова, из својих плата, истањених плата које сте ви смањили, и пензија плаћају електричну енергију.

 Да ли сте се, господине Вујовићу, запитали како се троше средства у Електропривреди Србије? Да ли сте се запитали како је примљено 49 људи у ЕПС, конкретно у Новом Саду пре два месеца, само да би обављали страначке послове?

 Да ли сте се, господине Вујовићу, запитали шта ради директор Колубаре? Да ли сте се запитали колико он средстава троши у ресторану, на кафанске рачуне намећући сваком оном ко плаћа електричну енергију свој трошак кафанских рачуна? Господин Грчић, Милорад Грчић, који је иначе завршио средњу школу и курс за конобара и преко ноћи завршио факултет у Сремској Каменици, радио у печењари, а сада је директор Колубаре. Да ли сте се запитали колико он троши на угоститељске услуге?

 Он месечно кошта државу, грађане Србије који ће макар један динар морати у плаћању електричне енергије да издвоје за господина Грчића, макар један динар. Два милиона и 55 динара месечно троши на угоститељске услуге, господине Вујовићу. Да ли сте се запитали када сте доносили одлуку о томе?

 Да ли сте се запитали како се троше средства која ЕПС има и које калкулације улазе у ту цену, господине Вујовићу? Копате по папирима и по торби, вероватно ћете наћи одговор на та питања. Дакле, да ли сте прво изанализирали да ли грађани Србије могу то да плате, колике су им плате, па онда говорили да је то усклађивање са стандардима ЕУ?

 Како нисте ускладили стандарде у области екологије, у области правосуђа, заштите правне државе итд, него сте кренули тако да усклађујете стандард што ћете натоварити на леђа грађана Србије још један нови намет. Не само струја, у овом члану који тражимо да се повуче као и цео закон, ви уводите намет и на електронске цигарете које су замена за штетније цигарете, класичне цигарете.

 Да ли ви на овај начин идете на руку, рецимо, „Бритиш американ тобако“ и господину Бајдену који је сувласник те компаније? Је ли ви никада не дођете овде у Скупштину, а да не донесете закон који иде на штету грађана Србије, а у корист моћних тајкуна, у корист ваших страних партнера који вам помажу вероватно да одржите ову владу и вероватно вас финансијски помажу, не мислим вас лично, него странку која вас је делегирала на ово место.

 Господине Вујовићу, повуците овај закон, спасите грађане Србије од још једног намета, од намета на електричну енергију која треба да се користи и за спремање, печење јаја, јесте, и за кување млека деци и родитељи ће заиста сада морати водити рачуна о томе и да ли ће укључити грејалицу у соби где спавају деца зато што не могу да плате грејање, рецимо, у Нишу зато што је топлана подигла цену грејања, као што је то учинила на крају у свим градовима Србије. Повуците закон, господине Вујовићу.

 ПРЕДСЕДНИК: Хвала. Хвала, потрошили сте време укупно. Реч има Александар Марковић.

 АЛЕКСАНДАР МАРКОВИЋ: Хвала, уважена председавајућа. Поштовани министре, даме и господо народни посланици, наравно да предлажем да се одбије овај овакав амандман. Али, госпођо председавајућа, ми данас имамо овде занимљиву замену улога, рекао бих.

 Наиме, предлагач овог амандмана, известан самостални посланик или независни посланик, иако оно воли другачије да се представља, поднео је амандман који гласи – у Предлогу закона о изменама и допунама Закона о акцизама члан 2. брише се. И, читам низ амандмана данас је поднео у истоветном тексту који гласи – брише се. Изгледа да како који посланик који постане самосталан крене масовно да пише амандмане „брише се“ и преузео је улогу неких других самосталних посланика, али није то оно што је важно.

 Оно што је важно то је да овај амандман директно нарушава смисао предлога закона и концепт овог предлога закона, предлога закона којим се наставља активан програм консолидације државног буџета, дакле фискалне консолидације и оздрављења јавних финансије. Мислим да би требало да одбијемо овај амандман и позивам све да не прихватимо овај амандман. Хвала вам.

 ПРЕДСЕДНИК: Захваљујем. Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Даме и господо народни посланици, поштована председавајућа, пратећи излагање предлагача амандмана приметио сам да испод његовог имена стоји „Покрет за ПРЕОКРЕТ“. Господин Бабић је назвао то „покрет за сунцокрет“, али поента је у следећем. То није политичка странка и не знам ко је дозволио, а ви то погледајте да ли је у складу Пословником, да се предлагач амандмана потпише именом удружења грађана имајући у виду да то није политичка странка, да удружење грађана оснивају три лица.

 Овим путем упућујем протест зато што се предлагач амандмана потписује по удружењу грађана. Ако се сви будемо потписивали по удружењима којима припадамо онда не знам на шта ће личити ова Народна скупштина. Није проблем да се назове по изборној листи, није проблем да се назове и по политичкој странци која није учествовала на изборима. Али ако се будемо потписивали по називу удружења грађана која не могу да буду политички носиоци, нити политичке листе, нити изборне листе на изборима, онда ћемо далеко отићи.

 Но, предлагач амандмана је предложио амандман следеће садржите, то је професор доктор, он има приговор око неких факултета, ја имам приговора око његових студената. Не знам шта ће он коректно научити своје студенте уколико предлаже овако паметне амандмане. Не знам да ли је ово смислио сам или му је то неко помагао, с обзиром на приговоре да је забринут за студенте који студирају на неким факултетима, такође могу да будем забринут за судбину студената којима он предаје, с обзиром да предлаже овако квалитетне амандмане.

 Слажем се са предлагачем амандмана да Скупштина није лавиринт. Дакле, то што у Влади, министарству имају одређене обавезе и то што смо чекали неколико минута није разлог за приговор. Њега може да изнесе неко ко је редован на седници Народне скупштине, али не свакако професор доктор који своје предлоге да, а онда га у дану за гласање нема.

 Па сам на последњој седници искористио прилику да гласам за предлог уваженог професора доктора и гласао за његов предлог, али њега није било. Његови предлози су добили нула гласова, а ја ћу и овог пута подржати његово предлог за усвајање овог амандмана. Наравно, предлажем да се одбије, али под условом да ми у тридесет секунди наброји све политичке организације у којима је био у последњих годину дана. Хвала вам.

 ПРЕДСЕДНИК: Хвала. Само да вам отклоним дилему. Посланик је донео извод из Регистра политичких странака. Значи, поштујемо само нашу обавезу да како поступамо према свима и потписујемо, тако и у случају овог посланика. Реч има др Душан Вујовић. ДУШАН ВУЈОВИЋ: Само кратко да појасним, није реч ни о каквим лавиринтима, реч је о састанку Владе Републике Србије, делегацију предводи Александар Вучић, премијер и делегације Народне Републике Кине, коју је предводио заменик премијера Џанг Гао Ли. Састанак је био од десет до једанаест сати, а у 11.05 сати сам изашао и дошао најбрже могуће до Скупштине. Извињавам се на кашњењу. То је био једини термин. Потпредседник Владе Кине је отишао право на аеродром са тог састанка.

 Што се тиче вашег коментара о оправданости овог закона, мислим да смо о томе говорили јуче врло детаљно и нема потреба да у амандману на члан који каже „брише се“ понављам аргументе. Аргументи су били јуче саопштени и могу да их поновим ако је то потребно, али то можемо у завршној речи, мислим да на овај амандман нема потребе да понављам све те исте аргументе оправданости увођења акцизе у складу са директивом ЕУ.

 Пре сто година није ни било директива, није било ни ЕУ, струја није била ограничен фактор, данас јесте. Природни ресурси које производња струје троши јесу ограничен фактор и акциза на ограничене природне ресурсе, необновљиве природне ресурсе је врло оправдана мера свуда у свету, посебно што Србија 30% испод прве наредне земље у регионе је по цени струје. Србија троши више струје по јединици друштвеног производа него било која упоредива земља. Србија троши више струје на грејање него било која упоредива земља када има на располагању друге еколошки подобније и економичније изворе за грејање.

 Према томе, ова политика акциза је потпуно усклађена са директивама ЕУ, са рационалном употребом природних ресурса и са дугорочном стратегијом Србије да има ефикасну енергију, да обезбеди енергију за индустрију, за развој, раст, за нова радан места. Хвала.

 ПРЕДСЕДНИК: Реч има народни посланик Гордана Чомић. ГОРДАНА ЧОМИЋ: Захваљујем. У прилог амандману који је поднео народни посланик Јанко Веселиновић и у одбрану права народних посланика да прописе који сматрају непримереним, лошим по краткорочним и далекосежним последицама по грађане Србије, поруком да сваки члан треба брисати, да траже да се и закон у целини брише, када остане без чланова или да се повлачи из процедуре.

 То је просто и легитимно и легално на основу Пословника. Разумем политички фолклор којима се оспорава право, као што разумем и политички фолклор којим се оспорава право да се народни посланик потпише како жели, и у одбрану председнице Народне скупштина која врло пажљиво води рачуна о реду, то не само да је по Пословнику, него не би у овој скупштини било посланичке групе Напред Србијо – Томислав Николић, да није по Пословнику, тако да са доста непажње овде дисквалификујемо људе, а не говоримо о теми.

 Само кратка опаска министру, пошто са жаљењем морам констатовати да га врло често лоше интерпретирају и ваде из контекста реченице, струја није природни ресурс. Молим вас да то пажљиво водите рачуна, зато што није.

 Постоје необновљиви природни ресурси који служе за производњу енергије, али струја као таква није природни ресурс, да вас не би поново погрешно интерпретирали и стављали ван контекста, а подршка амандману зато што акцизу од 8,5% на цену струје у Србији не можете ниједним аргументом подржати. Не стоје ни аргументи за Европску унију, јер има земаља које акцизу имају, има земаља које имају акцизу од 0% и има земаља који акцизу немају.

 Не можете подржати ни обновом електропривреде, јер ово је износ новца који иде директно у буџет. Не можете подржати ни фискалном консолидацијом. Можете подржати обавезама које неко други за нас, као што је ММФ има као предлог, а када је у питању цена струје и то је једино о чему можемо да разговарамо.

 Наш је посао да посматрамо одрживост кућних буџета, да се из кућних буџета дају још тих 7,5% у буџет Републике Србије, а да не знамо како ће се трошити.

 Наша је обавеза да пажљиво гледамо сваки члан закона и да имамо став који ће умањити штетне последице, јер повећање акцизе струје ће произвести само штетне последице, како по електропривредни систем Србије, како по стандард грађана, тако и по оно што стављамо као наслов испред и као аргумент, а то је фискална консолидација са којом нема везе, таман толико колико струја није природан ресурс. Хвала вам.

 ПРЕДСЕДНИК: Хвала. На члан 2. амандман је поднео народни посланик Иван Јовановић. Реч има народни посланик Иван Јовановић.

 ИВАН ЈОВАНОВИЋ: Поштована председавајућа, поштовани министре, прво, мислим да је требало да присуствујете и Одбору за финансије, где смо расправљали о овим амандманима и мислим да је тема веома значајна, тако да је требало да будете присутни. Предложио сам амандман којим се брише став 7. овог члана, брише се део о акцизи на електричну енергију, из простог разлога што није усаглашен са директивом на коју се позивате.

 Ако већ желимо да примењујемо неке европске стандарде и директиве, онда би требало да кренемо, пре свега, од оних ствари које се тичу грађана и њиховог бољитка, а ово је директан удар на њихов стандард и мислим да јефтине политичке поене које Влада скупља на смањеном дефициту, скупо ће платити грађани Србије. А то је потпуно јасно.

 Да бих објаснио на који начин покушавате, а то смо слушали у вашим образложењима, на којима нисмо могли да реагујемо, да добијемо реплику, јер ми то из опозиције не можемо увек, донео сам један просечан рачун за електричну енергију грађанина Србије.

 Ако би се применила директива ЕУ да се минимална акциза на мегават електричне енергије примени од једног евра, добили би за потрошњу од 386 киловат-часова цену од 46 динара акцизе. То је оно што пише у директиви и на шта ми имамо примедбу, такође.

 Оно што ће Влада наплатити грађанима Србије за исти тај рачун је готово пет пута више, а то је 176,94 динара. То је заиста нечувено да ви примењујете европску директиву, још строже према грађанима Србије, него што је то законодавац у Европској унији сматрао да треба.

 На шта се још у Србији од следеће недеље наплаћује акциза? Наплаћује се на обрачунску снагу. Дакле, то је ангажована снага, у овом случају 11 киловата на 472 динара обрачунате снаге за овог потрошача, држава ће у буџет директно инкасирати преко 50 динара. Шта је то акциза на обрачунату снагу? Чију снагу, зашто се то наплаћује грађанима Србије и зашто није по киловату?

 Друга ствар, такође још бесмисленија, грађани ће плаћати акцизу за трошак јавног снабдевача, у овом случају 120 динара, готово преко 10 динара ће плаћати сваког месеца за трошак јавног снабдевача.

 Зашто грађани да плаћају акцизу на трошак јавног снабдевача? Ја вас питам, колеге посланици, јер грађани Србије ово треба да чују и ово је невероватна ствар. Још једна ствар, накнада за повлашћене произвођаче из Закона о енергетици. Они већ добијају накнаду од грађана, а сада ће грађани за ту накнаду коју њима плаћају, да плаћају и акцизу.

 Дакле, грађани плаћају њима накнаду и плаћају акцизу на ту накнаду коју уводи Влада Републике Србије, како би на што ефикаснији начин напунила свој буџет и како би што квалитетније фалсификовала фискалне резултате, јер потпуно је јасно какво је стање у Србији, да је рецесија и у овој години, да је била у прошлој и да смо једина држава у региону која две године заредом има рецесију, једина смо држава која се налази у оваквој ситуацији.

 У привреди су најниже плате, највећи раст трошкова у овом делу Европе, масован одлазак наших грађана у иностранство, због егзистенције и то је министре нешто што не можете да порекнете.

 Огромни ресурси којима располаже ЕПС треба да се користе у сврху развоја ове земље. Ту се слажем с вама, али то треба да решите са менаџментом који сте ви поставили. Менаџмент се понаша бахато, неодговорно, штеди се само на грађанима и мислим да далеко рационалније треба да се користе ти ресурси, да то може да се користи и за привредни развој и да може далеко више да допринесе, уколико би имали менаџмент који је изабран на јавном конкурсу, отвореном, међународном, где не би имали партијске војнике на кључним позицијама који онда могу да производе само губитке, лажно исказани успеси ЕПС-а кроз пословне књиге, а и сами знате како су се исказали, на који начин је умањен трошак амортизације, да би ова фирма приказала профит и на тај начин касније уплатила средства у буџет Републике Србије.

 Мислим да ово треба да прекинете, ако желите да заиста стабилизујете земљу, јер није начин да се грађанима узима. Начин је да држава уштеди на себи, на партијским деловима својим, да их очисти из оног сектора у коме не треба да буду и да онда можемо на један прави начин да финансирамо оне трошкове које ова држава има. Хвала.

 ПРЕДСЕДНИК: Реч има министар др Вујовић.

 ДУШАН ВУЈОВИЋ: Захваљујем се, посланици, госпођи Чомић и прихватам корекцију. Значи, скраћена реченица и пуно вам хвала. Реч је о томе да се преко 60% струје која се производи у Србији, производи на основу необновљивих извора. То сам имао у виду и хвала вам на корекцији.

 Желим такође да вас замолим да и ви говорите прецизно. Према томе, акциза улази у буџет и у буџету се за сваки динар зна на шта се троши, свака апропријација и сваку ствар коју меримо дневно где се троше средства се мери врло прецизно до последњег динара.

 Према томе, желим да грађани знају да у дневним извештајима који се месечно објављују на сајту Министарства финансија и који ће се квартално, односно годишње давати свим посланицима на увид, врло се прецизно прати сваки динар.

 Ту не могу да се сложим с вама да се не зна на шта се троши. Троши се на све. Штавише, прекјуче сам у расправи нагласио да је акциза структурни извор прихода који Србији помаже да уравнотежи структурне, дугорочне структурне обавезе које су пре свега у три елемента, четири елемента, а то су плате, пензије, материјални трошкови и камате, помаже Србији да уравнотежи структурне дугорочне обавезе које је тешко мењати и структурне дугорочне изворе прихода.

 Нажалост, стандарди међународних организација и свих кредитора су такви да текуће приходе, повећање наплате где имамо 13,8 милијарди бољи резултат ове године од плана се не сматра трајним извором прихода док се не потврди најмање кроз 12 месеци, а после тога подлеже верификацији.

 За разлику од тога акциза представља трајни извор прихода пошто су методи њенога разреза и наплате такви да дају 99,9 сигурност наплате.

 Друго јако важно, терет за грађане Србије је на нивоу просечног потрошача према подацима које нам даје ЕПС. Електропривреда Србије је јавно предузеће, ми имамо приступ подацима из Владе исто као и ви, 2.640 динара је просечни рачун. Повећање и акциза и повећање струје ће бити 325 динара. Триста двадесет пет динара је износ повећања и то ће бити терет за грађане Србије, од тога ће отприлике две трећине бити акциза, а једна трећина ће бити повећање цене струје у овом моменту.

 Акциза се одређује сада на овом нивоу, али ће касније бити предмет разматрања и корекције и можемо и ми да спустимо до нуле оног момента када изађемо из фискалних ограничења које данас имамо. Значи, земље Европе имају уведен инструмент акцизе, а само текућим одлукама мењају стопу која се примењује.

 Морам да кажем да се не слажем са констатацијом да ми фалсификујемо фискалне резултате. Напротив, ми плаћамо све обавезе, чак више него што је то било уобичајено претходних година. Значи, немамо раст, него смањење обавеза којима је доспео рок плаћања и према томе резултат који имамо са данашњим даном суфицит у јуну од једне милијарде, 0,8 милијарди после, где је био дефицит 25 милијарди (Председник: Хвала министре, време сте прекорачили.)…ми се данас налазимо на 24,2 милијарде што је у процентима испод једног процента друштвеног производа. Хвала.

 ПРЕДСЕДНИК: Хвала. Реч има народни посланик Зоран Бабић. Изволите.

 ЗОРАН БАБИЋ: Госпођо председнице, господине Вујовићу, даме и господо народни посланици, СНС је против овог амандмана из једног простог разлога. Неискреност. Неискреност предлагача амандмана.

 Неискреност у покушају да се представе као заштитници интереса грађана Републике Србије, јер бих волео да ову аргументацију коју тако страствено представљају сада приликом тражења сагласности за амандман, да су исту аргументацију употребили 1. марта 2008. године када је цена струје у Србији повећана за 7,6%, да су исту аргументацију употребили и 1. августа 2008. године када је цена поскупела, цена струје је поскупела за 8,4%, па бих волео да су исту аргументацију, исту забринутост употребили и 1. марта 2010. године када је цена струје у Србији поскупела за 10%, па бих волео да су исту аргументацију употребили и 1. априла 2011. године када је цена струје поскупела за 15,1%.

 Да ли ће цена поскупети кроз акцизе или кроз повећање цена струје? Грађанима Републике Србије је битно какав и колики рачун ће добити. Не желим да се сакривамо ни иза каквих директива, нити да се свађамо са онима чије место тражимо, не тражимо место, тражимо место у њиховом друштву, али је ова мера неопходност, ову меру би свако прихватио и свако би урадио да је на месту ове Владе Републике Србије.

 Нећемо гласати за овај амандман због неискрености јер тада када су повећавали струју за 7,6, па за 8,4%, па за 10%, па за 15,1% морали су да кажу да повећавају цену струје зато што им је потребно више новца за финансирање медијске кампање ЕПС-а.

 Да ли сте видели негде рекламу ЕПС-а у протеклих годину дана? Да ли је потребна медијска кампања и реклама ЕПС? Није и нема је зато што не желимо да се на такав начин опходимо према новцу грађана Републике Србије.

 Да ли је било реклама ЕПС на свим телевизијама до 2012. године? Да, било је. Ко је имао користи? Медијске куће. Ко је контролисао те медијске куће? Па подносиоци амандмана. Какве везе има ЕПС са финансирањем концерата, а финансирали су концерте са 353 милиона динара, па сте морали тада када сте повећавали струју од 7,6 до 15,1% да кажете грађанима – ево, повећавамо струју да би финансирали концерте, да би финансирали спортске клубове, да би хранили маркетиншке кампање и агенције које су у нашем власништву.

 Зашто тада нисте били искрени? Зашто се тада нисте побунили против повећања цена струје? Зашто нисте били искрени тада? Зашто тада нисте водили рачуна колико ће и да ли ће имати родитељи да скувају јаје или да скувају млеко?

 Олако је рећи – па знате, они се понашају бахато. Ако је бахатост то што је за три године управљања Колубаром извршена уштеда од пет милијарди динара, прихватам да је то бахатост.

 Шта ћемо са тим да је за протекле три године са 374 аутомобила, службена аутомобила који су били доступни 24 часа, омиљеним појединцима у Колубари, тај број службених аутомобила сада сведен на 80? Да ли је бахатост на нама, на господину Грчићу, на СНС, која је свела број службених аутомобила на 80 или на вама тако забринутима за интересе грађана, који сте користили службене аутомобиле 24 часа на дан и то 372 аута?

 Да ли је бахатост то што ћемо ове године и поред свих проблема и недаћа које су донеле поплаве прошле године, ова година ће бити рекордна по произведеном угљу од 29 милиона тона у Колубари? За мене су то резултати.

 Да ли је бахатост то што је уведен ред у експропријацију или да вас подсетим на све оне афере око неког Кенета, око неких кућа које су преплаћиване и шта је све рађено? Са чијим новцем је то рађено? Са новцем грађана Републике Србије за које сте тек сада забринути, а онда када сте имали могућност да водите рачуна о том новцу, давали сте неком Кенету, давали сте за службене аутомобиле, повећавали цену струје, давали за спортске клубове, за маркетиншке кампање, маркетиншке агенције у вашем власништву, давали за концерте 353 милиона динара, само за један концерт, и сада одједном ти „сунцокрети“ су тада рекли – браво, то је добро; а сада су се преокренули па су сада рекли да им то не одговара, да им не одговара један домаћински однос.

 Само не знам када колегиница каже – неће побољшати јавне финансије, неће побољшати пословање ЕПС, неће модернизовати ЕПС, а где ће отићи тај новац или је то можда нека аутопројекција, па ће отићи за неке концерте као што сте ви радили или за неке маркетиншке агенције? Не, неће. Отићи ће за оздрављење јавних финансија које сте ви разболели, отићи ће за модернизацију ЕПС и за једно боље, поштеније и домаћинскије пословање.

 Због тога је СНС против овог амандмана.

 ПРЕДСЕДНИК: Реч има др Александар Мартиновић. АЛЕКСАНДАР МАРТИНОВИЋ: Даме и господо народни посланици, као што је рекао мој уважени колега Зоран Бабић, СНС неће подржати ове амандмане из више разлога. Поред тога што су неискрени, поред тога што су лицемерни, желим да истакнем неколико чињеница.

 Прво, госпођо Гојковић, господин Јанко Веселиновић није регистровао политички странку, него је регистровао…

 ПРЕДСЕДНИК: Извините, да ли сте тражили ви у оквиру амандмана? Ми то сада све проверавамо. Проверавамо решења, али не само решење пуко, проверавамо укупно да ли и шта се потписује или не потписује, у том смислу. Ако је то кључни проблем ове седнице, само да вам кажем да проверавамо да ли право на потпис у телевизијском преносу имају и политичке странке или удружења итд, пошто је решење предато Генералном секретаријату и на основу тога Генерални секретаријат је одлучио да иде потпис.

 Мислим да то није кључни проблем данас, али ћемо проверити и све ћемо у складу са прописима учинити.

 Да пређемо на дискусију о амандману, молим вас.

 АЛЕКСАНДАР МАРТИНОВИЋ: Дакле, господин Јанко Веселиновић је 10. јуна 2015. године добио решење од Агенције за привредне регистре, које гласи: усваја се јединствена регистрациона пријава оснивања правних лица и других субјеката регистрације…

 ПРЕДСЕДНИК: Посланиче, ја вас позивам да причате о амандману једнако као и други.

 АЛЕКСАНДАР МАРТИНОВИЋ: Повезаћу, причаћу о амандману.

 ПРЕДСЕДНИК: Па, никако да пређете на амандман.

 АЛЕКСАНДАР МАРТИНОВИЋ: Па, чекајте, госпођо Гојковић, Јанко Веселиновић је причао о неким тајкунима који финансирају СНС, о неким конобарима који воде јавна предузећа, о јајима, о млеку итд…

 ПРЕДСЕДНИК: Па, молим вас, вас нико не спречава да ви кажете то.

 АЛЕКСАНДАР МАРТИНОВИЋ: Нисте га прекидали. Дозволите ми да одговорим на неистине које су изречене на рачун СНС.

 Дакле, господин Јанко Веселиновић је регистровао у регистру удружења Покрет за ПРЕОКРЕТ, облик организовања, удружење, скраћени назив Преокрет, седиште и адреса Мутапова 48, Врачар, Србија, област остваривања циљева, активизам у свим друштвеним областима од значаја за живот грађана у Србији итд.

 Дакле, није политичка странка, него удружење грађана. Између политичке странке и удружења грађана постоји велика разлика, а ово је решење од 10. јуна 2015. године Агенције за привредне регистре, које свако од вас може преко интернет презентације ове Агенције да добије.

 Што се тиче конобара који воде нека јавна предузећа, господине Веселиновићу, били сте члан ДС…

 (Јанко Веселиновић: Ово није мој амандман.)

 Долазите из Новог Сада, ви знате и госпођа Гојковић…

 ПРЕДСЕДНИК: Посланиче, не обраћам пажњу шта добацује посланик Јанко Веселиновић, него морам вама. Мени је све јасно. Обраћајте се мени, немојте да реплицирате.

 (Александар Мартиновић: Ево, вама се обраћам.)

 Постоји институт реплике. Није забрањено тражити реплику и амандман је од посланика Ивана Јовановића. Без уздисања, колутања очију и свега, апсолутно сам у праву. Значи, оно што важи за друге посланике, љубазно молим да важи и за вас.

 Значи, ово је амандман Ивана Јовановића, а не Јанка Веселиновића и то не могу сад да се правим само зато што сте ви мој, па да ја прећутим. То не могу. Те вас молим да се вратите на амандман Ивана Јовановића или да сачекате наредни амандман др Јанка Веселиновића. Мислим да би тако сваки председавајући поступио, без обзира како се зове.

 АЛЕКСАНДАР МАРТИНОВИЋ: Добро, ево обраћам се вама. Госпођо Гојковић, ви долазите из Новог Сада. Овде је било у аргументацији зашто треба прихватити амандман речи о томе како је неки кадар СНС по занимању конобар. Ако се не варам, председник Извршног одбора Покрајинског одбора ДС за Војводину је Душан Елезовић, који је такође конобар, а завршио је, ако се не варам, или треба да заврши, Факултет за менаџмент у туризму и угоститељству.

 Чуди ме како то да господи није сметало да их води конобар у ДС, а сада им смета ко је наводно конобар који води „Колубару“. То су двоструки стандарди и то су двоструки аршини.

 Али, нешто што је много важније. Прво, ово што ради Влада Србије је мера због које нико није срећан и због које нико није радостан. Да ли је ова мера нужна? Јесте. Ова мера ће допринети консолидацији јавних финансија. Заиста не разумем посланике бившег режима који тврде да ово неће допринети консолидацији јавних финансија. Наравно да хоће.

 Оно што је такође битно да се нагласи, акциза, као јавни приход, као појам у јавним финансијама, постоји дуги низ година и у Републици Србији и у многим другим европским и светским државама. Дакле, акциза није неки нови приход. Акциза постоји већ у нашем финансијском систему.

 Акциза је јавни приход из кога се пуни буџет. Акцизама се не пуне џепови политичких функционера, не пуне се џепови политичких странака. Пуни се буџет. Из тог буџета се, наравно, поред тога што се финансира држава, поред тога што се једним делом финансирају јединице локалне самоуправе, па ваљда се финансирају и грађани, између осталог и они грађани који су социјално угрожени.

 Ове паре не иду у буџет неке друге државе. Иду у буџет наше државе, иду у буџет Републике Србије. Не знам зашто би неко имао нешто против тога.

 Консолидација јавних финансија је битна зато што нам ствара предуслове, а о томе је и премијер Вучић више пута говорио, да размишљамо о томе да до краја године, ако се наставе ови позитивни економски и финансијски трендови, можемо да размишљамо о повећавању плата и пензија. Да ли ће до тога доћи или не зависи и од тога да ли ћемо бити истрајни у економским реформама које је ова влада почела.

 Господа из бившег режима су заборавили да је Влада коју води Александар Вучић прва влада у модерној историји која је буквално натерала јавна предузећа чији је оснивач Република Србија да добит уплаћују у буџет Републике Србије. Нико није знао куда иде новац јавних предузећа док је ову државу водила ДС. Сада је пракса потпуно другачија. Сви приходи, сва добит иде у буџет. То, такође, доприноси консолидацији јавних финансија.

 Они који нам данас држе лекције о томе како ћемо да ојадимо грађане, како се они брину о њиховом социјалном положају, па, лепо је рекао колега Бабић – зашто се о томе нису бринули када су повећавали цену електричне енергије од 2000. до 2012. године ко зна колико пута? Повећавали су је. Да ли је ико знао куда иде тај новац? Није знао. Да ли је тај новац коришћен за финансирање ДС и других странака које су биле на власти? Коришћен је.

 Овде се прича о неким партијским кадровима. Хајде, кажите ми ви из бившег режима којег директора јавног предузећа сте ви изабрали на неком јавном конкурсу и да је тај директор показао резултате у вођењу јавног предузећа којем стоји на челу? Колико знам, ни једног јединог.

 Влада Србије је преузела тешке мере, али за разлику од других влада у окружењу, ове мере смо предузели сами и овде се не ради о томе да нас неко тера, ни ММФ, ни ЕУ, да ми сада повећавамо, односно уводимо акцизу на електричну енергију. Ми сами хоћемо да спасемо државу од тешке економске ситуације у којој се она налазила када ју је водила ДС.

 Пре два дана је колега Бабић изнео чињеницу коју су посланици бившег режима изгледа заборавили. У лето 2012. године Влада Србије је наследила буџет из којег су могли да се сервисирају расходи у наредних 15 дана. После тих 15 дана следио нам је банкрот. Грчка данас мора да предузима тешке економске мере зато што су јој буквално поставили ултиматум. Натерали су Грке да штеде. Нас нико не тера. Сами предузимамо мере да не би дошли у ситуацију у којој се данас налази Грчка. О томе се ради.

 Овде се прича о томе како Србија није ни Италија, ни Француска, ни Шпанија. Па, није. Нажалост није. Ви нама 2012. године и нисте оставили у наслеђе државу каква је Италија, Шпанија, Норвешка или нека друга добро уређена држава. Оставили сте нам руину од државе, неуређене јавне финансије, пљачку, криминал, корупцију, буџетску рупу која је била таква да је за 15 дана претио банкрот.

 Влада Србије је за кратко време успела све те проблеме да реши. Наравно да има још проблема у Србији који треба да се реше, али немојте ви који сте довели Србију у овакву ситуацију да нам држите лекције о томе како треба бринути о интересима грађана.

 На крају крајева, имате пример АП Војводине. Брините тамо мало о интересима грађана. Што не бринете о интересима грађана кад узимате новац из Фонда за капитално улагање? Што не бринете о интересима грађана кад узимате новац из Развојног фонда Војводине? Што не бринете о интересима грађана кад узимате новац из покрајинских секретаријата и за науку и технолошки развој и из Покрајинског секретаријата за пољопривреду итд.

 Причате овде о интересима грађана који нешто треба да плате. Па, грађани Војводине плаћају „Војводинашумама“, „Војводина Водама“ разне таксе, између осталог, таксу за чишћење каналске мреже у Војводини. Године 2014. имали смо у појединим деловима Војводине поплаву, зато што „Војводина Воде“, јавно предузеће које воде кадрови из ДС, нису добро радили свој посао. Грађани су платили таксу, али канали нису чишћени. Уместо очишћених канала имали сте депоније. Ко је за то одговоран? Они који управљају Војводином 15 година.

 Дакле, све ово је у вези са овим амандманом и са претходним амандманима. Мера је тешка. Мера је болна. Тешка је мера и смањивање једног дела пензија, тешка је мера и смањивање једног дела плата у јавном сектору. Биће тешка мера и евентуално отпуштање једног дела запослених који раде у државној администрацији. То су тешке мере, али то су лековите мере. То су мере које су једини начин да се оздрави српска привреда.

 Овде се говори о неким јефтиним политичким поенима. Да смо хтели да постижемо јефтине политичке поене, могли смо да водимо исту политику какву је водио бивши режим – задужујемо се, ништа не дирамо, све остављамо како јесте, а за две године шта нам бог да. Али, водили смо рачуна о интересима будућих генерација. Ову државу желимо некоме да оставимо у наслеђе, али да је оставимо у бољем стању него што смо је ми затекли. О томе се ради. Биће још тешких мера и биће још болних мера.

 Сад разумем бивши режим, он се сад упиње да се представи да је он једини заступник интереса грађана, али сви избори од 2014. године па наовамо вас демантују. Грађани разумеју политику Владе Републике Србије. Грађани разумеју тешке мере које предузимамо. Морамо да предузимамо, јер нема другог начина да оздравимо јавне финансије и да оздравимо српску привреду. Да постоји други начин, наравно да би Влада Србије том другом начину прибегла, али другог начина нема. Овај начин се показао као добар, даје резултате. Свако од нас би волео да су резултати и већи и бољи, али нажалост држава је била до те мере запуштена да се више од овога објективно није могло урадити.

 За овакве ствари потребна је храброст. Много је лакше подићи цену струје на телефонској седници Владе, него доћи у Народну скупштину, пред народне посланике, довести министра финансија и пред грађанима Србије показати како се ви наводно бринете за интересе грађана. Много је лакше то урадити на телефонској седници, али ми то не радимо.

 Све што радимо радимо јавно, радимо транспарентно. Оно што такође радимо, обавезе које преузмемо, обећања која дајемо – испуњавамо. Испуњавамо зато што желимо да будемо озбиљна држава, држава за респект, држава коју ће друге државе и међународне организације да поштују.

 Ова мера је предузета управо због тога. Тешка је, болна је, али истовремено нико не може да каже да ова влада интензивно не ради на привлачењу домаћих и страних инвеститора. Свуда у Србији отварају се нова постројења, нове фабрике и Владе Србије води активну економску политику.

 Дакле, није тачно да је Влада коју води Александар Вучић, а то нам заговарају наши политички противници, који су преко ноћи постали комунисти и левичари, наводно нека неолиберална влада. Није тачно. Неолиберална влада се не меша у привреду.

 Влада Републике Србије покушава да реши нагомилане економске проблеме, с једне стране предузимамо тешке фискалне мере, али и с друге стране водимо активну економску политику, помажемо на сваки могући начин, од привлачења домаћих и страних инвеститора, и то виде грађани Србије. То се види у свакој општини. Готово сваког дана се отвори нека нова фабрика, неки нови погон, неко ново постројење, неко добије посао. Покушавамо да извучемо из кризе предузећа која су била годинама у фази реструктурирања и о којима нико није бринуо.

 То је тешка политика. То је политика за коју треба имати храбрости. Влада Србије за овакве ствари има храбрости и ми овакву политику подржавамо и ми се овакве политике не стидимо и ми ћемо да је бранимо, да је бранимо од оних који су нас практично довели у ситуацију да овакве тешке мере не морамо да предузимамо.

 Да ли бисмо морали да повећавамо, односно да уводимо акцизу на електричну енергију, да смањујемо један део плата, да смањујемо један део пензија, да није било Развојне банке Војводине, Агробанке, да није било разних пљачкашких приватизација, да није било хиљаде ствари које се нису десиле ни у једној другој европској држави? Бивши режим је ушао у политичку историју по томе што је успео да разори сопствену државу. Поред пљачкашких приватизација, имали смо један облик приватизације који се у политичкој теорији сматра за најгору могућу…

 ПРЕДСЕДНИК: Посланиче, изашли сте скроз из теме.

 АЛЕКСАНДАР МАРТИНОВИЋ: … Ми смо имали приватну државу …

 ПРЕДСЕДНИК: Потпуно.

 (Драган Шутановац: Одавно.)

 Није одавно, али је сада отворио нову тему која није у вези амандмана.

 АЛЕКСАНДАР МАРТИНОВИЋ: Због тога што смо имали приватну државу (Председник: Посланиче, немојте да говоримо у глас. Будите љубазни.)... ми сада хоћемо да имамо јавну државу, државу која ће да ради у интересу свих грађана.

 ПРЕДСЕДНИК: Хвала. Нема потребе да говоримо у глас. Моја једина намера је да водим седницу, што би и ви урадили.

 (Јанко Веселиновић: Реплика.)

 Немојте викати реплика. Знам да имате право на реплику.

 Изволите.

 ЈАНКО ВЕСЕЛИНОВИЋ: Хвала, уважена председнице. Захваљујем се на реклами Покрета за Преокрет. Педесет и два члана се електронски укључило од када је почела расправа на сајту Преокрет тачка орг и биће их сигурно све више. Само да вас подсетим, господо, ви сте били потписани са Напред Србијо – Томислав Николић и нисте имали регистровано удружење, нити странку, толико о томе.

 Сматрам да ви мене с правом схватате као озбиљног политичког противника, али ја нисам ваш политички непријатељ. Немојте ме називати погрдним именима. Немојте ме вређати. Молим председницу да води о томе рачуна, да води рачуна о томе да опозиција овде има право да каже да је против поскупљења струје и да ће то наудити грађанима и да ће их све више бити присиљено да напусти Србију и да неки људи користе средства Електропривреде ненаменски и господин Мартиновић би о томе могао причати јако дуго.

 Волео бих да он понови део приче доскора, када је био члан СРС, када је причао о свим тајкунима СНС-а. То нико не може боље да каже од господина Мартиновића. Он зна ко су тајкуни у Новом Саду, Срему, Београду. Могу да цитирам овде, господине Мартиновићу, ваше речи када су у питању тајкуни СНС-а. Ако ви то не учините, могу ја то да учиним, али хвала вам свакако на бризи за мене и за мој политички покрет који ће довести до тога да ви нећете бити на власти у Републици Србији и да ће цене струје бити ниже, а плате веће…

 ПРЕДСЕДНИК: Хвала, посланиче.

 ЈАНКО ВЕСЕЛИНОВИЋ: Оно што сте ви некада обећавали. Хвала.

 ПРЕДСЕДНИК: Посланиче, хвала вам на реплици. Стефановићу, да ли сте тражили повреду? Одустали сте. Добро. Хвала.

 Ко је још тражио реплику? Иван Јовановић, па се враћамо.

 ИВАН ЈОВАНОВИЋ: Реплика. Хоћу да кажем да се не треба враћати у прошлост и ако већ говоримо о неискрености, као што је колега рекао, хајде да се вратимо на неискреност извршне власти и да свим колегама још једном поновим да ми у парламенту не одлучујемо о поскупљењу струје. То је потпуно јасно законски регулисано и зна се како се доноси одлука о већој цени електричне енергије. Никада посланици о томе нису одлучивали и то је још једна ствар која треба да се зна.

 Сада први пут парламент одлучује о поскупљењу струје, али преко акцизе и никакве везе са парламентом нема поскупљење струје које ће ићи преко ове акцизе од 4,5%.

 Шта је неискреност? Неискреност је када садашња министарка инфраструктуре каже 2011. године – струја ће бити јефтинија за 20% у предизборној кампањи, па онда министар Антић 2014. године каже – не размишљамо о увођењу акциза, па онда Антић такође, још једна неискреност – увођење акциза на струју не би било добро. Значи, ово данас што одлучујете је лоше, то каже господин Антић. Госпођа Михајловић – прво социјалне карте, па нове цене струје и гаса. То је неискреност. То је једна политичка манипулација којом се користе појединци и то није добро.

 Да се не бих претворио, као што се понекад овај парламент претвара и то све чешће што више одмиче власт трогодишња СНС, у друштво хроничара, прећи ћу на конкретне податке. Када се ради о ЕПС, умањена вредност имовине, о којој сам говорио министре, јесте 18 милијарди динара. То је незаконито и то је констатовао државни ревизор, није у складу са процедуром, 2013. године. То је штета за ЕПС, нарочито сада када је готово очигледно да се …

 (Председник: Време.)

 Користим време посланичке групе. Наставићу као овлашћени.

 (Председник: Хвала.)

 По времену посланичке групе.

 ПРЕДСЕДНИК: Не можете када сте тражили реплику.

 ИВАН ЈОВАНОВИЋ: Ја сам овлашћени.

 ПРЕДСЕДНИК: Узмите Пословник док други не буду добили реч па ћете видети да сте у великој заблуди. Нема то везе – овлашћен или неовлашћен. Када тражите реплику имате два минута и то је то, плус минус нешто секунди, пошто нико неће да се заустави на два минута.

 Претпостављам да су сви реплика.

 (Иван Јовановић: Добро, пријавићу се поново.)

 Зоран Бабић, само ми реците коме реплицирате.

 (Зоран Бабић: Поменуто је име СНС и од стране колеге Јовановића и од стране колеге Веселиновића.)

 Мартиновић је притиснуо тастер, али он је рекао – на Веселиновића.

 ЗОРАН БАБИЋ: Само да вам објасним. Колега Мартиновић се јавио на лично помињање и мислим да има право на реплику, а ја сам се јавио на помињање СНС.

 Оно што бих желео да кажем је да ни у једном једином минуту ни колега Мартиновић, ни ја нисмо рекли да је Народна скупштина гласала о повећању цене струје, али сте гласали и бирали Владу која је повећавала цену струје, која није имала храбрости, као ова влада и као господин Вујовић, да дођу у парламент и да траже повећање, односно увођење акцизе и повећање цене струје са јасним планом где се иде и шта се ради.

 Можете ме назвати хроничарем, али одговор нисам добио – зашто сте повећавали цену струје за 7,6%, за 8,4%, за 10% и 1. априла 2011. године за 15% када нити је јавни дуг смањиван, већ повећаван, нити је дошло до модернизације ЕПС? Где је отишао тај новац? Где је отишло то повећање? Нисте дали одговор – зашто сте за један концерт дали из ЕПС 353 милиона динара?

 Зашто је 300 до 500 милиона динара годишње из ЕПС ишло на медијске кампање ако се зна да су те медијске куће преко којих су ишле медијске кампање биле у власништву лидера ДС? Зашто не објасните зашто сте давали, и који је интерес и зашто ће грађани имати квалитетнију дистрибуцију струје или штагод од 80 милиона само једном фудбалском клубу?

 Оно што бих желео да кажем, оно што је било неискрено и лажно представљање нечега што је колега Мартиновић и лепо доказао и показао, СНС, посланички клуб је настао у септембру 2008. године, оснивачка скупштина је била 21. октобра 2008. године, а потписи којима су грађани Републике Србије рекли да желе промене (Председник: Време.)… промене које су настале након четири године смо дали тамо где требају и по Закону о политичким партијама већ месец дана након оснивања.

 (Председник: Хвала.)

 Према томе, немојте да говоримо нешто што није истина.

 ПРЕДСЕДНИК: Реч има др Александар Мартиновић. Реплика на лично помињање.

 АЛЕКСАНДАР МАРТИНОВИЋ: Хвала, госпођо председнице.

 Не знам зашто се неко сматра увређеним ако се прочита решење Агенције за привредне регистре. Велика је разлика између политичке странке и удружења грађана. Господин Јанко Веселиновић је регистровао Удружење грађана које се зове „Покрета за ПРЕОКРЕТ“. Датум оснивања је 2.6.2015. године, датум доношења статута 2.6.2015. године, заступник је Јанко Веселиновић. Област остваривања циљева је активизам у свим друштвеним областима од значаја за живот грађана у Србији, ма шта то значило итд.

 Ви немате политичку странку. Можда ћете једнога дана имати, можда ће та политичка странка бити најјача у Европи и свету. Не сумњам, али је тренутно немате.

 Што се тиче цитата, слободно цитирајте све што сам рекао. То би било политички коректно, али цитирајте и све оно што сам рекао о политици ДС којој сте ви припадали од не знам које године. Ја сам посланик од 2007. године и цитирајте све што сам рекао за ДС од 2007. године до дан-данас.

 Наведите успут и све новчане казне које сам добио зато што сам био противник режима који сте ви подржавали. Новчано сам кажњен са неких у еврима 3.500 евра. Избацивали су ме из сале, одузимали реч, увели су правило да поједини делови Пословника не могу да буду повређени, да се после две секунде изриче опомена итд.

 Такве мере се данас не примењују када су у питању посланици бившег режима …(Председник: Време.)

 Према томе, ситуација када су у питању права посланика су много боља него када сте ви били на власти.

 ПРЕДСЕДНИК: Хвала. Прелазимо на листу говорника по амандману. Реч има др Љубиша Стојмировић.

 ЉУБИША СТОЈМИРОВИЋ: Поштоване колеге, немам проблема да признам да је струја, што се тиче цене, висока у Србији, да ће ово доношење закона о акцизи утицати још више на то да положај наших становника буде још тежи, а како грађани Србије нису сува дреновина, нисмо ни ми Марко Краљевић и тешко верујем да ће моћи неко да дуго цеди још воду из суве дреновине и зато морамо добро да размислимо о сваком кораку.

 Радујем се ако дође време које је помињао малопре колега који је рекао – када дође на власт он и његова политичка странка да ће доћи до појефтињења струје. Не верујем у то с обзиром у каквој ситуацији је Србија, али радујем се да постоје и људи који мисле да ће брзо доћи то време.

 Како изаћи из ове муке? Па веома тешко. Многи потези који дођу после овог закона биће и болни и тешки, како рече премијер, али молим господина министра да у првом реду он и министар привреде имају на уму да се од њих очекује да створе амбијент у коме ће грађани Србије моћи много лакше да послују и у коме ће моћи много лакше да живе.

 Ако желимо да остваримо компаративну предност у односу на друге, мораћемо да поведемо мало више рачуна о образовању јер то је предуслов за све ово што покушавамо да радимо.

 Није никакав проблем видети како грађани реагују на овакве предлоге и какав је њихов живот, поразговарајте са својим комшијама, поразговарајте на својим путовањима са грађанима Србије, видећете да нису задовољни и да им је тешко. Али, не морате да чекате, и ја нећу да чекам да одем у опозицију па критикујем неке предлоге, него данас кажем – јесте, тешко је.

 Не кажем због тога да бих могао сутра да се вадим, да кажем - па ја сам рекао да је овај закон оптерећујући за грађане Србије, али не морамо да чекамо да дођемо у опозицију, да нам се отворе очи и да онда почнемо да мудрујемо. Потрудите се од оног тренутка кад сте ушли у парламент да радите у интересу грађана Србије, јер на то нас обавезује заклетва коју смо положили. Хвала вам.

 ПРЕДСЕДНИК: Хвала. Реч има народни посланик Борислав Стефановић.

 БОРИСЛАВ СТЕФАНОВИЋ: Госпођо председнице, хвала. Дакле, и овај амандман, као и остали које смо поднели, има јасан циљ да покушамо да зауставимо Владу у ономе што је и претходни говорник говорио, а то је додатно оптерећење грађана Србије кроз повећање цене електричне енергије, у овом случају конкретно кроз акцизе.

 Не видимо, и нисмо добили било каква уверавања, где ће конкретно тај новац да оде, сем што ће наравно отићи у буџет, као и друге ствари које су отишле у буџет, па немамо никакав доказ где су на крају завршиле, а да је то било у корист грађана Србије, развоја ЕПС-а, развоја тржишне привреда и свега онога што сте говорили претходних дана.

 Не видим конкретизацију овог, осим да ће се смањивати буџетски дефицит и да ће уопште суштински наш буџет бити у бољој ситуацији него пре годину дана, у смислу бројева књиговодства и онога на шта сводите грађане Србије, а то су бројеви. За вас су грађани Србије бројеви.

 Није вама битно сада уопште како ће они ово да плате. Не могу да плате, све цене су повећане у Србији, плате су мале, никакве. Имамо армију незапосленог света. Зашто пре овога нисте направили социјалне карте? Зашто нисте урадили нешто, па да можемо да кажемо - сада кад је 70 хиљада грађана Србије заштићено од ове мере, хајде да разговарамо о акцизама. Него то није урађено, просто и једноставно.

 Шта ме још више уверава у то да смо у праву? Кажете, кад браните овај потез, то је потпуни апсурд, кажете - ви сте бирали, ми смо бирали Владу која је повећавала цену електричне енергије, не знам, 10 пута. Па, ви то исто радите, још горе. Каква вам је то одбрана? Стварно не разумем. Схватам да морате нешто да кажете, али бар размислите шта кажете. Дакле, ви нисте бирали Владу која повећава цену електричне енергије? Па, ево доказа да сте бирали.

 Грађани Србије, имаћете повећање од 12,4% цене електричне енергије на ваше мизерне плате, на мизерне пензије, на све оно што су вам ови лоши ученици европских неолиберала урадили. Зашто сте неолиберали? Па, нисте ви за вас, ви сте за себе етатисти, ви користите све државне погодности за вас и ваше пријатеље, али народ јесте, на њима примењујете те експерименте.

 Прихватио бих да сте у праву, сада да устанете и кажете – ево, ми ово нећемо урадити, реформисаћемо ЕПС, избацићемо партијске људе, зауставићемо ендемску корупцију, зауставићемо чињеницу да директор „Колубаре“ има преко два милиона динара за потрошњу у ресторанима, ево, то зауставите, зауставићемо чињеницу и да је „Елеткровојводина“ спонзорисала фудбалске клубове и концерте.

 Па, што о томе не причате? Нећете, не одговара вам, него причате о томе, кажете, што ми је врхунац цинизма – ми радимо оно што Грке притискају, а нас нико не притиска, а ми баш хоћемо то да урадимо. Људи, тиме се не хвали. Жртве су грађани. Волели ви то што ја причам или не, то су чињенице. Њих притискају, они се боре за своје грађане и надам се да ће успети у тој борби. Где се ви борите? Ви без притиска радите оно што је неко рекао да треба да се ради, а они који су смислили ту филозофију и идеологију сами је се данас одричу, само не Влада Србије. О томе се ради.

 Покушавам да вам укажем на то да ова мера, уз низ других ствари које радите, неће довести до бољитка грађана Србије, довешће до пуњења буџета, до књиговодственог салда који је позитиван за Владу, али, понављам, књиговодствени буџетски салдо може бити и плус, може бити феноменалан, али шта вреди када нико ништа не плаћа у Србији, када се ништа не троши за грађане, за инфраструктуру, за развој. Нема.

 Знате ли која је цена пољопривредних производа данас? Нема ничега. Сви ће се иселити из Србије, људи. Ви повећавате цену струје и правдате реформским потезима. Како, само реците шта конкретно ће то донети грађанима Србије, реците им зашто ће платити толику цену? Први ћу да вам честитам ако има грама аргумента истине, верујте у то, само не видим још увек, осим онога што је министар причао, што прихватам, што јесте буџетски финансијски објашњено, али ја вас питам животно, објасните ми шта ће то грађанима донети. Хвала.

 ПРЕДСЕДНИК: Реч има народни посланик др Александра Томић, овлашћени представник посланичке групе. Изволите.

 АЛЕКСАНДАР ТОМИЋ: Користићу време посланичке групе. Уважена председавајућа, поштовани министре, колеге посланици, за информацију оних који подржавају господина из Сиризе, дао је предлог својој Влади и посланицима да прихвате план реформи и договора са ЕУ. Према томе, тако се понашате у тренуцима када имате земљу која је доведена до колапса. Онда морате да пристанете на све услове које вам неко поставља.

 Српска напредна странка од када води ову владу и пре тога, када је имала првог потпредседника Владе, уопште није хтела да дозволи да дођемо у такву ситуацију. Шта радимо конкретно за грађане? Само реструктурирање ЕПС-а и укидање шест директора и стављање седам извршних директора једног великог система који се назива ЕПС је велика ствар.

 С друге стране, од 1. јула, за све оне који не знају, постојаће само један жирорачун ЕПС-а. Неће бити жирорачуна термоелектрана, неће бити жирорачуна „ћерки фирми“, неће бити жирорачуна услужних фирми које су у оквиру ЕПС, постојаће само ЕПС који ће бити дефинисан у три сектора – производња, дистрибуција и ЕПС снабдевање.

 Према томе, такав вид реструктурирања ће много тога допринети, да ми, пре свега, доведемо ЕПС на један ниво у коме ће заиста пословати на одржив начин. То значи да овакав вид поскупљења неће више бити пракса, као што је била пракса од 2000. године па до данас.

 Мој колега Бабић је желео да говори искључиво о периоду од 2008. године, али ако говоримо о периоду и раније онда видите да су та повећања електричне енергије дисконтинуално била на непредвидив начин. Била су ад хок управо због тога што је много жирорачуна било у оквиру ЕПС-а, што се много трошило без контроле, што су многе јавне набавке рађене да чак ни министри енергетике, ни премијери нису знали на шта се све троше одређена средства, да су ремонти такође рађени ад хок. Због тога је ово једини начин у коме суштински ви можете да дефинишете реструктурирање ЕПС-а, али са друге стране и да финансијски доведете у ред један цео сектор који се зове енергетика.

 Немојте да причамо о прошлости, јер то негде боли све и то називамо хроничарима Србије, али треба рећи да се много пре времена, десет година пре него што је требало, отворила покривка у „Колубари“ и експлоатисани су природни ресурси да би се буџет пунио на одређени начин, из кога су се трошила, на неадекватан начин, финансијска средства кроз различите видове јавних набавки ЕПС-а.

 Нећемо да причамо о томе да је постајао велики број возила, велики број запослених, велики број директора, 600 директора, па нису они настали преко ноћи. Неко је водио државну политику на такав начин. Сада је та политика једноставно дошла до краја, довела државу до тога да у тренутку 2012. године је буџет имао свега 15 дана до исплате свих давања и онда је једноставно морала да се донесе одређена политика консолидације јавних финансија, да не би дошли у ситуацију као што је Грчка, да преговарамо под силом и да дајемо свом народу на силу да нешто што се зове смањивање плата 50%, 40% отпуштања. То једна одговорна политика не сме да дозволи.

 Последње две године показали смо да се одговорно понашамо према својим грађанима, а одговорност како ће грађани и на који начин моћи да поднесу повећање ових акциза се огледа у томе што шест милиона евра из буџета ће бити дато за подршку социјалним категоријама, то су те социјалне карте.

 Направљен је попис становништва у коме од 120 до 250 киловат-часова годишње ће имати практично неки вид бесплатне потрошње електричне енергије. То један вид подршке социјално угроженим категоријама. Према томе, није истина да ова влада не мисли на грађане Србије и на оне који не могу да плате своје рачуне.

 С друге стране, грађани Србије, али то није само негде у начину живота у Србији, него је то и у региону, нису имали до 2012. године навику да измирују своје рачуне. Ту је негде на одређени начин заиста и ова влада дала могућности да се рефинансирају дуговања које су грађани имали према ЕПС-у, да се та дуговања дају на рате и самим тим да се покаже да можете одрживо да послујете када је у питању уопште систем енергетике.

 Оно што и претходне владе нису урадиле, нису урадиле ништа на пољу развоја обновљивих извора енергије и енергетске ефикасности. То је започето такође после 2012. године. Овај парламент је на тадашњи предлог Министарства енергетике усвојио нове законе који се односе на енергетску ефикасност и то је оно о чему смо заиста размишљали.

 Према томе, одговорност стоји на нама, на онима који сада доносе ове одлуке. Те одлуке јесу тешке, али пре свега су добре за све нас, за оздрављење привреде и показују на који начин ће у будућности пословати буџет, а то значи да онолико колико приходујете можете и да расходујете. То је једини могући начин на који држава може да функционише.

 Господине министре, захваљујем вам се уопште што долазите овде и покушавате да разговарате и покажете и онима који не могу да схвате због чега се доносе уопште мере фискалне консолидације и зашто је то важно за све нас. Многима то једноставно не представља велики проблем, јер им није уопште битно да ли ће моћи да плате те рачуне, с обзиром да су протеклих година заиста имали велику уштеђевину на конту тога што су седели на одређеним политичким функцијама.

 Према томе, свима нама је овде јасно због чега многи предлагачи овде покушавају да на крајње злонамеран начин нападају нешто за шта суштински желе да прикрију своју прошлост, у којој су много тога пословали на крајње неодговоран начин и на трошење буџетских средстава на ненаменске сврхе. Хвала.

 ПРЕДСЕДНИК: Реч има народни посланик Вучета Тошковић. ВУЧЕТА ТОШКОВИЋ: Поштована председнице, поштовани министре, даме и господо народни посланици, ова опозиција која је била у једном моменту комплетна, а сада се разврстала у неких 10 странака, никако не може да прихвати оно што су радили од 80-их година па до 2012. године. Дакле, ово су сада последице њиховог нерада. Дакле, уништавање комплетне привреде, незапосленост, све се то дешавало у њихово време. Не може се ни чаробним штапићем решити ни за пет година. Оно што се рушило 12 година не може се за четири године поправити.

 Хајте мало да утишамо ове бунтовнике тамо.

 Тако да никако не могу да прихватим њихова образложења да је поскупљење струје неки намет који је нереалан. Реалан је само зато што су га они натерали да буде реалан. Дакле, немамо прилива у буџету, а хоћемо реформе које је наговестио Александар Вучић, премијер Србије, који је наговестио да ће бити тешких резова. То су прихватили наши грађани који су гласали за те реформе и не можемо ни на каква начин прихватити притисак ове опозиције која је раслојена у више странака, да они нама сада држе лекцију како ми нешто не радимо како треба.

 Дакле, ово је принуђено, нешто што се мора урадити. Буџет је празан, нема редовних прилива и мора се однекуд наћи. Та средства ће се опет вратити на неки начин или у социјалну политику или тамо где је много битно, тако да неће пропасти та акциза што је на струји наметнута. Хвала.

 ПРЕДСЕДНИК: Хвала. Реч има народни посланик Александар Јовичић, по Пословнику. Изволите.

 АЛЕКСАНДАР ЈОВИЧИЋ: Уважена председавајућа, мислим да је повређен члан 107. Дубоко вас поштујем, али бих вас замолио да господину Шутановцу само скренете пажњу да не окреће овако непристојно леђа народним посланицима док причају о веома важним темама за грађане Републике Србије и, ако је представницима ДС до конверзације, да изађе у хол, па нек се испричају, јер ово је стварно вређање достојанства Народне скупштине и посланика у истој. Хвала.

 ПРЕДСЕДНИК: Хвала, посланиче. Нећу коментарисати зато што посланици иначе причају док други дискутују, окрећу се, устају, уносе пиће, храну итд. Заиста мислим да моја улога није таква. Ако хоћете, ми ћемо гласати, али не видим заиста своју кривицу у томе.

 Реч има министар Вујовић. Две минуте имате за дискусију. ДУШАН ВУЈОВИЋ: Хвала лепо. Због грађана Србије морам да исправим неке ствари које је рекао посланик Стефановић. Можда је тачно да је ваша намера да зауставите Владу Србије, али не у томе да повреди грађане, него у рационалном плану економског заокрета спровођења реформи које деценијама одлажемо.

 Према томе, не може реторика да измени суштину овде. Суштина је да желимо да спроведемо тешке реформе и зато не радимо нешто самоубилачки, него знамо да тешке реформе захтевају и трошак и време да би се спровеле. Зато имамо трогодишњи програм који је подржао Фонд.

 Зато имамо програм који је у свим деловима подржао и Фонд и све мериторне институције у целом свету, укључујући и земље које имају сличне проблеме или земље које су далеко боље од нас. Резултати које смо већ остварили на основу текућих мера штедње су конкретни резултати. Они су материјални, мада ово што желимо да урадимо тражи да они буду и одрживи на дужи рок. Желимо да буде све транспарентно и одрживо.

 Овде сте дискутовали у овом парламенту до последњег детаља буџет и ми не мењамо ниједан елемент тог буџета. Прекјуче смо одговарали на питање - зашто немамо ребаланс? Зато што су нам сви трошкови мањи. Зато што смо уштедели укупно 75 милијарди отприлике, од тога преко 40 милијарди на страни, да будем прецизан, прихода, скоро 14 милијарди већи порези, скоро 29 милијарди већи непорески приходи, на страни расхода 34 милијарде мањи расходи, а од тога, слажем се, 8,5 милијарди мања је потрошња за инвестиционе пројекте због разноразних фактора, али не и укупно, само централне државе, тј. само у републичком буџету. Републички буџет је надлежност овог парламента.

 (Председник: Време.)

 Последње што желим да кажем, дозволите ми само минут један, то је…

 (Председник: Минут не могу, али само завршите реченицу, молим вас.)

 Добро, могу и да прекинем, али је јако важно. Пре овог повећања Србија плаћа цену струје 5,96 евроценти. Прва наредна најјефтинија земља у Европи је Босна са 8,05, Македонија – 8,23, Бугарска – 8,95, Црна Гора – 9,88. Ако грађани буду напуштали Србију, напустиће је зато што пет пута до сада нисмо спровели реформе, а не зато што је цена струје велика. Нема јефтиније земље у Европи по цени струје.

 ПРЕДСЕДНИК: Само да вам објасним, не прекидам ја зато што не желим да чујем ваш одговор, него морам да водим рачуна о правилима по којима радимо по Пословнику, да би некако ток седнице имао свој почетак и свој крај. Само због тога и покушавам са свима некако да се изборим, нисте ви једини.

 (Борислав Стефановић: Реплика!)

 Само редом и то ћете сви по амандману добијати време.

 (Борислав Стефановић: Реплика, поменут сам.)

 Не, члан 104. каже ако вам је увредљиво споменуто име и презиме. Није вас ничим увредио. Ви сте изнели своје мишљење и свој политички став, а министар је одговорио као неко ко кроји политику Владе у том смислу. Значи, да је било било чега пејоративног, ја бих вам дала реч по овом основу. Даћу вам да трошите време по амандману, али прво Иван Јовановић. Изволите.

 ИВАН ЈОВАНОВИЋ: Председавајућа, мислим да није у реду да двоструки аршини се примењују, просто, господин Бабић је добио реч, а није пејоративно поменут малопре, а сада Стефановић не може. Али, нема везе, ја ћу кренути по теми зато што ми господин министар није одговорио ни на једно питање.

 Рекао сам да се фалсификују резултати фискалне политике. Ево, пример ЕПС-а. Имате непореске приходе који су једнократни, који се неће поновити, на томе почивају наводни резултати. ЕПС који је 2013. године, то је ревизор потврдио, незаконито умањио вредност имовине за 18 милијарди динара и потпуно је јасно да се спрема приватизација, ЕПС који има негарантоване кредите, дакле држава их не гарантује, за њих од преко милијарду евра, такав ЕПС уплаћује дивиденду у буџет Републике Србије и ви остварујете бољу ситуацију, што се тиче прихода непореских. То је потпуно тачно.

 Ја вас хоћу да питам ову ствар - зашто ће грађани плаћати акцизе на обрачунску снагу, ангажовану снагу „Електропривреде Србије“. Зашто ће грађани плаћати трошак јавног снабдевача, односно акцизу на трошак јавног снабдевача? Какве везе имају грађани са њиховим трошковима? Даље, зашто ће грађани плаћати акцизу на накнаду за повлашћене произвођаче? То ми одговорите, господине министре, ништа друго не тражим. Хвала.

 ПРЕДСЕДНИК: Не може да вам одговори када ви питате нешто што није у овом амандману наведено.

 (Иван Јовановић: Како није?)

 Нећу му дозволити да одговори на нешто јер ми смо почели да причамо на слободну тему.

 (Иван Јовановић: Није. То је суштина амандмана.)

 Захваљујем што вичете на мене, али некако сам данас отпорна на то.

 (Иван Јовановић: Не вичем, то је питање.)

 Сви сте свесни Пословника. Не може министар, нажалост, до бесвести да вам одговара. По амандману, Горан Ковачевић.

 ГОРАН КОВАЧЕВИЋ: Даме и господо, сви који су студирали економију знају да је до краја 90-их година на економском факултету постојао предмет који се звао Политичка економија. Парламент Републике Србије свакако јесте место где се води политика, али суштински, ако немате више предмет Политичка економија, онда га имате у парламенту Републике Србије. Имате са једне стране, политику, а са друге стране имате економију. Увек је занимљиво да схватите да политичка економија није битна само за социјализам.

 У другим земљама у Европи које су капиталистички оријентисане, у ствари, имали сте ту политику која је мислила да може изнад економије. Некако Грчка је добар пример. Како функционише Грчка? У ствари, функционишу не политичко-економски системи, него људи у тим системима. У Грчкој није био проблем када је 240 милијарди евра грчки народ трошио да би лепше живео, који није произвео, него је борба за грчки народ данас, у тренутку када ти кредити треба да се враћају.

 Није проблем када запослени доктори у 80-ој, 90-ој примају по 5.000 евра, али јесте проблем данас када доктори у Грчкој примају по 1.700 евра, јер враћају тих 5.000 евра. То је ствар различитог начина размишљања, политичког опредељења, идеје да у економији све што се потроши треба да се плати.

 Данас у јавној расправи чујемо суштински различите ствари. Овде се говори о два нивоа приче – прва, о макроекономским параметрима, који нису предмет ове анализе, и фискалним параметрима. Одлука о акцизи се пре свега уводи зато што је јасан проблем у фискалном функционисању државе Србије у овом тренутку и ма колико је тај проблем решив и колико се решава, он не може да се реши брзо и ефикасно. Ове мере и ове акцизе су пре свега последица тежње да у будућем времену ти фискални недостаци буду што мањи.

 Када говоримо о ЕПС-у, онда свакако треба да кажемо да је то систем који у овом тренутку, иако ћемо другачије слушати, наплаћује 95,75% прихода. Значи, фирма која, могу сада да прочитам, на нивоу привредних друштава у „Електровојводини“ наплаћује 97,43%, у ПД „Центру“ Крагујевац – 96,36% наплате, „Електросрбија“ Краљево – 95,96%, „Југоисток“ Ниш – 95,38%, „ЕД Београд“ – 94,01%. То је наплата за 2015. годину.

 Значи, то говори о променама које се дешавају не само у фискалном систему у функционисању јавних предузећа, већ и у јавним предузећима, у начину размишљања, јер јесте тачно да у 2012. години степен наплате је био око 80%. Промене су неминовне у свим сферама живота, али су оне резултат пре свега ситуације коју смо ми наследили, не само у јавним предузећима, већ и у буџету Републике Србије.

 ПРЕДСЕДНИК: Хвала. На члан 2. амандман су заједно поднели народни посланици Зоран Живковић и Владимир Павићевић. Реч има народни посланик Зоран Живковић.

 ЗОРАН ЖИВКОВИЋ: Грађанке и грађани Србије знају да је Влада у лику представника министра Вујовића рекла да се акциза на електричну енергију уводи из неколико разлога. Један од разлога је консолидација буџета, а други разлог је зато што је то хармонизација са прописима ЕУ плус захтев ММФ-а. То није тачно, ни први разлог, ни други разлог, ни овај други додатни, други плус.

 Ово је списак 28 држава ЕУ. Ово розе, то су државе где нема акцизе за електричну енергију. У 18 држава нема акцизе за електричну енергију, а од ових 10 где има, негде је акциза нула, односно само евиденција. Према томе, то је неистина, или што би неки речитији посланици с друге стране рекли – лаж. Са тиме се покушава да се убеди српски народ и други грађани Србије у то да ова влада ради на добро тог народа и свих грађана Србије.

 Међународни монетарни фонд нема никакав предлог да се подигне цена струје, него тражи да ЕПС послује без субвенције државе, без помоћи државе, што, наравно, сада не ради, а не ради зато што остварује огромне губитке који су последица криминала, корупције, страначког запошљавања и свега онога што већ предуго траје у овој држави, а интензивира се у последње три године. Преко 15.000 људи је вишак у ЕПС-у, то је категорија доведених.

 (Председник: Хоћете ли трошити време даље?)

 Да, наравно. То је неко довео у последњих 10 година, не зато што је то била потреба ЕПС-а, него што је то била потреба неке ''политичке елите''. Смењено је 600 директора, али ови су остали да раде на истим местима, у истим канцеларијама, имају исте секретарице, не знам да ли имају исте возаче или су довели нове и то је чиста демагогија.

 Крађа струје је овде уставна категорија. Године 2012. је украдено три милијарде киловат-часова електричне енергије. То је разлика између испорученог и фактурисаног. То нису технички губици, него нетехнички губици. Значи, не губици у транспорту, него је то чиста крађа.

 Онда се променила власт, већ сам рекао, и десила се велика промена, није више три милијарде годишње, него је 4,6 милијарди годишње у 2013. години. Чак и сам ваш председник Вучић и председник Владе Србије је рекао да 18% струје се краде. Ако томе додамо да се 15 до 20% струје не наплати никад, а фактурише се, то значи да скоро 40% струје у овој држави се баци.

 Када би се бар део тога решио, бар 30%, не би било потребе да се повећава цена струје, наравно, заједно са смањивањем броја презапослених, не би било потребе да се повећава било какво ново улагање у ЕПС, него би ЕПС могао да живи сам, без дотација, што, наравно, сада није случај.

 Поред тога што је изречена лаж да су свуда у ЕУ акцизе на струју, речено је и да је код нас струја најјефтинија у целој Европи. То је тачно, али тиме треба да се поносимо, а не да због тога буду кажњени грађани, наравно, они који плаћају струју, наравно, они који се нису уз помоћ неког са власти и неког из ЕПС-а накачили директно на Ђердап или на неку другу термоелектрану без да им пролази струја кроз струјомер, како се колоквијално каже за оне који краду струју.

 Имамо јавне набавке. То сам већ говорио, који су тамни вилајет највећег нивоа. То је нешто што је апсолутно необјашњиво. Замене струјомера. Зашто се мењају? Кад се мењају? Који се купују? Зашто се купују баш ти? Зашто се кваре? Зашто стотине хиљада бројила и струјомера који су купљени пре пар година за даљинско мерење никад нису укључени у даљинско мерење итд? Имамо где год се окренемо велики проблем.

 Други разлог је, ако није ЕПС, други разлог за повећање цене је то, чули смо прво да је струја природни ресурс, онда смо чули да се производи 60% струје из необновљивих природних ресурса и да је то разлог за увођење акцизе. Вода је природни ресурс. Да ли се спремате да уведете и акцизу на воду. Акцизе ове друге на које се плаћа, осим нафтиних деривата, ништа нису природни ресурси, ни кафа, ни алкохол, ни дуван. Таква поређења, то манипулисање, то шибицарење, могу да очекујем од многих у српској влади и од још више њих у скупштинској већини, али не могу да очекујем од министра који је овде присутан.

 Он је био сведок свега што се дешавало у овој држави од 90-их наовамо. Он је био сведок и тих поскупљења струје у 2001, 2002, 2003. години, реформи, а сада ћути кад слуша лажи о томе шта се ту дешавало.

 (Александар Мартиновић: Па, шта је ово.)

 Ово је разговор на тему цене струје односно увођења акцизе.

 (Председавајући: Господине Живковићу, ви морате да говорите о вашем амандману. Посланици с правом негодују.)

 Говорим управо о томе зашто не треба да се уведе акциза на електричну енергију, а то је написано у амандману који сам дао.

 У амандману који смо дали господин Павићевић и ја тражи се и укидање акцизе на биогорива и на биотечности. У одговору зашто се то не прихвата, каже се да су ту уведене акцизе да би се спречио нелегални промет деривата нафте, па и биогориво. Где сте нашли такво образложење? Ако је то разлог, ако нема другог начин да се спречи нелегално, а може да се спречи, онда се уводи акциза од 0%, само је…

 ПРЕДСЕДАВАЈУЋИ: Господине Живковићу, ако већ не поштујете Пословник, онда ја морам да поштујем време које имате за обраћање.

 (Зоран Живковић: Шта сам рекао?)

 Господине Живковићу, молим вас.

 (Александар Мартиновић: Ма, ти си битанга.)

 Молим вас, господине Мартиновићу.

 Господине Мартиновићу, дозволите, упозоравали смо господина Живковића на речи који користи у високом дому Народне скупштине, али то опет говори о његовом домаћем васпитању, али вас такође молим, господине Мартиновићу, да не добацујете и да то што имате да кажете господину Живковићу, то можете ван ове сале.

 Господине Јанко Веселиновић, морам да обришем листу да бих могао да дам реч, пошто се пријавио по повреди Пословника. Изволите.

 ЈАНКО ВЕСЕЛИНОВИЋ: Поштовани председавајући Народне скупштине, рекламирам члан 106, 107.

 Управо је господин Мартиновић рекао господину Живковићу да је битанга. Ви му нисте изрекли опомену, као што ни госпођа председавајућа Гојковић неки дан није изрекла опомену господину Бабићу, када је мени рекао да сам џукела. О чему се овде ради, господине председавајући? Да ли ви сматрате да су ово нормални….

 ПРЕДСЕДАВАЈУЋИ: Нећу дозволити, господине Веселиновићу, да се на овакав начин говори у Народној скупштини. Ја ћу имати увид у стенографске белешке, да би то што сте ви чули, а ја нисам чуо, да бих видео да ли је то изречено, да бих погледао и прочитао да ли је то изречено у Народној скупштини Републике Србије.

 То што ви инсинуирате, то што ви кажете да је речено, то сте само изгледа ви чули у овој сали.

 (Гордана Чомић: Не, није само он.)

 И, ви госпођо Чомић сте чули такође. Ево, ја ћу имати увид у стенографске белешке да видим да ли је то речено у великој сали Народне скупштине.

 Реч има министар др Душан Вујовић.

 ДУШАН ВУЈОВИЋ: Само кратко, за претходно питање око начина обрачуна електричне енергије. Немам тачан податак када је уведен овај начин обрачуна електричне енергије где се плаћа посебна накнада, фиксна накнада за обрачунску снагу. То је дефакто мрежа која одређеног профила долази до сваког потрошача. Према томе, ЕПС то одржава и наплаћује посебно. Значи, ако уопште не трошите електричну енергију, одете на годишњи одмор, она вам наплаћује неку фиксну цену.

 Затим, постоји накнада, у праву сте, трошак јавног снабдевача, то су сви административни трошкови које они имају за одражавање целог система који је имао 14 јединица, сада ће имати три и очекујем да се то смањи. Па, онда постоји обрачун електричне енергије по зонама за вишу и нижу тарифу, јединствену, за оног ко нема двотарифно бројило и то је тако годинама.

 Ова цена коју наводим, која се пријављује нашој статистици и Еуростату, то је цена све што је наплаћено подели се са бројем киловат-часова који су испоручени и онда се добије та просечна цена. Ми говоримо о тој цени једноставности ради. Можемо да разговарамо, значи, ова цена дефакто пенализује, ево, то је начин обрачуна електричне енергије. Свако од вас то има код куће, можете да погледате.

 Значи, онај ко троши мало струје плаћа већу цену по киловату часа, али за оне који имају ниске дохотке постоје специјални услови до 250 киловата. То су људи који се дефакто не греју на струју, али то троше за елементарне потребе у домаћинству, радио, телевизор, бојлер и тако даље. За све друге, неке погађа, а неким даје нижу цену. Она цена коју цитира, 4,90 евроцента по киловату плус 1,06 центи пореза, то је та цена просечна када се на нивоу целог система саберу сви приходи и поделе са укупним бројем наплаћених киловат-часова.

 Са господином Живковићем се у гомили ствари слажем, али постоје неке ствари где се очигледно не слажем. Значи, имамо програм реформе ЕПС-а који ће све те ствари које помињете ставити на сто и решавати питање набавке, ефикасности набавке и организације система и свега осталога. То је све саставни део програма који је усвојен почетком јуна и који ће се спроводити уз помоћ структурно задужене власти.

 ПРЕДСЕДАВАЈУЋИ: Захваљујем се, министре. Немате право на реплику, господине Живковићу.

 (Марко Ђуришић: Што министар? Да ли је увредио неког?)

 Господине Павићевићу, да ли желите по амандману?

 Да ли неко право не реплику тражи?

 (Марко Ђуришић: Ја не смем ни да причам.)

 Молим вас, пошто имам пуно пријављених.

 Господине Марко Ђуришићу, немојте да добацујете.

 (Александар Мартиновић: Ко си ти?)

 (Марко Ђуришић: Ти читаш синеопсисе.)

 (Александар Мартиновић: А ти крадеш, што је већи грех.)

 Врло сте духовити, господине Ђуришићу.

 (Александар Мартиновић: Он је крао док је могао.)

 Сачекаћу да господин Ђуришић дозволи и да се настави расправа у Народној скупштини. Молим вас.

 Дајем паузу од три минута.

 Рекао сам три минута, господине Стефановићу, због тога што добацујете и ви и господин Ђуришић.

 (Гордана Чомић: Ако сте дали паузу не можете да комуницирате, да разговарате. )

 Госпођо Чомић, ако имате нешто можете да приђете председавајућем, а немојте да добацујете с места.

 Пошто госпођа Чомић као потпредседник нешто не разуме, члан 112 – ако председник Народне скупштине или председавајући редовним мерама не може да одржи ред на седници одређује се пауза док се не успостави ред.

 Господине Шутановац, три минута.

 (Гордана Чомић: Па, пауза је, не опомињите ме.)

 Госпођо Чомић, ја вас молим да не добацујте, ако имате нешто приђите председавајућем.

(После паузе – 12.55)

 ПРЕДСЕДАВАЈУЋИ (Игор Бечић): Настављамо са радом. Реч има народни посланик др Владимир Павићевић.

 ВЛАДИМИР ПАВИЋЕВИЋ: Даме и господо народни посланици, поштовани председавајући Бечићу, мислим да су се господа Ђуришић и Стефановић јавили по повреди Пословника. Чини ми се да сте ви то видели малопре, господине Бечићу и да је можда ред да дате господину Ђуришићу реч…

 (Председавајући: Господине Павићевићу, да ли сте се јавили по дневном реду, да говорите по амандману?)

 Јесам, јесам, по амандману мојих пет минута, три су напомене…

 ПРЕДСЕДАВАЈУЋИ: Изволите, господине Павићевићу, имате реч да говорите по амандману. Захваљујем, господине Павићевићу. Да ли још неко други жели реч? Искључили сте се, господине Павићевићу. Да ли још неко жели реч? Реч има Александар Марковић.

 АЛЕКСАНДАР МАРКОВИЋ: Хвала, господине председавајући.

 Говорићу о амандману на члан 2. који су предложили самостални посланици. Наравно да предлажем да се одбије овај амандман из свих оних разлога које је Влада у свом мишљењу доставила нама.

 Међутим, из образлагања амандмана предлагача овог амандмана, чули смо и неке речи као што су – криминал, неспособност руководства, страначко запошљавање, прекобројна запосленост у јавним предузећима…

 (Председавајући: Молим вас, госпођо Чомић, госпођице Јерков, немојте да добацујете.)

 Председавајући, јел' могу да наставим?

 (Председавајући: Наставите, господине Марковићу, само да дозволим и да направим могућност да можете да говорите.)

 Предлагач овог амандмана се понаша као да је преспавао 15 година, па је сада свратио у Народну скупштину и држи нам овде лекције и придике, али сви ти проблеми који су наведени и многи други проблеми, дакле, директно су продукт њихове власти и његове власти лично, док је био премијер, нажалост, свих грађана, био је у неком тренутку премијер, или странке на чијој листи су изабрани предлагачи овог амандмана.

 Дакле, и уништена привреда и разорена економија и огроман јавни дуг и сви остали проблеми и опустошена свака област и сваки сегмент у српској привреди, то су последице њихове власти и зато предлажем да се одбије овај амандман. Хвала вам.

 ПРЕДСЕДАВАЈУЋИ: Захваљујем. Господине Божовићу, по Пословнику? Изволите.

 БАЛША БОЖОВИЋ: Захваљујем, господине Бечићу. Даме и господо народни посланици, 107. достојанство Народне скупштине.

 Пре него што сте, господине Бечићу, одредили паузу од три минута која је очигледно трајала, и пренос, све време, оно што сте урадили мислим да није у складу са достојанством Народне скупштине, то јесте да господину Ђуришићу, господину Стефановићу нисте дали повреду Пословника. Мислим да сте самим тим прекршили Пословник Народне скупштине…

 ПРЕДСЕДАВАЈУЋИ: Господине Божовићу, управо због тога је одређена пауза, после паузе наставља се расправа по дневном реду. Сматрам да нисам прекршио Пословник, захваљујем.

 За реч се, по повреди Пословника, јавио народни посланик Марко Ђуришић. Изволите.

 МАРКО ЂУРИШИЋ: Сматрам да сте повредили члан 103. о томе када народни посланик има право да усмено укаже на повреду Пословника, о чему говори став 1.

 (Председавајући: Када сам учинио повреду Пословника?)

 Ако можете да ме пустите да кажем. Члан 112. …

 (Председавајући: Само вас молим да ми кажете када сам учинио повреду Пословника, да ли пре паузе или после паузе?)

 После паузе, ја сам тражио реч по повреди Пословника.

 (Председавајући: И добили сте. Изволите.)

 И члан 112. говори да се одређује пауза док се не успостави ред. Не говори о томе да се оно што се десило пре паузе брише и понашање посланика или председавајућег пре паузе …

 ПРЕДСЕДАВАЈУЋИ: Захваљујем, господине Ђуришићу. Сматрам да нисам учинио повреду Пословника. Да ли желите да се Скупштина изјасни? (Да) Хвала.

 За реч се јавила госпођа Гордана Чомић. Изволите, госпођо Чомић. По ком основу?

 ГОРДАНА ЧОМИЋ: Говорим о амандману.

 ПРЕДСЕДАВАЈУЋИ: Изволите.

 Извињавам се, госпођо Чомић, пошто се господин Павићевић јавио по повреди Пословника…

 ГОРДАНА ЧОМИЋ: Господине потпредседниче, ја вас молим да за заједничко… (искључен микрофон) … добро, консултујете заменика секретара да вам помогне, у краткој паузи, како се добија реч, како се опходи према народним посланицима, и заиста, заиста вас молим да поштујете Пословник.

 Ја вас заиста молим у име свих нас заједно. Мора да се направи пауза, господине Бечићу, прекидате посланике непотребно, мене питате да ли се ја јављам за реч, дајете ми реч….

 ПРЕДСЕДАВАЈУЋИ: По ком основу ви сада говорите, госпођо Чомић?

 (Гордана Чомић: По основу тога...)

 Али, немате реч госпођо Чомић.

 (Гордана Чомић: Што радите то што радите..)

 Госпођо Чомић, бићу принуђен да вам дам опомену, зато што говорите а нисте добили реч.

 Врло добро знате, поштујте Пословник, госпођо Чомић.

 (Гордана Чомић: Дали сте ми реч.)

 Дајем вам опомену, госпођо Чомић.

 (Гордана Чомић: Дали сте ми реч.)

 Госпођо Чомић, дао сам вам опомену.

 (Гордана Чомић: Дали сте ми реч.)

 Повреда Пословника, господин др Владимир Павићевић. ВЛАДИМИР ПАВИЋЕВИЋ: Даме и господо народни посланици, поштовани министре Вујовићу, поштовани гости из Министарства, поштовани потпредседниче Народне скупштине господине Бечићу, ви сте директно прекршили садржину члана 158. Пословника Народне скупштине, којим се дефинише када један самостални народни посланик, дакле, народни посланик који није члан ниједне посланичке групе, може да користи пет минута амандманског времена поводом амандманске расправе.

 (Председавајући: До пет минута, господине Павићевићу.)

 До пет минута.

 Ја сам се јавио, господине Бечићу, да искористим својих пет минута поводом амандмана који смо заједнички поднели народни посланик Зоран Живковић и ја.

 Ви сте ме прекинули после 30 секунди, господине Бечићу, инсистирам да ми омогућите, на основу Пословника, да искористим својих пет минута амандманског …

 (Председавајући: Господине Павићевићу, ако кажете истину, добићете ваших пет минута. Врло добро знате да сте се искључили, да сте завршили обраћање и да сте искључили микрофон и тиме завршили ваше обраћање. Да ли је тако било господине Павићевићу?)

 Не. Могу ли да објасним?

 (Председавајући: Да ли сте сами себи искључили микрофон?)

 Јер је прошло 30 секунди…

 (Председавајући: После 30 секунди да ли сте сами себи искључили микрофон?)

 Али, остало ми је још 4.30 секунди, господине Бечићу.

 (Председавајући: Па знате да можете само у једном обраћању до пет минута, господине Павићевићу. Ако сте говорили 30 секунди и искључили себи микрофон и завршили обраћање, ви немате више право господине Павићевићу, али ћу ја бити толерантан и добићете ваших пет минута, господине Павићевићу.)

 Али 30 секунди је отишло процедурално.

 У реду.

 ПРЕДСЕДАВАЈУЋИ: Али, морамо ипак да кажемо истину у Народној скупштини. Захваљујем.

 За реч се јавио народни посланик Марко Ђуришић. Изволите. Повреда Пословника.

 МАРКО ЂУРИШИЋ: Па сматрам да сте повредили члан 27. став 2. који каже да се председник Народне скупштине, у овом случају ви, као председавајући, стара о примени Пословника. Значи, прво прекидате посланике, мене конкретно, пре истека времена до два минута, колико образлажемо повреду Пословника, иако говорим искључиво о поступању председавајућег како члан 103. дефинише како се говори и о повреди Пословника.

 Немате право да ме прекинете докле год не завршим своје излагање или док не истекну два минута када имате право да ме прекинете. Наравно, било би лепо да користите то право прекида на два минута и када говоре посланици из ваше странке, а не да они говоре 2.30 минута, 2.40 секунди или колико год времена им треба да заврше своје излагање.

 Друго, повредили сте Пословник дајући опомену колегиници Чомић, само зато што је она дискутовала на искључен микрофон баш без икаквог образложења зашто некоме искључујете микрофон.

 Нити је кога увредила, нити је користила изразе које користе, непрекидно, у току овог заседања колеге из ваше посланичке групе. Нећу сада да их говорим јер се плашим да ћу да добијем опомену. Јер изгледа, када ми поновимо те речи које чујемо са оне стране, ми добијамо опомене, а ви се правите глуви. Глуви и кажете – читаћете синопсис, транскрипт, штагод.

 Прочитајте то у паузи, треба да направите паузу, па да прочитате, ако је забележено шта су колеге из ваше посланичке групе изговориле овде и какве су увреде упутиле колегама својим посланицима са ове друге стране, и онда се вратите овде и у складу са Пословником изреците дисциплинске мере. Хвала.

 ПРЕДСЕДАВАЈУЋИ: Захваљујем, господине Ђуришићу.

 Да би било опет ради истине, госпођа Чомић је добила реч, али се пре тога јавио господин Павићевић по повреди Пословника.

 Госпођа Чомић је онда рекла да је добила реч да жели да говори о амандману.

 Замолио сам госпођу Чомић да сачека зато што господин Павићевић има право по повреди Пословника да говори пре госпође Чомић.

 Она у том тренутку није дозволила да господин Павићевић који је добио реч говори, него је непрестано говорила без обзира што није добила реч, без обзира што нема укључен микрофон, она је читаво време говорила и поред мојих упозорења као председавајућег.

 У том тренутку на други начин нисам могао да успоставим ред у Народној скупштини осим да дам опомену госпођи Чомић.

 Да ли желите да се Скупштина изјасни у дану за гласање?

 (Марко Ђуришић: Да.)

 Захваљујем.

 Госпођо Чомић, повреда Пословника. Изволите.

 ГОРДАНА ЧОМИЋ: Захваљујем. Повредили сте члан 27. и члан који се односи на редослед давања речи у расправи у појединостима у току седнице Народне скупштине.

 Као председавајући, ви одлучујете ко ће добити реч. Када сте једном одлучили да ми дате реч, то је ваша одлука и ваша је грешка у председавању ако се предомислите у тренутку када сте народном посланику већ дали реч.

 Чињеница да сам добила реч да говорим о амандману у расправи у појединостима је ваша одлука и ја сам ту расправу почела. Ви одлучујете током мог обраћања Народној скупштини да сте ви погрешили и да не треба да добијем реч ја, да расправљам о појединостима него неки други народни посланик. Због ваше грешке ви народном посланику дајте опомену. Ни прва ни последња.

 Могу само да вам поновим молбу, најискреније, да консултујете заменика секретара и да због Народне скупштине, не због посланика власти или опозиције, не производимо без икакве потребе овакву атмосферу на седници Народне скупштине.

 Једном дата реч народном посланику одлуком председавајућег може се одузети само на Пословником прописан начин. Не може се одузети зато што председавајући прави превид и крши одредбе Пословника које говоре о томе по ком редоследу, зашто народни посланици добијају реч.

 Мислим да је у заједничком интересу да о овоме поведете рачуна у даљем току седнице јер је питање поштовања Пословника наш заједнички интерес. Хвала вам.

 ПРЕДСЕДАВАЈУЋИ: Захваљујем, госпођо Чомић. Опет ради истине у Великој сали Народне скупштине, пошто имамо пуну листу и велики број пријављених посланика, ми као председавајући, врло добро знате јер сте једна од председавајућих од потпредседника Народне скупштине, ми не можемо да знамо да ли се неко јавио по једном или по другом основу док не питамо народног посланика.

 Ја сам, дајући вама реч, питао по ком основу сте се јавили. Господин Павићевић ми је у том тренутку рекао да се он јавио по основу повреде Пословника и ја сам онда морао да дам предност господину Павићевићу. То врло добро знате, госпођо Чомић.

 Врло добро знате, ја ћу поново имати увида у стенографске белешке, да ли сам вас питао по ком основу се јављате. Када сте рекли да говорите о дневном реду, ја сам морао да дам предност господину Павићевићу, као што питам неке друге посланике такође у току данашње расправе по ком основу се јављају. Молим да толико поштујете колегијалност и коректност у Народној скупштини.

 Захваљујем, госпођо Чомић.

 Да ли желите да се Скупштина изјасни у дану за гласање?

 (Гордана Чомић: Пословник.)

 Немате могућност поново, госпођо Чомић, јер нисам могао да учиним поново повреду Пословника.

 (Гордана Чомић: Имам, како не? Могли сте.)

 Захваљујем, госпођо Чомић.

 Не можете добити сада реч, госпођо Чомић, осим ако желите да потврдите ово што сам рекао. Изволите, ево, ја ћу вам дати поново реч.

 ГОРДАНА ЧОМИЋ: Поштовани потпредседниче, постоји правило када добије реч неко када тражи повреду Пословника и то је чим претходни говорник заврши своју дискусију ако се јавља док претходни говорник говори.

 И својим образложењем сте потврдили да сте направили грешку. То разумем. Оно што не разумем је потреба и воља да се без разлога прави једна непријатељска атмосфера током седнице Скупштине.

 Ви сте мени својом вољом дали реч. Ја сам могла ту реч да будем у ситуацији нека буде одузета само због прекршаја, не због ваше грешке. Када бих да сам као што сам покушала да завршим расправу у појединостима о амандману, онда сте могли да дате реч народном посланику који тражи повреду Пословника, то јасно пише у Пословнику, зашто народни посланик добија реч преко реда када се јавља о повреди Пословника.

 Нисте ви председавајући, ни ви ни било ко, да пита зашто тражи посланик реч, него да реч доделите на основу чланова Пословника који тачно одређују зашто и када који народни посланик може добити реч.

 Ја сам тражила реч без подигнутог Пословника Народне скупштине и било је јасно да тражим реч по амандману. Ви сте ми реч дали и ваша је грешка што сте се усудили да својевољно и самовољно мени искључујете микрофон, да ме својевољно оптужујете за говор када ми реч није дата, а јесте и да својевољно тумачите да ви нисте видели да је то био народни посланик Владимир Павићевић.

 Хвала, не тражим да се изјасни Скупштина.

 ПРЕДСЕДАВАЈУЋИ: Захваљујем, госпођо Чомић.

 Опет, морам да признам да вас нисам разумео. Где пише у Пословнику да мора да се подигне Пословник да би неко добио реч по Пословнику? Где то пише?

 Сада питам, да ли има народних посланика који траже реч по повреди пословника, а не дижу Пословник или дигну руку или се на неки други начин обрате?

 Као што знате, по Пословнику, госпођо Чомић, народни посланици могу да траже реч по неколико основа и по основу реплике и по основу повреде Пословника и по основу дискусије. Како ми као председавајући када имамо овде на листингу пријављених пет народних посланика да знамо ко жели и по ком основу да говори? Тако што нечим маше?

 Врло добро знате, госпођо Чомић, да то баш није тако и да то не пише у Пословнику, али ако ви желите да даље доприносите начину на који већ уназад пола сата покушавате да створите атмосферу у Народној скупштини, ви која читаво време говорите да желите да овде буде атмосфера каква доличи Народној скупштини, ви чините све да атмосфера буде управо оваква каква је била у протеклих пола сата, ви и посланици ваше посланичке групе.

 Такође као председавајући потпуно вас подржавам у томе да овде атмосфера треба бити атмосфера која приличи Народној скупштини и грађанима који желе да чују како народни посланици дискутују у интересу њих као грађана. Ја вас молим да у том духу се и у наредном наставку седнице и понашамо сви заједно.

 Реч има др Владимир Павићевић. По амандману. Изволите, имате ваших пет минута.

 ВЛАДИМИР ПАВИЋЕВИЋ: Даме и господо народни посланици, поштовани министре Вујовићу, поштовани гости из Министарства, поштовани потпредседниче Народне скупштине господине Бечићу, три су напомене које желим да саопштим овде и нашим гостима из Министарства, али и народним посланицима који ће на крају да одлуче о предлогу са којим нас данас суочава Влада Републике Србије.

 Најпре, министра Вујовића морам овде да замолим да одговори на питања која му је поставио народни посланик Зоран Живковић, а поводом нашег амандмана на члан 2. овог предлога закона.

 Подсећам вас, поштована господо, да је обавеза једног министра када дође на седницу Народне скупштине да појасни, да одговори на сва питања, на све дилеме са којим га суочавају народни посланици током наше расправе.

 Друга ствар, поштована господо и поштована господо народни посланици пре свега, ми смо поднели амандман на члан 2. зато што нисмо сагласни да је Владин предлог добар и ево ја ћу на основу изведених последица усвајања могућег овог предлога, да покажем да овај предлог није добар, поштована господо.

 Влада је предложила да се акцизом опорезује и електрична енергија за крајњу потрошњу. Последица примене овога што је предлог одлуке који иде уз закон да се акцизом опорезује и електрична енергија за домаћинства.

 Последица тога, поштована господо, јесте да ће електрична енергија за грађане наше републике да буде скупља, поштована господо. Последица тога је да ћемо имати смањену личну потрошњу, дакле, потрошњу сваког појединачног грађанина у нашој републици, а да ће власт, будући да тај новац иде у буџет, моћи, поштована господо, да троши више. Шта то значи да имамо као крајњу последицу? Као крајњу последицу усвајања овог предлога који нам је Влада послала у Скупштину је даље сиромашење народа, поштована господо.

 На наш амандман Влада је реаговала овако. Рекли су – не прихватамо, а онда су у образложењу, господин министар Вујовић и његови сарадници, написали, каже – не можемо да прихватимо амандман, јер је опредељење Владе да се проширењем предмета опорезивања акцизом стварају услови за повећање пореских прихода, поштована господо. Дакле, стварају се услови за повећање пореских прихода.

 Ја се онда питам, министре Вујовићу, молим вас да ми одговорите на то питање, а где је онда та граница опорезивања, поштована господо? Господин Живковић вам је, ја мислим, врло логично поставио једно питање – да ли то значи да ако Влада задржи овакво опредељење, да је могуће да наредног месеца и до краја ове године или током мандата ове Владе дође предлог да се акцизом опорезује удисање ваздуха, да би се повећали порески приходи, господине Вујовићу?

 Па, да ли је то филозофија ове владе, сиромашење народа, веће трошење власти, повећавање пореза на ваздух, кад одврнеш славину, очекујем да ћете ви да дођете у Скупштину да кажете - хајде да акцизом опорезујемо и то? Зашто? Да би се повећали порески приходи. Нема логике, поштована господо, коју могу да разумем.

 Трећа напомена, господине Вујовићу и даме и господо народни посланици, овим предлогом Влада открива своју усмереност ка неправди и неефикасности. Па, Зоран Живковић је овде рекао, позивајући се на статистику, на податке, да имамо 18% електричне енергије која некуда иде. То нико не плаћа. Неко то користи, а онда Влада долази овде са предлогом да они који иначе редовно плаћају, дакле, не припадају овој групи од 18% који су се негде ту сместили да се троши, а да се не плаћа, Влада онда предлаже да редовне платише плаћају још више, поштована господо. Па, то је неправедно.

 То мене подсећа на ону идеју да се смање плате у јавном сектору и да се смање пензије уместо да се евидентирају страначки доведени, овде су сви признали који су били из Напредне странке да су доводили људе да запошљавају у јавни сектор, да се отпусте ти људи, па да нема потребе за смањењем плата и пензија.

 Влада је овим предлогом показала да не може да направи евиденцију оних 18% и да ми који редовно плаћамо, због тога морамо да плаћамо, поштована господо. Па, како да гласам за то, поштована господо?

 ПРЕДСЕДАВАЈУЋИ: Време. Захваљујем, господине Павићевићу. За реч се јавио министар Душан Вујовић. Изволите, господине Вујовићу.

 ДУШАН ВУЈОВИЋ: Дозвољавам неслагање, али не смемо да дозвољавамо грешке. Значи, повећање акциза ће бити повећање на страни прихода које има структурни карактер. То сам већ четири пута говорио и понављам још једном. Структурно повећање прихода нам омогућава да коригујемо оне мере које смо доносили прошле јесени, пошто на кратак рок нисмо имали другог избора.

 Што се тиче ваше тврдње да ће повећање акциза омогућити власти да троши више, морам да вас разочарам. Ово је страна прихода, страна трошења је страна расхода. Ви сте одобрили буџет са врло прецизно дефинисаним елементима расхода. Ми не можемо да потрошимо ни динар ван тога.

 Према томе, ова скупштина би макар требало да поштује буџет који је сама усвојила. Значи, повећање структурне стране прихода не даје нама зелено светло да потрошимо ни динар више. Штавише, ми смо у пет месеци ове године потрошили 34,5 милијарде мање него што сте ви тим буџетом одобрили.

 Према томе, потпуно је супротно од онога што ви говорите. Ми смо уштедели 2,5 милијарде допунски на платама и пензијама, три милијарде на робама, две милијарде на каматама, иако су унутра ушле курсне разлике, 2,7 милијарди на социјали, 18,5 милијарди на трансферима, јер смо боље убирали и слали трансфере и ненамерно, због лоше организације, 8,5 милијарди смо мање потрошили на капиталним издацима, укупно 34,5 милијарде. Ми остварујемо веће приходе од 42 милијарде и трошимо мање од 34 милијарде. Потпуно је нетачно то што говорите, што имплицирате. Хвала.

 ПРЕДСЕДАВАЈУЋИ: Захваљујем.

 (Владимир Павићевић: Реплика.)

 Господине Павићевићу, министар је добио реплику на ваше излагање. Да ли сматрате да имате право на реплику, такође?

 (Владимир Павићевић: Мислим да да.)

 Али, господине Павићевићу, сматрате да је било чиме министар изазвао реплику и дао вама могућност?

 (Владимир Павићевић: Могу у два минута да објасним.)

 Изволите, господине Павићевићу, без обзира што сматрам да немате право на реплику.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче господине Бечићу, поштовани министре Вујовићу и поштовани гости, ево, три ствари да кажем у одговору господину Вујовићу на овај његов говор, који је био интервенција на мојих пет минута о амандману на члан 2, које смо заједно поднели народни посланик Зоран Живковић и ја.

 Најпре, ми смо, господине Вујовићу, овде расправљали против вашег предлога буџета. Тачно је да је Народна скупштина усвојила тај предлог закона и тачно је да када Скупштина усвоји нешто као закон, сви ми, наравно, то морамо да поштујемо, без обзира што смо били против тога. Али, ја вас подсећам да смо и тада аргументовали, мислим врло добро, против тог предлога који сте ви бранили овде у Народној скупштини.

 Друга ствар, поштована господо, ја сам вама, господине Вујовићу, рекао да овим предлогом грађанин има мање, а да власт добија више, да се лична потрошња нужно смањује ако ће грађанин од 1. августа да плаћа скупљу електричну енергију.

 Ја се сада као један грађанин ове државе, поштовани господине Вујовићу, питам да ли је могуће да било ко из Владе верује да ће неко други, па и Влада, боље располагати тим новцем који узима Влада, него што ће да располаже Влада? Чекајте, па ваљда ћу ја, шта год биле моје преференције, господине Вујовићу, боље располагати својим новцем него што ћете то да радите ви или господин Вучић.

 ПРЕДСЕДАВАЈУЋИ: Молим вас, господине Павићевићу, само мало тише.

 ВЛАДИМИР ПАВИЋЕВИЋ: Ма, наљутио сам се сада…

 ПРЕДСЕДАВАЈУЋИ: Молим вас, само мало тише, јер ако не примећујете, имате повишен тон у Народној скупштини. Ја вас молим да само мало будете тиши.

 ВЛАДИМИР ПАВИЋЕВИЋ: Добро, ево, да закључим онда у једној реченици. Дакле, лоша Влада, која континуирано сиромаши и грађане и државу, поштована господо. (Искључен микрофон.)

 ПРЕДСЕДАВАЈУЋИ: Време. Реч има народни посланик др Александар Мартиновић, по амандману. Изволите.

 АЛЕКСАНДАР МАРТИНОВИЋ: Даме и господо народни посланици, ево, и ја као грађанин ове државе питам се како је могуће да овај предлог закона критикује човек који је био експонент и главни заговорник крађе струје, који је рекао – немојте да плаћате струју режиму Слободан Милошевића и онда је пред камерама рачуне за струју спаљивао у бурету у Нишу, док је био градоначелник Ниша?

 Даље, ја јесам млађи човек од подносиоца амандмана, али се сећам 1996-1997. године, када су одржани у Србији локални избори, па је, између осталог, по мом мишљењу на несрећу грађана Ниша, у Нишу победила, бар је тако рекла она чувена Гонзалесова комисија, Коалиција „Заједно“, и у Нишу и у неким другим општинама и градовима у Србији.

 Сада ови који критикују ЕУ, који су преко ноћи од еврофанатика постали евроскептици, марксисти, лењинисти, троцкисти, питај бога шта, 1996. године, исправите ме ако грешим, ЕУ је усвојила програм који се звао „Енергија за демократију“. У преводу, шта је то значило? Мазут из ЕУ је могао да иде само у оне јединице локалне самоуправе у којима је на власти била Коалиција „Заједно“, између осталог и у Нишу.

 Да ли се ви тада нисте осећали нелагодно, непријатно, када сте у Нишу могли да се грејете из мазута ЕУ, а у некој другој општини, где није била на власти Коалиција „Заједно“, људи нису могли да се греју из тог мазута?

 Даље, ви који критикујете Владу, Предлог закона и који сте иначе, господине Бечићу, овде је било речи о томе да је неко употребљавао непристојне речи. Ево, ја ћу сад за који минут да добијем стенограм излагања господина Живковића. Он је рекао – у Влади седе шибицари, лажови, лопови, преваранти итд. Пре два дана је рекао да не постоји бруто домаћи ПДВ, па је онда рекао пренесите председнику Владе да не постоји бруто домаћи ПДВ, па му је господин Вујовић пренео да постоји, али њему изгледа не вреди било шта објашњавати.

 Што се тиче подносиоца амандмана он је од еврофанатика постао сад евроскептик. Сад он ту показује ружичасте табеле где постоји, где не постоји итд. Оно што је чињеница, док је подносилац амандмана ведрио и облачио овом државом, цена је повећана 15. априла 2001. године за 36,9%, 1. јуна 2001. године за 40%, 9. октобра 2001. за 15%, 1. јула 2002. за 50%, 1. јула 2003. године за 15%.

 Како је у то време то било добро, то није био удар на џепове грађана, то није било завлачење руке у џеп, то је било модерно, то је било демократски, то је било европски, то је било супер. Сад кад се уводи акциза за потрошњу електричне енергије да би се напунио буџет државе Србије, не било које странке, него државе Србије, наше државе, немамо другу државу сем ове наше, онда је сад то одједанпут проблем. Већу количину лицемерја, већу количину незнања, већу количину политичке острашћености стварно нисам никад ни видео, ни чуо.

 Немогуће је да годинама радите све супротно од овога што сада причате и да онда кажете ви сте тај који заступате интерес грађана и интерес народа. Ко вас је спречавао да уведете социјалне карте? Ко вас је спречавао да извршите реструктурирање ЕПС-а од 2000. године? Ко вас је спречавао да станете на пут криминалу и корупцији у ЕПС-у и у свим другим јавним предузећима. Ко? Нико.

 Не да вам нико није стајао на путу, него сте ви били протагонисти тог криминала и те корупције. За ваше време су направљени ови силни губици, ова силна дуговања, ове силне рупе у буџету итд, и сад се као правимо невешти, па да попуниће се та рупа у буџету, биће мањи буџетски дефицит, али шта ће грађани имати од тога? Данас моментално неће имати ништа. За годину дана, за две године имаће много више.

 Никоме није пошло за руком да нешто што је порушено са темеља подигне за један дан. То не може да пође за руком ни овој влади, али ће за годину дана, за две године мере које предузима Влада Србије дати резултате.

 Сада разумем вашу политичку логику. Ви сте 15 година у Војводини, 12 година у Србији, радили сте шта сте хтели, радили сте све наопако, упропастили сте све чега сте се дохватили. Народ вас је отерао у опозицију, прешли сте некако тај цензус од пет-шест посто и сада одједанпут знате шта треба да се ради, а за 12 година ништа од тога нисте урадили.

 Што нисте урадили? Да ли вас је неко спречавао? Да ли вам је неко рекао да не смете то да радите? Не, него није вам падало на памет да урадите било шта добро за грађане Републике Србије, сем за себе лично. То сте радили и неки се вређају када се то каже. То радите и дан-данас у Војводини. То показују сви јавни конкурси које расписује било која покрајинска институција, само у месну заједницу где је ДС на власти, само у општину где је ДС на власти. То је политика коју ви водите.

 Што се тиче амандмана, ја бих амандман подржао да је подносилац амандмана радио у време када је имао власт у овој држави оно што сада говори. Не, док је био на власти као градоначелник Ниша, рачуне у буре, рекао грађанима – немојте да плаћате струју, добијао мазут из ЕУ бесплатно. Тада му ЕУ није сметала. То је тада било по европским стандардима, а сада када треба да се уведе акциза да би се напунио буџет државе Србије, који је власништво свих грађана, сада је то, замислите, тешки неки криминал у режији Александра Вучића и СНС. То није тачно.

 Што се тиче вас који председавате седницама Народне скупштине, рећи ћу моје лично мишљење. Као што бивши режим има политичко право да напада Владу, ја имам политичко право да је браним и бранићу је свим средствима које Пословник дозвољава, али нећу да дозволим да неко ко је био на концерту заједно са Легијом, заједно са Црвеним береткама, који се сликао са Арканом каже да у Влади седе шибицари, лажови, преваранти итд.

 Покажите ми иједну фотографију на којој је Александар Вучић у друштву са људима као што су били Милорад Улемек Легија, Аркан итд. Ја сам то овде показивао, па су ме називали лажовом, ко зна шта, бившим радикалом, ратним злочинцем итд.

 Дакле, господине Бечићу, слободно ви водите седницу како мислите да треба, они нека нападају Владу, ми ћемо да је бранимо, али ћемо да их подсећамо на све оно лоше што су урадили за државу Србију, па ова влада мора да предузима мере које никоме нису драге и које нису популарне.

 Да смо хтели да водимо популарну политику, политику која ће се допасти грађанима, могли смо да их држимо у заблуди – супер је ситуација, нема никаквих проблема, дајте још који кредит, не да нећемо да смањујемо плате, већ дижемо плате, не да нема забране запошљавања у јавном сектору, запошљавамо у јавном сектору и за две године Србије не би било.

 То је суштина целе приче. Ми хоћемо да Србија траје, хоћемо да Србије буде, другу државу немамо. Хоћемо да Србија постоји и када не будемо на власти, али неко други ће морати да нас победи. Не Зоран Живковић, не Борис Тадић, јер су они ову државу довели у ситуацију у којој се сада налази. Неко трећи ће морати да се појави и да победи СНС. Ови да нас победе, никада.

 (Балша Божовић: Бојан Пајтић.)

 ПРЕДСЕДАВАЈУЋИ: Захваљујем.

 Немојте да добацујете, господине Божовићу.

 (Зоран Живковић: Реплика.)

 Добићете право на реплику, господине Живковићу.

 Господине Павићевићу, ви немате право на реплику, јер нисте поменути. Господин Ђуришић има право, јер је поменут председник странке господин Тадић, тако да ћемо тим редоследом, као и госпођа Чомић по амандману. Тим редоследом ћемо давати реч. Реч има народни посланик Зоран Живковић. Изволите.

 ЗОРАН ЖИВКОВИЋ: Наравно, ова салва неистина, увреда, клевета, неоснованих оптужби није ништа ново. Питање је – како дође до тога да неко у својој глави смисли и онда каже то што је смислио са свим тим…Што би рекао мој колега Павићевић, три су начина за то, или да неко не чује добро, или да неко има зле намере или да је неко глуп.

 Прича о томе да сам позивао на неплаћање струје је лаж која се може поновити сто хиљада пута, али ће остати лаж. Енергија за демократију је била помоћ, ово због јавности, граду Нишу и граду Пироту. Не свим градовима где је победила коалиција Заједно, а у Нишу је власт формирана пре лекс специјалиса вашег лидера Слободана Милошевића.

 То што се Вучић није сликао са својим лидерима у том тренутку, које сте поменули малопре, говорећи неистину да сам се ја с њима дружио, јесте зато што је он тада био заменик помоћника асистента вође навијача, не знам где, и био је далеко од тога.

 Значи, та три разлога очигледно, сада да препустимо српској јавности да се процени зашто је мој претходник изговорио те неистине. Значи, да ли он добро чује? Очигледно је да мора добро да чује. Да ли је он злонамеран? Наравно да није. Дакле, остаје трећи разлог због чега је он то рекао.

 ПРЕДСЕДАВАЈУЋИ: Захваљујем се, господине Живковићу, мада бих волео да сте поштовали достојанство Народне скупштине.

 (Александар Мартиновић: Могу ли да признам да сам глуп?)

 Нажалост мој проблем је што сам у Народној скупштини 18 година и врло добро знам ко је кад изговарао неке речи, тако да могу да реагујем.

 Реч има народни посланик Марко Ђуришић.

 (Александар Мартиновић: Ја сам се јавио пре њега.)

 Господине Ђуришићу, молим вас, само да објасним, време ћу вам вратити.

 Господине Мартиновићу, морате да разумете, господин Ђуришић, као што сам рекао, има реплику на ваше излагање, па тек онда отварамо нови круг реплика и онда ви имате на излагање господина Живковића.

 Изволите, господине Ђуришићу. Пријавите се поново да могу да вратим време из почетка, да вас не бих оштетио.

 МАРКО ЂУРИШИЋ: Хвала, председавајући. Ова расправа је, наравно, најмање о акцизама на струју и када нема аргумената да се брани једна потпуно нелогична мера, као што је увођење додатног буџетског прихода, а аргументи које слушамо већ други дан су да је буџет у никад бољем стању, најбољем могућем стању, онда се креће са увредама, клеветама, лажима, не знам ни ја са чим све не.

 Земља је у оваквом стању, ви је водите већ три године. Три године водите ову земљу и ви сте одговорни за то што је данас просечна плата мања него пре три године, што је јавни дуг готово за две трећине већи него што је био пре три године, зато што је дефицит такав какав је, био је прошле године…

 (Зоран Бабић: Дефицит.)

 (Председавајући: Молим вас, господине Бабићу, допустите да господин Ђуришић заврши излагање)

 Прошле године дефицит на крају године је био дупло већи него што је био на крају 2011. године. Да ли ће ове године и какав ће бити, видећемо. Ми смо и даље по усвојеном буџету, на који се позива и министар, пројектовали дефицит већи него што је био 2011. године. То је истина. Да ли ће он бити такав или не на крају, видећемо. Ви сада тврдите да неће, могу да вам верујем или не, говорили смо о томе, има различитих података колико је тај дефицит стварно и сличне ствари.

 Оно што смо ми урадили за 12 година грађани знају и цене (Зоран Бабић: Видим.)…и немојте ви да водите. Немојте се негативно изражавати о томе, пробајте да будете упола толико добри, да би грађани могли боље да живе.

 ПРЕДСЕДАВАЈУЋИ: Време. Захваљујем, господине Ђуришићу.

 Ја се извињавам госпођо Чомић, али морам да дам право на реплику. Реч има народни посланик, господин Мартиновић. Изволите.

 АЛЕКСАНДАР МАРТИНОВИЋ: Даме и господо народни посланици, ево признајем све што је рекао Зоран Живковић и да сам глуп, и да ми је лидер био Слободан Милошевић и да сам ратни злочинац, све признајем.

 Али, ево, поштовани грађани Србије, господине Бечићу, фотографија, Аркан, односно господин Зоран Живковић рукује се са Арканом, поред њега је човек који ми је познат, не могу да му се сетим имена, и у позадини је покојни Милован Илић Минимакс. Овде има још фотографија где се Зоран Живковић, иначе, пушећи цигарету смешка заједно са Душаном Михајловићем, на концерту Црвених беретки у Кули. То је било у време када су Црвене беретке биле хероји петооктобарске револуције, па су онда преко ноћи постали државни непријатељи број један.

 Дакле, ево ја све признајем што је рекао Зоран Живковић и да не знам ни за енергију за демократију и да је само Ниш добијао, што није тачно. Признајем и да сам глуп и све сам, ево, признао, све сте господине Живковићу управу.

 Једино ми није јасно како ви као један углађени и фини Европејац, демократа, у друштву са Жељком Ражнатовићем Арканом. Ево то ми стварно није јасно. Ако успете да ми објасните како је могуће да неко буде за ЕУ, да неко буде за демократију…

 Ево слика је одштампана, па нека грађани виде. Дакле, Зоран Живковић са Жељком Ражнатовићем Арканом. Сад, ако ми објасните како…

 (Председавајући: Време, молим вас)

 Ево, завршавам. Ако ми објасните како иде Европа, демократија, људска права итд. са људима са којима се рукујете, бићу вам веома захвалан.

 ПРЕДСЕДАВАЈУЋИ: Захваљујем, господине Мартиновићу. Господине Живковићу, имате право на реплику. Помињано је ваше име и презиме. Изволите.

 ЗОРАН ЖИВКОВИЋ: Наравно, салва увреда и неистина се наставља и то је логична последица признања претходног говорника о својим интелектуалним, моралним и свим други способностима. (Искључен микрофон.)

 ПРЕДСЕДАВАЈУЋИ: Господине Живковићу, нећу дозволити више да се вређају посланици у Народној скупштини.

 (Зоран Живковић: Ја сам вређао? Како?)

 Молим да не понављате те речи, да не користите те речи у високом дому Народне скупштине. Молим вас да не користите те квалификације.

 (Балша Божовић добацује.)

 Господине Божовићу, молим вас да поштујете једни друге, да поштујете у Народној скупштини.

 (Балша Божовић: Јеси ли глуп?)

 (Александар Мартиновић: Признајем. Рекао сам први.)

 Господине Божовићу немојте да добацујете.

 (Балша Божовић, с места: Питам – јел' глуп?)

 Имате опомену, господине Божовићу, зато што питате другог народног посланика …

 (Драган Шутановац: Па, признаје.)

 Нећу то да изговорим, господине Шутановац.

 (Балша Божовић: Шта радим?)

 (Александар Мартиновић: Рекао сам да сам глуп. Признајем.)

 Да ли ви стварно мислите, господине Божовићу, да је у реду тако да се понашате и да тако вређате своје колеге? Да ли мислите да је у реду да се на такав начин обраћате својим колегама?

 (Балша Божовић: Како и на који начин?)

 То говори о вама, господине Божовићу. Ја сам мислио да сте ипак особа која поштује своје колеге, а не на такав начин да се изругује својим колегама.

 Ако мислите да то приличи овом високом дому и ако приличи да се тако обраћате својим колегама, ја ћу се извинити да нисам у праву.

 Нећу дозволити више на овакав начин да се једни другима обраћате и молим вас да се поштујете без обзира што имате другачије политичко мишљење. Ви то можете да изговарате у Народној скупштини, можете да се залажете за ваше политичко мишљење, али немојте да се вређате, молим вас.

 Реч има народна посланица Гордана Чомић. Изволите.

 ГОРДАНА ЧОМИЋ: Захваљујем.

 (Зоран Живковић: Дајте ми реплику.)

 За подршку амандману на члан 2. који су поднели народни посланици Зоран Живковић и Владимир Павићевић јер се њиме уклања предложена одредба да се електрична енергија за крајњу потрошњу ставља у акцизу, као и биогориво и биотечности. Врло сличан амандман који је поднео народни посланик Иван Јовановић. Разлика је у биогоривима и биотечностима.

 Пошто је овде речено да опозиција треба да напада Владу, нисам још почела, али могу, није проблем, и Владу и министра финансија и Александра. Могу да почнем да нападам сасвим једноставно, али то не радим јер се разговара о закону, а не о нападима на Владу.

 Ево министра присутног који може да посведочи ако се не предомисли да то се не ради него се говори о амандману.

 Дакле, зашто је било потребно да министар одговори о плаћању акцизе на ангажовану снагу и снабдеваче? Зашто је било потребно да министар одговори о правим разлозима за увођење акцизе на струју и да се докаже да је нетачно да то имају све земље ЕУ и да се доведе у везу са оним што јесте, а то је захтев ММФ, као што је и захтев ММФ да новац из буџета као државна помоћ, субвенција не иде у Електропривреду, зато што ММФ постоји да би био гарант повериоцима да ће држава прве паре које има дати за дугове.

 Зато, потпуно упрошћено, постоји ММФ и због тога ММФ каже – ако хоћете аранжман са нама, ми морамо знати да ће сав новац који постоји у буџету прво ићи повериоцима, а ви не можете прво да дате паре ни за државну помоћ, ни за субвенције, ни за било шта остало док ми нисмо сигурни да ће новац који уђе прво ићи повериоцима. Томе служи ММФ у међународном финансијском систему после Бретон Вудса 1946. године. То баш не ради сада и не бих имала ништа против да разговарамо о томе да ли је потребно направити договор са ММФ или не, можемо да разговарамо.

 Акциза је уведена зато што је сигуран приход. Образложење да је ангажована снага и плаћање снабдевача, да је то тако годинама није добро образложење. Били смо без акцизе сто годинама, па сада уводимо акцизу.

 Наша дебата овде треба да служи, заиста ми је искрено жао што овде нема воље да се кроз дијалог заједно обраћамо људима због којих и за које радимо и који ће изнети терет ових поскупљења, требало би да служи анализи и увођење акцизе и ефеката на кућне буџете, а не овоме чему, вољом већине, изгледа служи. Хвала вам.

 ПРЕДСЕДАВАЈУЋИ: Захваљујем. Господине Вујовићу, немате право да се јавите, већ сте говорили по овом амандману, али прећи ћемо на следећи амандман, па ћете имати могућност.

 На члан 2. амандман су заједно поднели народни посланици: Борислав Стефановић, Гордана Чомић, Горан Ћирић, Јован Марковић, Јована Јовановић, мр Александра Јерков, Весна Марјановић, Драган Шутановац, Балша Божовић, Весна Мартиновић и Аида Ћоровић.

 Реч има министар у Влади господин Вујовић. Изволите.

 (Драган Шутановац: Ја сам подносилац амандмана.)

 Да, господине Шутановац, ви сте подносилац амандмана, имате право да говорите, али предност има министар, осим ако министар, ево, даје вам предност.

 Изволите, пријавите се.

 (Драган Шутановац: Имате у систему пуно људи или не?)

 Не, празна је листа.

 Сада вас имам у систему. Имате реч, господине Шутановац.

 Као што видите, концентрисан сам. Изволите.

 ДРАГАН ШУТАНОВАЦ: Захваљујем, господине министре. Ово је један од амандмана који је поднела ДС у жељи да вам да могућност да повучете Предлог закона за који сматрамо да је катастрофално лош, да ће последице бити изузетно велике, пре свега по питање животног стандарда грађана Србије, који су већ до сада измрцварени, од 2012. године до данас, разним порезима који су повећавани и који се и сада уводе.

 Често смо ових дана слушали шта се дешавало у некој прошлости. Ишли смо у историју, али покушаћу само да вам у краткој анализи изнесем став због чега сматрамо да правите велику грешку и због чега сматрамо да је крајње време да схватите да држава постоји због грађана, а не грађани због државе.

 Дакле, не може дефицит буџета да буде важнији од животног стандарда грађана Србије, који осиромашују из године у годину, у последње три године као никада досад. Држава је, након промена 2012. године, повећала ПДВ са 18% на 20%. То је био први удар и на привреду и на грађане Србије. Затим је држава повећала порез на добит са 10% на 15%, то је повећање од 50%. Затим смо сада добили решења о порезу на имовину за које не можемо да утврдимо колики је проценат повећања.

 Држава у последње три године све време гради једну наопаку политику која се базира на јачању државе и слабљењу грађана Србије. Наравно, постоје две политичке филозофије у којима је држава јача од свих, држава руководи свиме, по правилу је један човек држава, али то није идеја демократског друштва које се гради у Србији од 2000. године. Идеја је да грађани буду солвентни, да грађани имају новац, да грађани могу да плаћају рачуне, а не да се грађанима сваког дана узима све више и више.

 Због чега се узима? По Извештају НБС, за који верујем да користите, у Србији је све мање запослених и све више незапослених, односно по билтену НБС у Србији у прва четири месеца ове године имамо 28% мање страних инвестиција директних него у прошлој години, која је била катастрофална. Данас је министар унутрашњих послова дао славодобитничко саопштење да имамо пораст корупције од 28% у овој години у односу на прошлу годину. То су проблеми са којима треба да се суочи Влада Републике Србије и њих да решава.

 С друге стране, хармонизујете и уводите порез са ЕУ. Имао бих разумевања да сте иједног момента рекли – ајмо да хармонизујемо плате са ЕУ, ајмо да хармонизујемо приходе које грађани остварују са ЕУ, ајдемо да хармонизујемо стандард са ЕУ, хајдемо нешто да хармонизујемо што је добро са ЕУ пре него што грађанима Србије узмемо још 7,5% за акцизу, 4,5% за порез, 12,33%, тачно као што сте рекли, намета на струју која није нигде у свету, и не треба да буде, луксуз. Нетачно је да све земље ЕУ имају акцизу. Наше прве комшије, Хрвати, немају акцизу и у ЕУ су.

 Због чега ми хармонизујемо нешто до чега можда нећемо доћи годинама? Ми нисмо започели још преговоре, ова влада је неспособна да отвори преговоре са ЕУ већ две и по године.

 Сматрам да имате још увек шансе да не останете упамћени само по томе да сте смањили пензије и плате, подсећам, то је ваш legacy који имате на вашем имену и презимену, имате шансу још увек да повучете овај закон и да будете човек на месту, као што сте и били раније, јер знам да за разлику од колега који седе преко пута мене, ви одлично знате шта је рађено до 2012. године. Знам да сте врло често седели са бившим председником Републике и саветовали га по питању економије, знам да сте у одличним односима са бившим премијером Цветковићем, дакле, знам да ово што причају колеге које седе преко пута ви знате да не стоји. Хвала.

 ПРЕДСЕДАВАЈУЋИ: Захваљујем, господине Шутановац. Реч има министар др Душан Вујовић. Изволите.

 ДУШАН ВУЈОВИЋ: Са вашим добрим жељама се потпуно слажем и мислим да би требало да постоји већи простор да можемо да видимо у чему се слажемо.

 Нажалост, морам да вам кажем да је животна реалност таква да тражи озбиљно сагледавање последица онога што се дешавало у прошлости. Не желим да опредељујем ко је крив, само желим да вам кажем следеће.

 Србија је до светске глобалне кризе имала стопе раста од 4,5% до 6%, али, као што добро знате, то је било засновано на агрегатној тражњи која је финансирана задуживањем, грантовима и дознакама и то је било неодрживо. То је генерисало и фискалне дефиците и дефицит платног биланса, који је био неодржив на дуги рок.

 Задужили смо се у периоду 2008-2012. година преко четири милијарде долара зато што смо морали да покривамо те дефиците, а у 2013. и 2014. години по инерцији су допунски направљени дефицити који нису могли на кратак рок другачије да се финансирају.

 Оно што ми радимо, покушавамо да тај брод који иде право на литицу, да преокренемо и да заокренемо.

 (Јанко Веселиновић: Преокрет. Реплика.)

 Молим?

 (Председавајући: Молим вас, господине Веселиновићу, немојте да добацујете.)

 Извињавам се, заокренемо, јер брод је ишао право на литицу.

 Када сам постао вршилац дужности министра финансија имали смо процену дефицита од 8,8%. Пре него што смо спровели почетак мера спустили смо дефицит на 6,6%, директним мерама штедње. Од 1. јануара смо остали у маргинама 2%, а тренутно смо испод 1%. До краја године очекујем да ћемо остати испод 3%. Ако не уштедимо ништа допунски у односу на оно што смо уштедели већ за ових пет и по месеци, бићемо у том домену.

 (Председавајући: Време, господине министре.)

 Зашто нам је важна акциза? Зато што све уштеде које смо остварили, о којима сам већ неколико пута данас говорио, нису уштеде којима можемо пред тим конзервативним организацијама да презентирамо као резултате, нису одрживе на дуги рок. Акциза јесте, акциза је структурни приход који нам омогућава да преиспитамо све оно што смо морали да уведемо као иницијалну меру смањења трошкова, а то су плате, пензије, трошкови горива, материјала и свега осталог, да реструктурирамо дуг и да изађемо здрави из ове ситуације, да вратимо те инвестиције где треба да буду.

 Ту се апсолутно слажемо, само то што ви не видите смисао акциза у свему томе чини ми се да је комбинација недовољних информација и недовољног разумевања структурних промена које су неопходне.

 (Председавајући: Време, господине министре.)

 Помињете саветовање од пре. Јесам, саветовао сам често, нису слушали те савете, јер је политички и социјално тешко прихватити структурне реформе.

 ПРЕДСЕДАВАЈУЋИ: Захваљујем, господине министре.

 Зашто мислите да имате право на реплику, господине Шутановац? Немате никакво право, господине Шутановац.

 (Драган Шутановац: Прво ме је погрешно протумачио. Друго је рекао да то што ја мислим да је погрешно …)

 Господине Шутановац, министар вам се ни у једном тренутку није обратио, нити вас је прозвао именом и презименом.

 (Драган Шутановац: Како ми се није обратио? Господине министре, молим вас, реците господину председавајућем да ли сте се мени обраћали.)

 Захваљујем, господине Шутановац. Не желим уопште са вама, наставите то на Твитеру, господине Шутановац.

 Господине Бабићу, изволите.

 (Драган Шутановац: Стварно нема смисла. У чему је штос?)

 Господине Шутановац, рекли сте да смо изгубљени у овој расправи на Твитеру и рекли сте много других ствари. Наставите ваше …

 (Драган Шутановац: Дајте прочитајте синопсис да видимо …)

 Господине Шутановац, изричем вам опомену, пошто не дозвољавате да се седница настави.

 Господине Шутановац, мораћу и другу опомену ако не дозволите да се седница настави.

 (Драган Шутановац: Опомену што пишем на Твитеру?)

 Не, господине Шутановац, него зато што не дозвољавате да се седница настави.

 (Драган Шутановац: Како?)

 Па ометате рад седнице, господине Шутановац. Врло добро знате Пословник и поштујте Пословник. Прочитајте Пословник, господине Шутановац. Ви не дозвољавате да седница иде својим нормалним током, зато што устајете без дозволе председавајућег, јављате се, говорите и ометате друге посланике да говоре, а онда се чудите што вам је изречена опомена. Рекао сам вам да немате право на реплику зато што вас министар није поменуо, није се обратио вама …

 (Драган Шутановац: Није се мени обратио? Питајте га.)

 Именом и презименом, господине Шутановац. Не могу као председавајући сваки пут да тумачим да ли вас је неко погрешно протумачио и шта сте ви мислили, а шта нисте изговорили или шта је неко други изговорио. Немојте то да тражите од нас, господине Шутановац. Слободно пишите, господине Шутановац, шта год хоћете. Рекли сте и написали сте да нисте добили реч, да сте управо хтели да говорите, а нисте се ни јавили, господине Шутановац.

 (Драган Шутановац: Нисам се јавио?)

 Раније, господине Шутановац, по неком другом амандману. Врло добро знате о чему говорим.

 Извињавам се, реч има господин Бабић. Изволите.

 ЗОРАН БАБИЋ: Захваљујем се, господине Бечићу. Драго ми је што нам је колега дозволио да наставимо нормалан ток и расправу по амандману и што аргумент повишеног тона не значи више од аргумената знања и струке које је изнео господин Вујовић и пре два дана и данас.

 Могу да разумем неке колеге подносиоце овог амандмана који се залажу за мању цену струје јер никада нису гласали за већу цену струје. Цена струје се мења у Србији на начин што Министарство енергетике упути такав захтев Влади, Влада гласа, па одобри, а онда упућује захтев Агенцији за енергетику, која повећа цену струје.

 Године 2007, тачније 15. маја 2007. године само један човек који седи у овој сали је био министар и само један човек који седи у овој сали је гласао на Влади и дао сагласност да се струја повећа у Србији за 15% и то је предлагач амандмана. Како то да грађани Србији тада нису били измрцварени, а сада су измрцварени? Како се тада живело сјајно и бајно, па је било потребно повећати цену струје за 15%? Само један човек у овој сали је 1. марта 2008. године такође био министар и такође је гласао на тој истој влади да се цена струје повећа за 7,6%. И тада су људи у Србији били измрцварени и тада су људи у Србији лоше живели, али је гласао да се повећа цена струје за 7,6%.

 Такође, 1. августа исте 2008. године, вероватно на некој телефонској седници, јер то је време за Ханиоти и летовање у Грчкој, вероватно да је гласао на тој телефонској седници, али је дао сагласност да се повећа цена струје за 8,4%. Само је један човек, исти, био министар и 1. марта 2010. године, када је вероватно тада већ са Копаоника, са скијања, вероватно неким хеликоптерским превозом, али немојте ја око ваздушног саобраћаја, молим вас, гласао да се цена струје повећа за 10%.

 И тада су грађани Србије били измрцварени и тада су грађани Србије лоше живели, па му и то није било доста, па 1. априла грађани Србије нису добили првоаприлску шалу, већ су добили сагласност Владе за коју је исти колега који је сада посланик, а тада био министар, гласао да се цена струје повећа за 15,1%.

 Како веровати у ту политику забринутости над судбином грађана Републике Србије, када једним подизањем руке, односно сагласношћу путем телефона, јер се те седнице Владе нису ни одржавале у Немањиној, тамо где треба да се одржавају, већ путем неких телефонских седница или видеолинкова или где су се налазили по светским дестинацијама, али је успео да грађанима Србије стави намет од 15%, па 7,6%, па 8,4%, па 10%, па 15,1%?

 Једном или два пута годишње је давао сагласност да се цена струје повећа, а сада са таквим жаром прича о заштити грађана Републике Србије. Зашто тада о грађанима Републике Србије није размишљао? Зашто није размишљао где ће отићи тај новац? Био је јако моћан, изузетно моћан човек у овој земљи. Зашто није окренуо директора ЕПС-а, па рекао – зашто трошите средства за маркетиншке кампање? Зашто 300 до 500 милиона динара је ЕПС годишње трошио до 2012. године за маркетинг? Какав маркетинг је потребан ЕПС-у, монополисти, једином играчу на нашем тржишту, осим што се са 300 до 500 милиона динара годишње није преливало из џепова грађана Републике Србије у ЕПС, а из ЕПС-а у маркетиншке агенције?

 Ако знамо да је заменик председника ДС-а контролисао и био власник тих маркетиншких агенција, како ће да нам објасни зашто је повећавао и гласао за повећање струје од 7, 8, 10 и два пута по 15%, а није као моћан човек позвао директора ЕПС-а и рекао какав интерес има ЕПС са концертом, па је 353 милиона динара ЕПС дао само у 2011. години за један концерт.

 Зашто није као моћан човек позвао директора ЕПС-а на одговорност зашто је у једној години само једном фудбалском клубу донирао 80 милиона динара, чијег новца, са којих пашњака скинутог и одакле донетог? Од грађана Републике Србије. Значи, повећање да би се организовали концерти, повећање да би отишло у фудбалске клубове и из џепа грађана Републике Србије у маркетиншке агенције заменика председника ДС. Е, то је начин на који се руководило и ЕПС-ом и енергетиком у Србији и нашом државом.

 Због тога и због таквих концерата, маркетиншких кампања, чега све не, бахатог трошења средстава, сада смо приморани да урадимо ово што радимо, а што није за радост, што је тешко, што смо на крају крајева и обећали грађанима Републике Србије у кампањи пред прошле парламентарне изборе.

 Слажем се са господином Вујовићем да је то само још једна мера како би што пре оздравили наше јавне финансије и како би могли, не да размишљамо, већ у договору са ММФ-ом да вратимо и пензије и плате у јавном сектору, али на основу онога што се заради, што се направи, што се уштеди, а не на основу, као што сте и рекли господине Вујовићу, такве политике којом је наш брод онако сигурно пловио, али ка хридима, али да се разбије у парам парчад.

 Отклон од такве политике је направљен изборима 2012. године, још већи отклон је направљен изборима 2014. године. Људи у Србији неће се радовати овом закону, неће се радовати већем рачуну, али ће знати да тај новац иде у буџет Републике Србије, иде за оздрављење јавних финансија, иде да што пре дођемо до оне зелене гране која нам је неопходна, а не иде за концерте од 353 милиона динара, не иде за финансирање фудбалских клубова, не иде за маркетиншке агенције, маркетиншке кампање и маркетиншке агенције било којег члана и било којег човека, зато што ЕПС-у није потребна маркетиншка кампања, већ је потребна модернизација.

 Е, у томе је разлика између нас и вас. Е, у томе је разлика и због тога нама људи у Србији и када су тешке мере верују, али и верују у податке које сам сигуран у овој држави најбоље знају премијер и министар финансија, а то је стање у јавним финансијама.

 Због тога, господине Вујовићу, СНС ће гласати против овог амандмана и, наравно, за закон у целини, како сте и предложили.

 ПРЕДСЕДАВАЈУЋИ: Захваљујем.

 (Драган Шутановац: Реплика. Препознао сам се врло јасно.)

 Да, изволите, господине Шутановац, препознао сам вас у речима „бившег министра“ и „на пашњаку“. Изволите.

 ДРАГАН ШУТАНОВАЦ: Господине Бечићу, и ја сам вас препознао на пашњаку исто, једном приликом кад сам пролазио.

 ПРЕДСЕДАВАЈУЋИ: Господине Шутановац…

 ДРАГАН ШУТАНОВАЦ: Апропо пашњака што сте ме питали. ПРЕДСЕДАВАЈУЋИ: Господине Шутановац, ви сте тражили право на реплику, је ли тако? Није поменуто ваше име и презиме.

 ДРАГАН ШУТАНОВАЦ: Поменут је један министар који је 2007. године…

 ПРЕДСЕДАВАЈУЋИ: Господине Шутановац, дозволите да завршим. И онда сте рекли да је требало у излагању господина Бабића да вас препознам. И ја сам препознао у његовој реченици „бивши министар“ и препознао када је говорио о пашњаку, тако да знам да се о вама говорило и тиме сте добили могућност за реплику. И шта да ми сад замерате?

 ДРАГАН ШУТАНОВАЦ: Ништа вам не замерам. Кажем, напротив, из Врбаса људи кажу исто да су вас виђали на пашњаку, не видим шта је ту проблем. Што не могу ја сад да говорим о реплици господина Бабића који је имао надахнуто излагање од 2007. године до 2015. године. Јел' ми дозвољавате?

 ПРЕДСЕДАВАЈУЋИ: Ја вас не разумем, господине Шутановац. Када добијете реч - ви се буните што сте је добили, када не добијете - буните се што нисте добили. Не знам како да се поставим према вама. Видим да сте ви и даље нервозни зато што је ваша безбедносна провера таква каква јесте, али ту не могу ништа да вам помогнем. Изволите, господине Шутановац.

 ДРАГАН ШУТАНОВАЦ: Можете ли само време да ми вратите?

 ПРЕДСЕДАВАЈУЋИ: Не, изволите, наставите.

 ДРАГАН ШУТАНОВАЦ: Па, како то мислите?

 ПРЕДСЕДАВАЈУЋИ: Наставите, господине Шутановац.

 ДРАГАН ШУТАНОВАЦ: Господине Бечићу, ја вас молим…

 ПРЕДСЕДАВАЈУЋИ: Не могу да вратим ваше време уназад и да исправим вашу безбедносну проверу. Изволите, наставите.

 ДРАГАН ШУТАНОВАЦ: Искористићу своје право да у ових два минута ћутим.

 ПРЕДСЕДАВАЈУЋИ: То је ваше право, господине Шутановац.

 ДРАГАН ШУТАНОВАЦ: То је моје право и ваша срамота.

 ПРЕДСЕДАВАЈУЋИ: Нек буде мени срамота, господине Шутановац. Ако ја треба да се стидим у Србији, није проблем. Мислим да требате много више него ја, господине Шутановац. Захваљујем. Реч има народни посланик Александар Јовичић.

 (Марко Ђуришић: Пословник.)

 АЛЕКСАНДАР ЈОВИЧИЋ: Хоћете ли дати за Пословник?

 ПРЕДСЕДАВАЈУЋИ: Говорите, говорите. Господин Ђуришић се јавио већ кад сам дао вама реч, тако да мора да сачека ред.

 АЛЕКСАНДАР ЈОВИЧИЋ: Само што се тиче овог амандмана, у сваком случају не можемо га прихватити, једино што ми је у излагању претходног говорника, који је хтео да ода неку почаст ваљда неком ћутњом итд, али очигледно је хтео да ода почаст привреди Србије коју су разорили од 2000. године и приватизацијама које су накарадно одрадили у Србији, јер ми је засметало када је тај господин који је водио једно министарство рекао – зашто не хармонизујемо плате са ЕУ?

 Намеће се једно питање – да ли у ЕУ, у било којој држави ЕУ, не рачунајући можда ове које су последње ушле, мислим на оне развијене земље, да ли су имале преко 600 пропалих и пљачкашких приватизација, да ли је свакодневно растао на десетине милиона јавни дуг њихових земаља, да ли су имале толики дефицит и да ли су њихови политичари преко ноћи се толико обогатили, да су могли да граде, да раде, да раде шта год хоће у својој земљи?

 Да сте ви, господо, којим случајем, као што сте обећавали, од 2000. године спровели 2.000 нормалних, здравих, поштених приватизација у Србији, да сте подстицали приватни сектор, да сте смањили јавни дуг, а не повећавали га, да вам дефицит није растао из године у годину, да сте се понашали одговорно, честито и да сте се заиста бринули, пошто сте рекли да држава постоји због грађана, да сте ту државу водили на један одговоран и поштен начин, данас, сасвим сигурно, не бисмо ни смањивали нити плате, нити пензије.

 Али, пошто сте се тако бахато понашали, то је била нужна мера коју су грађани Србије прихватили јер то смо рекли да је једина шанса да оздравимо нашу економију, нашу привреду и да можемо нешто да оставимо генерацијама које долазе, пошто сте нама оставили, видимо шта, само чемер, јад, тугу, беду, празан буџет, разорена јавна предузећа, опљачкана јавна предузећа и ово што је господин Бабић говорио за маркетиншке агенције итд.

 Када говоримо о ЕПС-у, ова акциза на електричну енергију иде у буџет Републике Србије.

 (Председавајући: Молим вас, господине Јовичићу, само се вратите на амандман.)

 Враћам се на амандман, ово је веома важно. Та акциза иде у буџет Републике Србије.

 С друге стране, ако посматрате буџет Републике Србије, видите да се тим буџетом данас руководи на један поштен и честит начин, јер дефицит који је смањен на скоро испод 1% значи да се не пљачкају грађани Републике Србије. Не пљачкају се грађани Републике Србије јер да се пљачкају, дефицит би највероватније био 15%, а јавни дуг би скочио за још неколико милијарди.

 Као што сте ви то знали у 2012. години, због избора, да шест милијарди евра се задужите и с једне стране расте вам дефицит, расте вам јавни дуг, предузећа су јавна у катастрофалној ситуацији, а онда из тих кредита замажете народу очи па кажете – повећаћемо вам плате 5% и будите срећни због тога. То може свако да уради. То ми можемо сутра да урадимо, ево, од понедељка такву политику да спроводимо у Србији. Међутим, нећемо, па по цену да изгубимо изборе.

 Али, неће грађани Србије никада оптужити СНС за било коју меру коју повучемо јер знају шта их чека ако се ви вратите. Знају шта их чека, огладнели сте. Доста дуго сте били на власти, на опозицију не можете да се навикнете. Ми се руководимо интересима грађана Србије и интересима грађана Београда, ако говоримо и о ономе што нас је сачекало у Граду Београду, а то је дефицит од 20,8%.

 (Председавајући: Молим вас, господине Јовичићу, вратите се на амандман.)

 Враћам се на тему. Господин Вујовић зна шта то значи. Зато немојте држати предавање да ми не желимо да хармонизујемо примања са ЕУ. Желимо, али желимо да направимо и систем који је у ЕУ. Када такав систем направимо и када се тако будемо опходили са нашом земљом, онда ће и плате и пензије бити на том нивоу. Али, 15 година је проћердано. Да сте то радили на време, данас ове проблеме не бисмо ни имали.

 ПРЕДСЕДАВАЈУЋИ: Захваљујем. Господине Ђуришићу, да ли и даље желите реч? Изволите.

 МАРКО ЂУРИШИЋ: Председавајући, мислим да већ неко време у овој расправи кршите члан 100. Пословника који каже да председник Народне скупштине, када председава седницом Народне скупштине, ако жели да учествује у претресу препушта председавање једном од потпредседника Народне скупштине. Ви већ неко време са места председавајућег се упуштате у расправу са посланицима, потпуно ван дневног реда, вређајући посланике злоупотребљавате своју функцију председавајућег.

 Молим вас да, ако имате нешто да кажете што сматрате да може да користи расправи коју данас водимо, сиђете са тог места, јавите се за реч ономе ко буде председавао у том тренутку, добијете реч и то кажете, а не да константно са тог места злоупотребљавате функцију председавајућег и полемишете са дискусијама колега посланика. То није по Пословнику.

 Зато постоји овај члан 100. који обавезује председника да ако жели да учествује у расправи постоји начин на који то може да уради, а не чинећи то коришћењем функције председавајућег и злоупотребљавајући јер ви себи не мерите време, не можете да дате или одузмете сами себи реч, као што радите са другим посланицима, и то готово увек, по правилу и искључиво са посланицима опозиције. Са њима полемишете, њима искључујете микрофон, дозвољавате да се они вређају, глуви сте за све оно што долази од стране посланика из ваше посланичке групе. Хвала вам.

 ПРЕДСЕДАВАЈУЋИ: Господине Шутановац, зашто мислите да имате право на реплику?

 (Драган Шутановац: Експлицитно је рекао. Погледајте у синопсису.)

 Могу да погледам у стенографским белешкама..

 (Драган Шутановац: Само сам ја водио министарство. Ја сам се препознао у томе.)

 Ви се препознајте и даље, господине Шутановац.

 (Драган Шутановац: Стварно нема смисла.)

 Реч има народни посланик др Марко Атлагић. Изволите.

 МАРКО АТЛАГИЋ: Поштовани потпредседниче Народне скупштине Републике Србије (Маријан Ристичевић: Шта је ово, људи моји?)… поштовани потпредседниче, јел могу наставити?

 Поштовани потпредседниче Народне скупштине Републике Србије, поштоване даме и господо народни посланици, наравно да овај амандман нећу подржати зато што он не иде у смислу консолидације наших финансија и укупног буџета, а то је био један од главних задатака ове владе још приликом подношења експозеа приликом избора ове владе. Како видимо јавне финансије се помало сређују и уколико би усвојили овај амандман не би то ишло у прилог.

 Пошто сам данас и претходне дискутанте саслушао, просто сам шокиран кад чујем од неких посланика који су били актери пражњења буџета у претходном периоду, а сада се залажу да се не уведу акцизе. Ми не би сигурно уводили акцизе да се претходна четири министра у бившој Влади нису нашли на оптуженичкој клупи, а то су Оливер Дулић, Јасна Матић, господин Бубало и Саша Драгин. То су четири министра из бившег режима нашли су се на оптуженичкој клупи.

 Ја се надам да ће у будућности листа бити проширена, сваког дана, по мојој процени, на основу података које сам водио, на основу државног ревизора, требало би се још наћи три-четири бивша министра на овој оптуженичкој клупи.

 Наравно да не би акцизе, господине министре, уводили, да се није празнио буџет, а не само буџет, на нелегалан начин од стране бившег режима, него и џепови грађана.

 Дозволите да цитирам да је само тзв. „ђубретарска мафија“ у Београду, док је на власти био претходни режим, проневерила 310 милиона динара, а осуђени су за то 73 године затвора“, завршен цитат. Дакле, ево, поштовани грађани Србије, где је отишао новац из буџета Републике Србије од приватизације и иначе од пореза.

 Ми не би, господине министре, данас уводили ове акцизе, да није један од бившим министара у бившој влади, а тако каже државни ревизор за 2011. годину, платио билборде са порукама „Очистимо Србију“, ни више ни мање него пола милиона евра, колико је платио и за оглашавање у једном дневном листу“, нећу да кажем којем.

 Због тога, поштовани грађани Србије и поштовани народни посланици уводимо данас, поред осталога, акцизе. Исти тај министар, платио је израду сајта 25 хиљада евра итд.

 Ми данас, господине министре, не би уводили акцизе да један од бивших министара у бившој влади није платио надоградњу софтвера за ВМА 850 хиљада евра, а то је чак четири пута више него што је компјутерски програм коштао када је купљен, извештај ревизора.

 ПРЕДСЕДАВАЈУЋИ: Молим вас, господине Атлагићу, само се вратите на амандман.

 МАРКО АТЛАГИЋ: Дабоме да се враћам.

 ПРЕДСЕДАВАЈУЋИ: Не могу да дозволим да више говорите, ако не причате о амандману.

 МАРКО АТЛАГИЋ: Дакле, поштовани потпредседниче, говорим о увођењу акциза, а не би акцизе уводили, је ли, а овај амандман о коме говорим, да није испражњен буџет.

 Дакле, данас на крају овде сам чуо и неколико, поштовани потпредседниче, израза који не доликују овој Народној скупштини, ишли су од човека који је рекао овде и вама директно да сте стока. Назвао је посланике СНС, априла 2015. године, да су мање паметни од оних који се код куће налазе. Назвао је Владу Србије „стрељачки строј“, тачно ћу и датум рећи ако треба.

 ПРЕДСЕДАВАЈУЋИ: Молим, господине Атлагићу, јавност зна ко шта говори у Народној скупштини, не морате то да поновите, јер мислим да то не доприноси данашњем раду. Тако да вас молим приведите расправу крају.

 МАРКО АТЛАГИЋ: Ево, завршићу с тим, поштовани потпредседниче, с тим да је исти посланик и данас рекао овде једном делу посланика да смо битанге. Хвала лепо. Мислим да то не доликује, то треба спречавати. Хвала.

 ПРЕДСЕДАВАЈУЋИ: Реч има народни посланик Балша Божовић, по амандману.

 БАЛША БОЖОВИЋ: Захваљујем, председавајући. Даме и господо народни посланици, уважени министре и поштовани грађани, као што сте рекли да је овај нови намет када је у питању цена електричне енергије ту због структурних реформи које врши Влада Републике Србије, ја вас питам господине министре, да се потпуно вратимо на тему и да занемаримо ова међусобна оптуживања и ове неистине које смо чули до сада, јесте – како мислите да грађани могу да поднесу те структурне реформе које је премијер заједно с вама покушао да реализује у последње три године, а ово је четврта година?

 Како мислите да на својим леђима грађани могу да обезбеде са и овако малим платама и пензијама које су притом и смањене? Повећан порез на имовину, повећане цене основних животних намирница, повећана цена електричне енергије. Како мислите да уз…

 ПРЕДСЕДАВАЈУЋИ: Господине Божовићу, важи и за вас, као и за господина Атлагића и за господина Јовичића, да се вратите на тему и да говорите о амандману.

 БАЛША БОЖОВИЋ: Како мислите да грађани могу да плате цену електричне енергије, господине Бечићу, уколико мислите ако укинете, као што јесте, све могуће субвенције, од локалних самоуправа, градова, па до републичког нивоа? Како ако су укинуте тринаесте социјалне пензије? Како ако је повећана цена лекова, а онда је настала и несташица истих?

 Како мислите да цена електричне енергије не утиче на функционисање сваке породице у Србији? И, ви кажете циљ је мањи дефицит, али тај мањи дефицит у вашој ексел табели прави много већи дефицит у кућном буџету сваке породице у Србији.

 ПРЕДСЕДАВАЈУЋИ: Господине Божовићу, ако не знате текст вашег амандмана, ако не знате како гласи амандман који сте поднели, могу да вам прочитам сада.

 БАЛША БОЖОВИЋ: Молим вас, зашто ми не допустите да завршим. Амандман је „ брише се“, господине Бечићу и образложење због кога се брише и о њему сада говорим и ви не желите да ме пустите да говорим.

 ПРЕДСЕДАВАЈУЋИ: Молим вас, онда да говорите о амандману, о вашим разлозима због чега сте поднели амандман и тражили брисање овог члана.

 БАЛША БОЖОВИЋ: Да ли могу да завршим пошто имам још пар минута.

 ПРЕДСЕДАВАЈУЋИ: Изволите.

 БАЛША БОЖОВИЋ: Образложење зашто ми не желимо да ова измена и допуна уопште буде изгласана у овој скупштини.

 ПРЕДСЕДАВАЈУЋИ: Молим вас, само о овом члану. Можете да говорите о овом члану, а не о закону, о свим члановима овог закона.

 БАЛША БОЖОВИЋ: Да, само о овом члану, он је суштински зато што се намеће овим чланом нови намет када је у питању електрична енергија. Нови намет грађанима Србије. Знам да вас то боли, зато што то директно ради СНС, па ми не дате да завршим, али ми допустите да завршим. Грађани треба да знају, са ког год нивоа долази неко поскупљење и повећање то ради СНС.

 ПРЕДСЕДАВАЈУЋИ: Господине Божовићу, као што сам опоменуо господина Атлагића, као што сам опоменуо господина Јовичића да говоре о амандману, опомињем и вас, а не зато што не желим да се нешто каже у Народној скупштини. Тако да вас молим да се вратите на амандман и да кажете због чега сте поднели амандман и тражили да се овај члан брише.

 БАЛША БОЖОВИЋ: Мораћете да ми надокнадите ово време.

 ПРЕДСЕДАВАЈУЋИ: Само изволите, наставите, не надокнађујем ништа.

 БАЛША БОЖОВИЋ: Наравно да, да, није ово ваша скупштина, господине Бечићу.

 ПРЕДСЕДАВАЈУЋИ: Ово је Скупштина грађана Србије, господине Божовићу.

 БАЛША БОЖОВИЋ: Тако је и зато ми допустите и у њихово име да причам.

 ПРЕДСЕДАВАЈУЋИ: Изволите, али да поштујете и Пословник, господине Божовићу.

 БАЛША БОЖОВИЋ: Грађани су незадовољни, господине Бечићу, зато што држава не иде у добром смеру. Не иде из простог разлога зато што министри из Владе Републике Србије тврде како нам иде добро, а очигледно мисле на себе, а не мисле на оне који су их изабрали. Они су преварени зато што су на изборима гласали за 20% нижу цену електричне енергије, а добили су поскупљење од 12 кома нешто више и то су нови намети, све у циљу наводно структурних реформи које грађани на својим леђима више не могу да поднесу и не могу једноставно да плате, немају од чега да плате.

 Оно што се данас у неколико наврата помињало, јесте, како је могуће да се то исто догађало 2008. и 2010. године. Да ли неко мисли да на основу тих аргумената ће данас грађанима бити боље. Неће. Тада се повећавала цена електричне енергије зато што се и живело боље, а данас се живи неупоредиво горе него пре неколико година.

 Када говорите о томе да су структурне реформе такве да подразумевају да грађани преживе са оно мало ресурса које имају, говори вам о томе да ћете врло брзо остати без грађана. Сто двадесет хиљада људи је од 2012. године до данас отишло из Србије и ви кажете да нису због цене електричне енергије зато што је најнижа у региону, али и најниже су плате у региону, најнижа су примања у региону, најгори је стандард у региону. Е, то је оно што је проблем када су у питању грађани Републике Србије.

 ПРЕДСЕДАВАЈУЋИ: Молим вас, истекло је ваше време господине Божовићу. Захваљујем. Реч има министар др Душан Вујовић.

 ДУШАН ВУЈОВИЋ: Само кратко, разговарамо о реалном времену, реалном простору, реалној земљи Србији, а ја вас питам шта је алтернатива. Објасни сам јако добро да је структурна страна прихода важна да бисмо могли што пре да извршимо ревизију навише плата и пензија, да људи осете бољитак ових резултата које сада већ остварујемо.

 Шта је ваш предлог? Да одустанемо? Мислим да не. Не желим да одустанемо, желим да коначно једанпут изађемо из овог процеса завршетка реформи и трансформација, да постанемо здрава привреда у коју ће људи да улажу, да остварују нова радна места, да се индустријска производња повећава и да Србија добије инвестиције треће генерације.

 Идемо у добром смеру и остајемо и пребацујемо план. Направили смо врло рационалан, транспарентан и јасан план фискалне консолидације и изласка из ситуације коју смо наследили и остајемо на том путу. Пре овог повећања струје, Србија је била 26% нижа од БиХ, прве следеће земље у региону која нема веће плате од Србије и била је још више иза Македоније, Бугарске, јер тамо су цене струје 8,05 центи и 8,23 цента.

 После повећања, Србија ће и даље бити 17% јефтинија од Босне. Нађите ми било који други стратешки производ који је толико јефтинији у тим земљама него у Србији.

 Друго, јако важно, ово повећање без погрешног цитирања је у просеку, по рачуници, официјелној рачуници ЕПС 325 динара по бројилу. Нека домаћинства имају више бројила и вероватно тај податак није баш репрезентативан за сва домаћинства, али по бројилу ЕПС-а. Све елементе трошкова које је колега Јовановић помињао, улазе у ту цену, укупно приходи ЕПС-а, када се поделе са бројем испоручених и наплаћених киловата, добије се та цена. То је цена најнижа у региону и Европи. Хвала лепо.

 (Балша Божовић: Реплика, министар ме је питао шта је алтернатива?)

 ПРЕДСЕДАВАЈУЋИ: Захваљујем, господине министре. Господине Божовићу, ви сте неозбиљни, јер сигурно да то није основ због кога можете да добијете реплику. То што вас министар пита или каже…

 (Балша Божовић: Питао ме је, како није основ.)

 То није основ да би могли да добијете право на реплику, а то што вас министар пита или каже, ипак није основ да добијете право на реплику. То је реторичко питање, господине Божовићу. Не желим на такав начин, мораћу да вам дам опомену, ако не дозволите да се расправа настави.

 Молим да седнете и да дозволите да се расправа настави. Не могу тражити из говора свакога ко говори у Народној скупштини било коју реч, да би неко имао основ за реплику.

 Зна се шта је основ за реплику, када сте поменути, када сте поменути у негативном контексту…

 (Балша Божовић: Или када сте члан СНС-а.)

 Имате опомену, господине Божовићу, пошто не желите да дозволите да се настави рад у Народној скупштини. Захваљујем, господине Божовићу.

 (Балша Божовић: Од кога је, част је.)

 Господин Јовичић има реч.

 АЛЕКСАНДАР ЈОВИЧИЋ: Хвала, господине председавајући. Замислите, уважени министре, да вам говорник пре вас каже шта је алтернатива, а док сам и говорника пре вас слушао како прича о грађанима Србије и колико им је тешко, само што нисам заплакао.

 Он прича како је грађанима Србије тешко и како живе и како ће да плате било шта.

 (Балша Божовић: Шта је сада ово?)

 ПРЕДСЕДАВАЈУЋИ: Господине Божовићу, немојте да добацујте, мораћу да вам дам другу опомену.

 (Балша Божовић: Дали сте ми две.)

 ПРЕДСЕДАВАЈУЋИ: Господине Божовићу, немојте да добацујте. Како сам вам дао две опомене. Дао сам вам само једну опомену, господине Божовићу, али ако наставите да добацујте и да реметите ред у сали, мораћу да изрекнем и другу опомену.

 (Горан Ћирић: Шта је ово?)

 Господине Ћирићу, немојте ви да добацујете.

 (Драган Шутановац: Како може два пута да говори, објасните ми то.)

 Господине Шутановац, ја сам вас раније замолио да прочитате Пословник. Сваки посланик има право да се јавља по једном амандману, онолико пута колико има времена, а посланичка група СНС има доста времена и сваки посланик у овој сали може да се јавља више пута по једном амандману. Да ли је то у реду, господине Шутановац? Изволите, господине Јовичићу.

 АЛЕКСАНДАР ЈОВИЧИЋ: Хвала, председавајући. Заиста нисам имао намеру било кога да увредим, нити сам некоме поменуо име и презиме. Нажалост, говорник пре министра је изашао из сале и то се ради редовно, а ја само желим конструктивну дебату, како бисмо могли грађанима Србије да покажемо ко како ради, шта је радио и шта планирамо да радимо у будућности.

 Знате, уважени председавајући, када неко министру Вујовићу каже – ваш дефицит у ексел табели, све ми је јасно, како су они тај дефицит посматрали 15 година уназад, као дефицит у ексел табели.

 Због тог дефицита у ексел табели, јер су га тако и посматрали, у зависности од тога како упале компјутер, Србија данас јесте овде где јесте, али ми дефицит у Србији не гледамо као дефицит у ексел табели, него гледамо као буџет који припада свим грађанима Републике Србије и то јесте суштинска разлика.

 Не можете ви овде спиновати или просипати демагогију народу да држава може бити у катастрофалном стању, финансије, јавна предузећа, буџет Републике Србије, превелика задуженост, а са друге стране, грађани да живе лепо, просперитетно, да постоји благостање, високе плате итд.

 То сте радили док сте били на власти. Мени није јасно како то можете и даље да причате, и сада док сте опозиција? То је заиста страшно. Кажете, држава не иде у добром смеру. Мислим да држава иде у добром смеру, међутим…

 ПРЕДСЕДАВАЈУЋИ: Молим вас, господине Јовичићу, вратите се на амандман.

 АЛЕКСАНДАР ЈОВИЧИЋ: Враћам се на амандман и ево везујем га одмах, аутоматски. Међутим, странка која је овај амандман предложила иде у погрешном смеру и у лошем смеру и мени је само, господине Бечићу, уважени председавајући ове наше Народне скупштине, нешто нејасно.

 Тиме завршавам, видели смо како сте водили владе и како сте дизали цене и јавни дуг Републике Србије, док сте имали формалне владе.

 Али ми није јасно кад пре паде Влада у сенци, па више ниједан министар да каже било шта или да да неки предлог?

 Па ви, људи, не можете ни у сенци да владате када немате никакву одговорност и никакве финансије. Нека вас је срамота.

 ПРЕДСЕДАВАЈУЋИ: Захваљујем.

 (Драган Шутановац: Реплика.)

 ПРЕДСЕДАВАЈУЋИ: Господине Шутановац, молим вас… молим вас, дозволите само да саслушам господина Шутановца.

 (Драган Шутановац: Окрену се према нама и рекао – Влада у сенци.)

 (Александар Јовичић: Нико није поменуо странку.)

 Рекао је – Влада у сенци, да.

 Како онда мислите да имате основ за реплику, ако је неко поменуо Владу у сенци?

 (Драган Шутановац: Ја сам министар Владе у сенци.)

 Ви сте министар Владе у сенци? Изволите, господине Шутановац, иако сматрам да кршим сада Пословник, што дајем вама реч, али изволите.

 ДРАГАН ШУТАНОВАЦ: Хвала, господине председавајући, морам да признам да, верујем да грађани који гледају ову седницу, једини се, уз нас из опозиције и министра, не смеју тако слатко. Грађани су забринути. Ово што млади колега прича је израз његове младости и незнања, могуће што војску није служио, па не зна ни како функционишу неки озбиљни системи, али није то за занемарити.

 Господине министре, ја ћу искористити прилику да кроз реплику вама кажем пар ствари. Дакле, пошто се од нас тражи да дамо решења, због чега имамо страних директних инвестиција од 28% у прва четири месеца, 28% пад у прва четири месеца.

 Због чега се већ неколико година налазимо у рецесији? Да ли ће грађани Србије моћи да издрже ваше мере које се растежу последње три године као ластиш и све време право у џеп грађанина, појединца. Не можете зидати државну пирамиду наопако. Не може бити јак кров ако темељ не ваља, а ви овом одлуком урушавате темеље онога што је најважније. Верујте ми, али ово искрено мислим, уопште немојте мислите да је ово политикантство. Мислим да је ово погрешна одлука.

 Дакле, сматрам да постоји низ других мера које сте могли, а можда их не видите, не љутим се због тога, можда их не видите да повучете, не би ли спречили даље урушавање животног стандарда грађана Србије.

 Када вам ово кажем, један колега је рекао да је јуче или прекјуче у новинама било да је директор једног зависног предузећа ЕПС-а, платио рачун два милиона динара у кафани…

 ПРЕДСЕДАВАЈУЋИ: Захваљујем, господине Шутановац.

 (Драган Шутановац: То тражим…)

 Поштовани народни посланици, добићете реч господине Бабићу, због коректног понашања народне посланице Гордане Чомић, у наставку ове седнице, повлачим опомену коју сам изрекао у току седнице. Захваљујем. Реч има народни посланик Зоран Бабић.

 ЗОРАН БАБИЋ: Господине Бечићу, рекламирам повреду Пословника, 27. и 107, и тражим да се о тој повреди Пословника гласа.

 Кажите ми основу у Уставу и у закону, где пише да постоји Влада у сенци? Знате, могао је господин Шутановац да се прогласи Наполеоном, па сваки пут када се помене Наполеон, да он има право на реплику. Могао је себе да прогласи адмиралом, али то није.

 Грађани Републике Србије одређују кога ће у Влади, а само они који желе да буду у сенци, себе стављају у сенку. Немате ни у Уставу, ни у закону, нигде да је господин Јовичић, уважени колега Јовичић, поменуо пашњак, па да се колега Шутановац јави, у реду, па да је поменуо кривичне пријаве Агенције за борбу против корупције па бих и то разумео, па бих разумео да се пријави на помињање тога што није прошао безбедносне провере, па бих и то могао да разумем.

 Много тога бих могао да разумем, за све аномалије у оквиру Министарства одбране од 2007. до 2012. године да, али за „Владу у сенци“, која не постоји ни у једном закону Републике Србије, ни у Уставу Републике Србије да свако ко себе прогласи не знам ти чиме да може да добије реч у Народној скупштини, мислим да је против Пословника и ја вас молим да убудуће водите рачуна на те, ипак, уличарске фазоне.

 ПРЕДСЕДАВАЈУЋИ: Захваљујем се, господине Бабићу.

 Дужан сам да дам објашњење. Молим да ме разумете, јер ја читаво време трпим притисак од стране једне посланичке групе и када је говорник у том тренутку викнуо према мени - ја сам Влада у сенци, ја сам био уплашен и ја сам морао да дам реч.

 (Драган Шутановац: Ниси.)

 Значи, опростите што нисам имао право на то, али када неко у мом правцу тако повишеним тоном каже – ја сам Влада у сенци; ја сам, верујте, био затечен, уплашен и ја сам морао да дам реч, тако да се извињавам што нисам имао право на то по Уставу и по Пословнику.

 (Драган Шутановац: Хајде што сте дали реч, него што сте повукли казну.)

 Да ли желите да се Скупштина изјасни у дану за гласање?

 (Зоран Бабић: Не)

 Захваљујем што сте прихватили моје објашњење.

 Пошто имамо више пријављених, господина Ристичевића, господина Брадића, господина Ђуришића и господина Јовановића.

 Само ваш основ јављања да ли по амандману или по неком другом основу?

 (Марко Ђуришић: По амандману.)

 По амандману. Онда ћу дати реч по редоследу јављања.

 Реч има народни посланик Маријан Ристичевић.

 МАРИЈАН РИСТИЧЕВИЋ: Захваљујем. Даме и господо народни посланици, јавио сам се тако пре једно 20 минута одмах пошто је говорио онај посланик којем сте дали опомену и молим вас убудуће када он буде говорио, господине председавајући, да ми обезбедите једног тумача, једног тумача за српски језик, јесте да колега посланик говори неком верзијом српског језика, али ја њега ништа не разумем.

 Говорим о посланику коме сте изрекли опомену, ја сам се јавио одмах после њега за реч, међутим, нисам је добио. У међувремену је говорио „сенчени министар“, министар „Владе у сенци“ и ја више не знам која правила владају у овој Народној скупштини, али не прихватам амандман који гласи „брише се“ из простог разлога што су предлагачи веома неубедљиви, што треба да разумемо један израз који се употребљава у Срему – тешко редуши у празној кући; а ја ћу то да парафразирам – тешко Влади у запуштеној, напуштеној, презадуженој земљи коју смо затекли.

 Дакле, акцизе ће бити јавни приход помоћу кога треба искоренити, односно покушати искоренити сиромаштво које смо затекли, које је готово неиздрживо за гледање. Са тим новцем Влада ће свакако покушати да излечи болесног, да обуче голог, да обује босог, да нахрани гладног, да збрине сиромашног, неће паре да иду тек тако, значи биће неки јавни приход од акцизе.

 Можда та акциза не би била потребна, па ни њихов амандман који гласи „брише се“, да нисмо затекли потпуно запуштени привредни систем, дакле државу без привреде, у којој је привреда толико била девастирана да је трошила два и по пута више струје по јединици БДП него што то чине европске земље.

 Такође, ништа није учињено да се подигне енергетска ефикасност, посебно у домаћинствима, тако да никакав степен изолације већи није постигнут већ 15 година, односно 12 година колико владају на територији целе државе и 15 година колико владају на територији АП Војводине, готово да бели динар није уложен у побољшање енергетске ефикасности, односно у изолацију кућа, промену столарије итд, тако да наша домаћинства троше два пута више енергије по квадратном метру површине него што то троше домаћинства у Европи.

 Дакле, препоручујем Влади да део новца који добије од убирања ове акцизе да искористи да стимулише наша домаћинства да их субвенционише, да подиже енергетску ефикасност, односно да побољшавају изолацију, да малтеришу зидове, побољшавају изолацију, да мењају столарију и да им Влада на одговарајући начин да стимулације за такву активност, а са друге стране треба натерати и привреду, односно остатак привреде који смо затекли да побољша своју енергетску ефикасност и да троши мање струје по јединици БДП и верујем да таква политика, енергетска политика, заједно са овом акцизном политиком мора да да резултате.

 Такође, Влада треба да поведе рачуна и о малом човеку, а ја ћу рећи о сељаку, земљораднику и да њима да одговарајуће попусте с обзиром да они не могу да се уклопе у оне квоте које су прописане по броју киловата не зато што троше превише енергије за домаћинство, односно за кућу, већ троше електричну енергију за окућницу, за економске објекте, па то треба имати у виду да сељаци не троше енергију само да би се грејали, то најмање чине, греју се на дрва, али при томе припремају храну за стоку, имају економско двориште где троше одговарајућу количину електричне енергије.

 Зато предлажем да у будућности се поведе рачуна да се стимулишу на такав начин и пољопривредна газдинства која изађу из квоте електричне енергије које гарантују олакшице захваљујући чињеници да део своје енергије троше за исхрану стоке, а не за потрошњу која иде за грејање и за неке друге активности.

 Мислим да убудуће Влада треба да води о томе рачуна, као и да покуша да споји пољопривреду и производњу електричне енергије, с обзиром да се акциза уводи због разлога да нисмо затекли ниједну изграђену електрану, посебно ону која би из пољопривреде и из биомасе давала електричну енергију и на такав начин подигла енергетске потенцијале ове земље.

 Предлажем Министарству финансија и Влади да део који убере од ове акцизе, и зато не прихватам овај амандман „брише се“, искористи да се убудуће подижу фарме које ће уз месо, млеко, производити и одговарајућу количину енергије за напајање саме фарме, али и за коришћење, односно за испоруку те електричне енергије у мрежу, тако да помоћу те електричне енергије коју ће испоручивати у мрежу, прерадимо оне примарне пољопривредне производе прерађивачке индустрије, коришћењем те енергије направи један добар прехрамбени производ, да направи више робних марки и на такав начин затрпамо домаћа и страна тржишта из реалних извора за које ће ове акцизе и захваљујући подизању нових енергетских потенцијала, захваљујући производњи електричне енергије у пољопривреди, подигнемо не само прерађивачку индустрију, већ на такав начин из реалних извора подигнемо плате и пензије.

 Мислим да је Влада на добром путу и самим тим водећи државу у правом правцу, то је један, колико видим, мали корак, али боље један мали корак у добром правцу, него њихово галопирање које је трајало 12 година у погрешним правцима. Хвала.

 ПРЕДСЕДАВАЈУЋИ: Захваљујем. Реч има народни посланик др Благоје Брадић.

 БЛАГОЈЕ БРАДИЋ: Захваљујем, господине председавајући. Господине министре, уважене колегинице и колеге, грађани Србије, поштовани грађани Ниша, ево, данас смо у четвртом сату расправе, при крају и из овога што се видело из дискусија досадашњих и ономе што ће бити до краја ове седнице, најсигурније ће се десити то да ће скупштинска већина усвојити предлог измене Закона о акцизама, нарочито овај члан 2. о којем сада дискутујемо, да ће одбити наше амандмане и да ћете ви од законом прописаног рока плаћати скупље струју за, како рече господин министар, само 325 динара. Вероватно је мислио да каже да то није много.

 Ја вама да кажем, господине министре, грађани Ниша дугују преко девет милијарди динара за струју, не зато што су несавесни, не зато што су неодговорни, не зато што мрзе државу и систем, немају одакле. Немају одакле да плате.

 У Граду Нишу 40.000 људи не ради, у Београду 103.000. Београд има преко 1.5 милиона становника, Ниш има 240.000. Значи, у Нишу половина града нема приходе. У Нишу више од половине људи прикључених на топлану иду да се искључе са даљинског грејања, не зато што мрзе топлану, не зато што не желе да се греју преко радијатора, немају одакле да плате, а плаше се судских извршитеља и заплене непокретности јединог што имају - станова.

 Да ли хоћете да у Нишу почну да се искључују са електроенергетске мреже зато што немају да плате? Немају људи одакле да плате. Један човек је у Новом Селу изгубио кућу због неплаћених рачуна. Дошли извршитељи и узели кућу. У реду је да се плати када се има одакле. Рекао сам вам пре два дана, суву дреновину нико није исцедио.

 Молим да прихватите наше амандмане и да укинете акцизе за струју. Дајте инвестиције из буџета, покрените енергетску ефикасност о којој смо причали. Дајте, покрените искоришћење биомасе. Дајте, повећајте површине под наводњавањем да дигнете производњу три-четири пута више на селу. Дајте реалне приходе, немојте само буџет да пуните тако што ћете повећавати, ударати порез на намет.

 Рекао сам да сте релаксирали буџет за 300 милиона евра. То је министар Крстић, ту седео где ви седите и скинуо је 2% са позиције здравства, доприноса на здравству, пребацио у пензионо, да би растеретио давање из буџета за пензије. Био је тада минус 450 милиона евра, 300 милиона сте пребацили са здравства, тако да сада вероватно дајете 150 милиона евра на годишњем нивоу за пензије.

 И тада смо говорили да не радите то, да подижете производњу коју сте обећали у предизборној кампањи, јер ћете урушити здравство. Нећу да кажем, има пуно лекара овде, нека кажу каква је ситуација у здравственим установама. Не морам ништа да кажем. Нека кажу пацијенти да ли има или нема. Исто ће проћи и ова мера.

 Постоји живот који је ван Београда, људи, па постоји и ужа Србија, постоји и јужна Србија. Немају људи одакле да плате. Џабе вама консолидован буџет Републике Србије акцизама ако немате за кога. Ако наставимо тако, хајде да се договоримо који ће од министара да угаси светло у Нишу. Ево, ја за мој град знам.

 Пола града нема прихода. Молио сам вас, када је било продужење рока за приватизацију, да оставите „Машинску“ и „Електронску“. Рекли сте – немогуће зато што не можемо да финансирамо. Па, како сте финансирали „Симпо“, „Јумко“, „Смедеревску железару“? Како? Па, „Смедеревска железара“ треба да ради због Смедереваца, али они су дужни преко 400 милиона евра, долара, чега ли. Како то има интерес, а нема интерес у Нишу? Немају људи одакле.

 Инсистирам и тражим од народних посланика да не прихвате Закон о акцизама. Шта ћемо да радимо када почну да иду судски извршитељи због неплаћених рачуна за струју? Да помогнемо тим људима, па како? Како да помогнемо? Град Ниш да помогне, локална самоуправа, јесте ли рекли да Влада не може да води рачуна, тј. Министарство финансија, да води рачуна о локалним самоуправама, јер оне газдују својим буџетима.

 Одакле? Па, град Ниш, није да су неспособни људи толико у градској власти, немају одакле да плате. Град дугује за јавну расвету 200 милиона, дугује 200 милиона за топлану. Одакле да плате људи? То одговорите.

 Лепо је вама да причате – ми ћемо да изједначимо, да испегламо буџет, дефицит, супер. Сад ја само кажем – научите ме како да кажем грађанима Ниша како да преживе зиму без прихода, а стижу нон-стоп нови намети, повећан порез на имовину од 50 до 300%, па повећана ова такса, па повећана она такса, па смањен допринос за здравство, па мора више да се плаћа из кућног буџета за лекове, па сад повећана акциза на струју. Одакле да се плати то? То што пише на овим папирима, од тога народ не може боље да живи.

 Само кажем водите рачуна. То што ми изгласамо неко мора да плати. Да ли ваше комшије то могу да плате, о томе размишљајте када треба да гласате да ли ћете прихватити или не овај амандман. Захваљујем.

 ПРЕДСЕДАВАЈУЋИ: Захваљујем. Реч има министар.

 ДУШАН ВУЈОВИЋ: Само кратко. Морам да кажем овако. Не желим да се директно обраћам, али оправданост ваше тврдње о стању у граду Нишу, где сам имао прилике да будем и да видим неколико поготово тзв. сложених система, укључујући „Минел“, „Електронску индустрију“ итд. и оправданост ових захтева да се помогне људима који не могу да плате не руши ову меру, јер Ниш вероватно не суделује више са 4, 5% у приходу ЕПС-а.

 Не можете 95% струје да дајете. Зашто бисмо субвенционисали оне који производе и зарађују профит и стране амбасаде и људе са високим примањима. То се решава социјалном политиком, а не мером коју дајемо.

 Већ сада Србија субвенционише електроенергију, као што рекох, 26% у односу на Босну, 100% у односу на неке друге земље. Значи, цена струје у Европи је много виша. Нема никаквог резона да струју делимо бесплатно. Ми повећавамо минимално да бисмо остварили циљеве које смо себи поставили и у уштеди енергије и супституцији енергије, да се други изворе користе и свему осталом.

 Ово о чему ви причате, постоји већ програм који таргетира, који циљано иде на групе које не могу да плате. Можемо да гледамо тај програм поново, али то није довољан разлог да се ова мера не спроводи. Сетите се, то су били стари принципи, да су код нас струја и гас били, то нас је довело дотле да је пола повећања дуга за протеклих 10 година управо дошло преко дефицита јавних предузећа који нису ништа наплаћивали.

 Не можемо ми истовремено да говоримо о томе да желимо да реструктурирамо та предузећа, да желимо да имамо здрав почетак, а да нудимо струју у бесцење. То не иде заједно. А социјални програми које ви тражите, мислим да су оправдани и мислим да о томе треба говорити посебно. Хвала.

 ПРЕДСЕДАВАЈУЋИ: Захваљујем. Реч има народни посланик Марко Ђуришић. Изволите.

 МАРКО ЂУРИШИЋ: Хвала. Чули смо од господина министра више пута како ова мера треба структурно да промени приходну страну буџета и како је ово део мера фискалне консолидације. Циљ је смањити учешће пензија у БДП чини ми се са 11 на 9%. Сад смо негде на 10 дошли, можда мало испод тога.

 Да би остварили тај циљ, министре, постоје два начина. Један начин је смањење плата и пензија. Ви сте кренули тим путем. Други начин је повећање БДП-а. Ту нема никаквог резултата већ три године.

 Практично у 2013, 2014. и у 2015. години Србија ће имати пад БДП. Када кажете шта је алтернатива, то је алтернатива. Сами сте рекли јуче, 3,7 милијарди евра одобрених кредита ми не користимо. Зашто, министре? У чему је проблем да то почнемо да радимо? Ушли сте у ову Владу као министар привреде, вероватно сте имали неке планове везано за то. Данас сте министар финансија и ваша примарна надлежност јесте да гледате републички буџет, али он не може да се пуни боље и више ако не расте привреда, ако нема инвестиција.

 Рекао је члан Фискалног савета, нисте рекли да је то нетачно, да је пореска ефикасност данас мања него 2012. године, а да је данас на том нивоу у буџету би било од 20 до 30 милијарди динара више. Рекао је овде у Скупштини на скупштинском одбору. Овом мером 17 милијарди планирате да уђе у буџет у следећој години. Ево вам уштеде. Подигните ту ефикасност само на онај ниво на којем је била 2012. године.

 Кажете – сада је порасло у односу на 2014. годину. Те 2014. године је ова влада била, ви сте били у Влади, пет месеци као министар финансија. Пре вас је био неко ко је проглашаван за генија. Хајде да се поредимо са неким другим временима. Зашто је раст привреде у свим земљама окружења три посто, 3,5%, 4%, а ми причамо да ли ће бити минус пет, нула или плус пет.

 Те ствари ми хоћемо да Влада ради, а не да поново завлачи руку у џеп грађана у коме нема готово ништа. Смањене су плате и пензије, повећане су цене. Инфлација постоји, није велика, али постоји, 2-3% ће бити на крају ове године. Повећани су ови порези на имовину. Сада ће се повећати цена струје.

 Сматрамо да то није пут. Пут је развој привреде, улагања, страна улагања, отварање нових радних места, стварање нове вредности. Када кажете – да ли постоји алтернатива, постоји, и то ова влада не зна да ради. Већ три године никаквог резултата нема. Сваке године су све мања и мања страна улагања. Нема повећања запослености. Без тога не може да расте друштвени производ.

 Када би растао друштвени производ, смањио би се удео из буџета, без смањења плата и пензија. Верујем да је то истина. То је проста математика, а на томе се не ради. Нема повећања бруто друштвеног производа, него гледамо да смањимо плате и пензије онако сурово.

 Сматрамо да грађани не могу да преживе ову меру. Слушамо овде два дана како је неко дизао цену струје. Да слуша само то, испало би да је цена струје најскупља у Европи, а ви стално говорите да је најјефтинија у Европи. Верујем да је то тачно, али чему онда те приче да је неко дизао цену струје у претходним годинама. Ово није повећање цена струје, односно електричне енергије, у смислу да ће тај приход доћи ЕПС-у, да ће се он даље развијати. Неће се развијати. Неће бити улагања.

 Две године, три године не раде се капитални ремонти на објектима у Електропривреди. Све термоелектране су урадиле капиталне ремонте од 2002. до 2012. године. Две стотине педесет мегавата нове снаге је инсталирано у ТЕНТ-у. То је један цео блок.

 Шта је са јапанским кредитом за одсумпоравање? Најповољнији кредит који Србија може да повуче не може да се реализује, јер неко хоће нешто. Реализујте те кредите, покрените привреду, запослите људе и онда ће бити више пара у буџету и неће морати да се уводи овај нови намет на грађане Србије.

 ПРЕДСЕДАВАЈУЋИ: Господине Бабићу, по ком основу?

 (Зоран Бабић: По амандману.)

 По амандману се јавио и господин Иван Јовановић. Изволите.

 ИВАН ЈОВАНОВИЋ: Поштовани министре, малопре сам чуо одговор од вас и захваљујем се на томе зашто ће грађани плаћати на завршни рачун акцизу, и то на обрачунску снагу, дакле на ангажовану снагу, и трошак јавног снабдевача, и на накнаду за повлашћене произвођаче.

 Мој амандман је био у смислу да изузмемо електричну енергију из ових акциза из тог разлога што није добро припремљен предлог, јер Директива ЕУ говори другачије. То иде по мегавату. Имају један изузетак, који једна земља има обавезу да то промени у наредном периоду.

 Овај амандман који су поднеле колеге разликује се од тог амандмана, који сте ви малопре коментарисали. Мислим да је суштински исти. Једино што се не слажем да не треба на дуванске производе. Мислим да је то разумно, али ово на електричну енергију није добро припремљено, није добро по грађане и да ће их много више коштати него што би то био случај да је по мегавату, као што пише у Директиви ЕУ.

 Шта је још једна позиција коју сам желео да продискутујем? Мислим да Влада покушава на све начине да уведе нову законску регулативу како би, на неки начин, наплатила додатни новац и од привреде и од грађана. Са друге стране, када треба да се испоштује та иста привреда или тај исти грађанин, ту се онда закон не поштује од саме Владе.

 Упутио сам вам питање још пре шест месеци, а које сам поновио пре три месеца, а по питању отписа ПДВ-а за привреднике који су страдали у поплавама, ПДВ-а на робу која је уништена у тим поплавама. Још увек нисам добио одговор. Пореска управа ћути. Ти људи имају страшне проблеме, морају да воде залихе те робе која фактички не постоји, али не постоји одговор и то је начин на који држава финансира тај смањени дефицит. То није трајна ствар, то је привремена ствар, јер ако држава не испуњава своје обавезе према привреди и грађанима, то се онда другачије зове. Ако држава не извршава она плаћања која треба, онда треба да кажемо како се то зове у економији и у финансијама и да пробамо нешто друго.

 Мислим да овај намет ништа неће допринети, нећемо решити проблем, а Влада се оглушује о све оне захтеве када грађани покушавају да остваре своје право. Хвала.

 ПРЕДСЕДАВАЈУЋИ: Поштовани народни посланици, сагласно члану 27. и члану 87. ст. 2. и 3. Пословника Народне скупштине, обавештавам вас да ће Народна скупштина данас радити и после 18.00 часова због потребе да Народна скупштина што пре донесе акте из дневног реда ове седнице.

 Реч има народни посланик Зоран Бабић, по амандману. ЗОРАН БАБИЋ: Господине председавајући, овај амандман није прихватљив за СНС због лицемерја које је показао колега који је образлагао и тражио подршку за овај амандман. Мислим да је лицемерно и да је вређање, не само народних посланика, већ и грађана Републике Србије, када се каже – знате, није дозвољено и није добро увођење акциза, али је добро и дозвољено повећање цена струје.

 Све је добро што су они радили и дозвољено је то што су 1. марта 2008. године повећали цену струју за 7,6%, па је добро што су 1. августа исте године, ваљда се нису сетили да су довољно повећали цену за ту годину, повећали за још 8,4%, па су 1. марта 2010. године повећали цену струје за 10%, па су 1. априла повећали цену струје за 15,1%.

 Малопре је колега рекао – знате, дозвољено је повећање цене струје, и то што су они радили је дозвољено. Нико није рекао да није дозвољено, али зашто се тада нисте бринули за егзистенцију и за новчаник и за грађане Републике Србије? Зашто тада нисте ставили прст на чело и рекли – људи у Србији тешко живе?

 Још веће лицемерје је да кажу – људи су 2009, 2010. године живели одлично, па зато што су живели одлично повећавали смо им цену струје.

 Никако да чујем одговор – зашто сте плаћали из тог повећања цена струје, зашто сте плаћали концерте 353 милиона динара? Зашто сте фудбалском клубу, само једном, дали у једној години 80 милиона динара? Зашто сте само у једној години из ЕПС-а трошили од 300 до 500 милиона динара за кампање, маркетиншке кампање које су ишле само и искључиво преко маркетиншких агенција чији сте власници? Реците једном људима због чега сте то радили. И у реду је када се повећава струја и у реду је када се напада буџет грађана Републике Србије и када се тај новац прелива у ваше џепове и у ваше маркетиншке агенције.

 Које образложење дати да се ЕПС рекламира? Монополисти, једина компанија која дистрибуира и наплаћује електричну енергију. Једина. Једини играч на нашем тржишту. До 2012. године у свим могућим медијима реклама за ЕПС и само преко једне маркетиншке агенције. И гле чуда та маркетиншка агенција у власништву заменика председника Демократске странке. И због тога се мења цена струје и то је дозвољено, како неко рече, малопре колега - знате, то је легитимно, то је у реду, то је дозвољено. Због тих разлога је неопходно повећати цену струје.

 Инвестиције. Стално се некако неки људи у овој сали ките неким и нечим заправо туђим. Мишковић продао „Делту“ „Делезу“, а они кажу то је инвестиција. Једна компанија приватна другој приватној компанији, то је инвестиција. Али, само ми једна ствар није јасна код толиких силних ваших инвестиција како сте успели да изгубите 400.000 радних места?

 Па ваљда са инвестицијама иду нове фабрике, нова производња, нова радна места, задовољнији људи. А, ви се хвалите неким инвестицијама, а људи у Србији су изгубили посао. Четиристо хиљада људи су изгубили посао. Четиристо хиљада људи је изгубило посао, а ви кажете ма препуна је Србија инвестиција.

 Можда сте ви имали неке инвестиције, можда сте ви градили неке зграде, кафиће, фирме, пашњаке, пашњаци се не граде, купују се, одржавају се, граде се. Можда сте ви имали и ту прихватам, али грађани Србије то нису осетили. Грађани Србије су живели лошије, грађани Србије су губили посао, ви доводили инвестиције, а људи у Србији све незапосленији. Све више без посла. То једно са другим не паше, нема логике никакве. Нема истине у свему томе.

 Лицемерно је када кажете - дозвољено је повећати цену струје, али није дозвољено увести акцизу. Знате мог комшију у Врњачкој Бањи, није га брига да ли је повећање струје или је акциза. Зна да ће добити рачун који је упросечен по једном бројилу за месец дана за 300 и нешто динара и знам да му је тешко. Али, знам да верује да тих три стотине и нешто динара колико ће месечно издавати више неће отићи за ваше концерте, неће отићи за ваше фудбалске клубове, неће отићи за ваше маркетиншке кампање, неће отићи у ваше приватне џепове, већ ће отићи за оздрављење јавних финансија. Отићи ће на место и у место, из једног у други џеп, јер и буџет и није буџет Владе, није буџет Александра Вучића, Зорана Бабића, Александра Мартиновића, већ буџет грађана Републике Србије.

 Ја сам им захвалан зато што верују у поштен однос према јавним финансијама и оно што је потврда поштеног и одговорног односа према новцу који нам је поверен је споразум са Међународним монетарним фондом. Са истим овим међународним фондом кога сте отерали из Србије само да би могли да се бахатите новцем и буџетом, само да би могли тај буџет да користите у предизборној кампањи, само да би могли да користите да би добили изборе. То је неодговорно, то је лоше. Ми желимо споразум са ММФ-ом да би добили још једну потврду о стабилности наше државе.

 Ми желимо и направили смо споразум са ММФ-ом зато што смо спремни на контролу трошења јавних финансија, на оно на шта ви никада нисте били спремни зато што сте према јавним финансијама и држави као према својој прћији, као према ономе да вам је дедовина. Није.

 И власт, и држава и јавне финансије се добијају на реверс, поверењем, и као што је рекао колега Мартиновић, спремни смо и желимо да будућим генерацијама, неким новим људима, бољим од нас, а много, много бољим од вас, оставимо бар бољи полаз, стабилнију, уређенију, богатију, да то унапређују.

 Од вас смо оставили само дубиозе, добили смо дугове, добили смо јавне финансије у којима је 2012. године било толико новца да смо имали само за пола пензије, за пола плате у јавном сектору. Оставили сте нам јавне финансије које су биле 15 дана до тоталног колапса и до тоталног банкрота.

 Сада се више у Србији, не да се не говори о томе, него смо свемирским годинама удаљени од банкрота због храбре политике, а не популистичке, због одговорног и поштеног односа, због штедње а не расипања, због оних 80 аутомобила у Колубари у односу на 350 и нешто, колико сте их ви држали, због тога што нико нема предност, па ни Кене, због тога што нико од нас нема багер у Колубари који копа 25 сати на дан.

 Због таквог односа, иако има аномалија, иако има још много места за напредовање, иако има још много места за уштеде, ова влада води државу Србију, води јавне финансије у правом смеру и због тога СНС у пуном капацитету даје подршку и овом закону, као што смо и до сада радили, али као што ћемо радити и у будућности.

 ПРЕДСЕДАВАЈУЋИ: Захваљујем, господине Бабићу. По амандману се јавио народни посланик Иван Јовановић.

 ИВАН ЈОВАНОВИЋ: Хвала. поштовани председавајући. Ја бих да вратим дискусију на реалне ствари, да се не бавимо прошлошћу јер да ли је већа штета за ЕПС то што је неко плаћао фудбалске клубове или је већа штета што је прошле године прављен лифт из гараже до директора канцеларије у управној згради ЕПС-а, то треба неки други органи да провере и надам се да они функционишу пошто је очигледно да нам је корупција све већа и не види се крај томе.

 Мислим да се враћамо на почетак, господине Вујовићу, да треба да се престане, да се прекине са партијским управљањем озбиљним јавним ресурсима као што је ЕПС да не би грађани, на крају крајева, плаћали и обрачунску снагу, акцизу на обрачунску снагу, да не би плаћали акцизу на трошак јавног снабдевача. Зашто је грађанин дужан да плаћа трошак јавног снабдевача? То не треба да буде обавеза грађана.

 Ако желимо да напунимо буџет и са тих 18 милијарди, ви сте то признали, господине Вујовићу, у свом одговору, да ви гледате завршни рачун, крајњи рачун потрошача и према томе сте одрезали проценат да се тих 17,5 милијарди, односно да се напуни буџет за тих 17,5 милијарди и то је са становишта Владе у реду јер ви онда можете да кажете – ми смањујемо дефицит, ми смо сјајни, ми смо дивни, али не водите рачуна о томе да ли грађани могу даље да плаћају то, притом не спроводите закон и не омогућавате грађанима да дођу до својих права.

 Од њих тражите да поштују законе и тражите од њих да плаћају своје обавезе, али држава не плаћа своје обавезе и ту је проблем. Због тога, између осталог, имамо и стагнацију и рецесију. Немамо раст БДП. То је проблем ове земље и треба да причамо о томе на који начин ћемо га решити, а не о томе шта је радила нека власт пре три или 13 година јер то заиста грађане Србије више не занима.

 Сви смо одговорни за садашње стање, и ова власт која траје три године, и она која је била пре, али треба да нађемо моделе који ће нам омогућити да изађемо из постојеће ситуације. Ту Влада треба да да предлоге, а не да бежи од тих проблема и да их сваљује на леђа грађана. Хвала.

 ПРЕДСЕДАВАЈУЋИ: Захваљујем. На члан 3. амандман је поднео народни посланик проф. др Јанко Веселиновић. Реч има народни посланик Јанко Веселиновић. Изволите.

 ЈАНКО ВЕСЕЛИНОВИЋ: Хвала, председавајући. Поштовани министре Вујовићу, ја вам се захваљујем на честом помињању речи „преокрет“. Међутим, обзиром на чињеницу да сте били у Влади Републике Србије, можете бити само симпатизер.

 Када је у питању члан број 3, предлог је да се он брише и да се не уводи акциза на електронске цигарете. Зашто, министре Вујовићу? Неспорно је да од електронских цигарета штету немају неактивни пушачи, односно они који удишу дувански дим. По неким анализама штетност електронских цигарета, кажем по неким анализама, знатно је мања од обичних цигарета.

 Ви сте овом мером, господине Вујовићу, на неки начин атаковали и на здравље грађана Србије, зато што су неки грађани Србије уместо класичних цигарета изабрали мање штетне цигарете, мање штетне пре свега за њихову околину. Уместо да на неки начин то буде интерес државе Србије, зато што у Србији годишње умре 20.000 људи од последица активног пушења или последица пасивног пушења, а за 10 година 200.000 људи, па уместо да сте омогућили тим људима да на неки начин изаберу мање зло, не, ви сте опорезовали и њих и на неки начин их опет упутили да се врате класичним цигаретама, цигаретама које су раније користили, а можда су били на путу одвикавања, господине Вујовићу. Које је образложење? Две земље у Европи су само овакву акцизу увеле.

 ПРЕДСЕДАВАЈУЋИ: Захваљујем, господине Веселиновићу, истекло је време.

 На члан 4. амандман је поднео народни посланик проф. др Јанков Веселиновић. Реч има народни посланик Јанко Веселиновић. ЈАНКО ВЕСЕЛИНОВИЋ: Не само што је Влада увела акцизе на електричну енергију, намет на грађане Србије, него је она и овим законом успела да направи одређене попусте, олакшице овлашћеним групама грађана. У овом случају се ради о дипломатским представништвима, амбасадама, амбасадорима и члановима амбасада који су изузети од плаћања акцизе на дуванске производе, цигарете и алкохолна пића.

 Министар је прошли пут рекао да је то само кориговање претходног члана. Па, министре, чак да је то тако, ви сте наставили са лошом праксом, да су они који су богати ослобођени акциза, а они који су сиромашни да им уводите нове акцизе. Због чега би неко био повлашћен да не плаћа акцизу на дуванске производе и алкохолна пића, а грађани Србије, који једва састављају крај са крајем, ту обавезу плаћају? Шта то значи?

 То значи да ви водите рачуна само о онима који су моћни, који имају новац, да треба да га имају још више, а остало је удри по грађанима. Такав је овај члан, за који ми сматрамо да је непотребан и сматрамо да је требало одустати од повластица представницима амбасада, конзулима итд, јер је ово коруптивна могућност, могућност да неки други увозе ове производе као за амбасаде и конзулате, а у ствари ће их стављати у даљу продају.

 Ви знате, господине Вујовићу, да се треба клонити одредаба које су високо коруптивне. Ове одредбе су високо коруптивне и омогућавају да се роба…

 ПРЕДСЕДАВАЈУЋИ: Захваљујем, господине Веселиновићу. Реч има министар др Душан Вујовић. Изволите.

 ДУШАН ВУЈОВИЋ: Једном реченицом ћу на оба ваша питања да одговорим. Прво смо урадили по предлогу стручних служби које прате увођење акциза на све дуванске производе и супституте и нема основа да ми не уведемо, исто као што уводе сви други.

 Што се тиче овог четвртог члана који даје посебан статус дипломатско-конзуларним представништвима и оним субјектима који имају право на тзв. царинска складишта, ми нисмо променили смисао тог члана, само смо прецизирали формулацију. Ако би Србија то променила, онда би дефакто нарушила реципроцитет који имају све земље у свету, које такав исти статус дају нашим дипломатско-конзуларним представништвима и свим другим оператерима.

 Према томе, не мислим да Србија треба да нарушава међународно усвојена правила која се поштују у свим земљама у свету. Хвала лепо.

 ПРЕДСЕДАВАЈУЋИ: Захваљујем министру Вујовићу.

 На члан 4. амандман су заједно поднели народни посланици Зоран Живковић и Владимир Павићевић. Реч има народни посланик Зоран Живковић. Изволите.

 ЗОРАН ЖИВКОВИЋ: Овај амандман је, наравно, део наше вековне борбе за заштиту српског језика, правописа и граматике. Овога пута је то одбијено са образложењем да није суштински амандман, него да је то практично језичка редакција и да је то разлог, без обзира што смо у праву са овом исправком, зашто то не треба прихватити као амандман. То је предлог Владе Скупштини.

 Врло интересантно је то што је већ неколико десетина таквих амандмана усвојено, ти амандмани који су штитили српски језик, правопис, граматику и стил писања. Сада се ја питам да ли се ово сада опаметила Влада тиме што ће да одбија те амандмане, или је Влада пре тога била паметна а сада више није, када је почела да одбија овакве амандмане?

 Значај једне речи, једног слова, једног зареза је врло велика и она може суштински да промени значај једног текста, а посебно ако су у питању закони, јер закони морају да буду апсолутно прецизни. По Уставу закони морају да буду написани пре свега на званичном језику и писму ове државе, наравно да могу бити и превођени на језик и писма националних мањина, али оваквим понашањем према самом језику којим се пише закон се уводи додатна правна несигурност у живот грађана Србије.

 Не постоји никакав разлог да један овакав амандман буде одбијен. Било које измишљотине или било шта што неко може да у својој глави замисли, па да лажно каже овде, неће поправити неписменост у писању закона, а та неписменост има за последицу правну несигурност. Мислим да је лепо да министар прихвати овај наш амандман. Захваљујем.

 ПРЕДСЕДАВАЈУЋИ: Захваљујем, господине Живковићу. Реч има народни посланик Александар Марковић. Изволите.

 АЛЕКСАНДАР МАРКОВИЋ: Хвала, уважени председавајући.

 Поштовани министре, даме и господо народни посланици, предлажем да се одбије, наравно, овај амандман, амандман на члан 4. Предлога закона. Ево, као што видимо језичка секција у парламенту је поново активна, дежурни лектори се поново баве интерпункцијским знаковима, зарезима, тачкама итд. Ја им предвиђам врло успешну каријеру у томе, врло успешно будуће занимање. Дакле, имају сада прилику да се добро припреме за будућу професију.

 (Председавајући: Молим вас, господине Марковићу, не говорите о амандману.)

 Ево, прелазим на амандман. Дакле, рекли смо већ да овај амандман није суштински, да не третира суштину овог закона и то су и предлагачи овог амандмана малопре потврдили, а ја ћу управо из суштинских разлога да позовем да се одбије овај амандман.

 Суштина закона је да се овим предлогом закона и овим мерама наставља програм, као што смо рекли, активне консолидације јавних финансија. Мислим да се овим и сличним мерама доводи до смањења буџетског дефицита на тај начин што ће се повећати општи приходи буџета. Дакле, то је нешто што морамо да поновимо по неколико пута због грађана Србије, да је најбитније то да ће ово представљати трајни и одржив извор буџетских прихода. Из тих разлога предлажем да усвојимо овај закон, односно да одбијемо овај и сличне амандмане. Хвала вам.

 ПРЕДСЕДАВАЈУЋИ: Хвала. Реч има министар др Душан Вујовић. Изволите.

 ДУШАН ВУЈОВИЋ: Ја сам детаљно још једном погледао ваш амандман и на личну одговорност прихватам ваш амандман. Хвала лепо.

 На члан 4. амандман је поднела Влада. Одбор за финансије, републички буџет и контролу трошења јавних средстава прихватио је амандман. Одбор за уставна питања и законодавство сматра да је амандман у складу са Уставом и правним системом Републике Србије. Констатујем да је овај амандман постао саставни део Предлога закона.

 На члан 6. амандман је поднео народни посланик проф. др Јанко Веселиновић. Имате реч господине Веселиновићу.

 ЈАНКО ВЕСЕЛИНОВИЋ: Господине Вујовићу, ви сте говорили малопре о реципроцитету, можда нема потребе да вас подсећам на реципроцитет и непоштовање реципроцитета у међународном праву и како, рецимо, тај реципроцитет доживљава суседна Мађарска када подиже зид према Републици Србији.

 Ви сматрате да би то, што би ми можда одступили од конвенција, којим би дипломатско-конзуларна представништва ослободили плаћања акцизе на дуван и на алкохол, да би се заштитили од високе коруптивности, а наша земља је по нивоу коруптивности у светском врху. Ви сматрате да би на тај начин ми повредили међународно право. Не, господине Вујовићу, ми би се само прилагодили друштвеним околностима и правном систему у коме је Србија, односно нефункционисању правног система.

 Свака држава има право и по међународним конвенцијама да заштити своје виталне вредности, а наша витална вредност јесте да одржимо правни систем, а овај члан угрожава правни систем, јер једну групу повлашћујете и стварате високу могућност коруптивности.

 Дакле, не сматрам да ми треба да изађемо из оквира међународног поретка, међутим поређење да све друге државе се држе слепо правила међународног права, не држе се у оном делу који међународно право дозвољава да заштите своје виталне интересе. Видимо како то друге државе чине и како то чини поменута држава, али како чине и државе које су вама узор - Немачка, Америка итд.

 ПРЕДСЕДАВАЈУЋИ: Захваљујем. На члан 6. амандман су заједно поднели народни посланици Зоран Живковић и др Владимир Павићевић. Реч има др Владимир Павићевић.

 ВЛАДИМИР ПАВИЋЕВИЋ: Даме и господо народни посланици, поштовани министре Вујовићу, поштована гошћо из Министарства и поштовани потпредседниче Народне скупштине господине Бечићу, ја сам веома критиковао наступ министра Вујовића јутрос, пре свега око нашег амандман на члан 2, али сада просто желим да честитам министру Вујовићу, што је и сам урадио једну ствар која се очекује од сваког човека који седи у великој сали Народне скупштине, а то је да се у нашем делању придржавамо правописа српског језика.

 Честитам сада и министру Вујовићу што је преузео одговорност, упркос ставовима посланика СНС и прихватио још један амандман ове странке.

 Министре Вујовићу, наш амандман на члан 6. је иста ствар, као и амандман на члан 4. Неопходно је, поштована господо, да се на извесном месту, после речи изузетно од става 1. овог члана, дода запета.

 Морам само да кажем овде, није овде реч о нечему онако неважном, језик је такође питање суштине и сматрам да би било у реду да министар Вујовић сада прихвати и овај наш амандман на члан 6. Предлога закона. Он министре, није у вези са садржином нашег амандмана на члан 2. којим се мења оно што је смисао ваше измене закона, него желимо да оно што се овде усвоји као предлог закона, у смислу граматике и у смислу правописа буде апсолутно исправно.

 Мислим да је у реду да министар Вујовић сада прихвати и овај амандман ове странке, то би био до сада онда други прихваћени амандман од седам амандман колико смо поднели на овај предлог закона. Тако да министре очекујем да кажете да ће те да прихватите и овај амандман. Хвала.

 ПРЕДСЕДАВАЈУЋИ: Захваљујем се. Реч има др Душан Вујовић.

 ДУШАН ВУЈОВИЋ: Да прецизирам, због свих у сали, значи, амандман да се после изузетно од става 1. овог члана стави запета се прихвата. Хвала лепо.

 ПРЕДСЕДАВАЈУЋИ: Захваљујем. Констатујем да је министар Вујовић као представник Владе прихватио амандман. Изволите. Реплика, народни посланик Зоран Бабић.

 ЗОРАН БАБИЋ: Никада за СНС није био проблем признати и исправити, мислим да је то посао свих нас. Међутим, оно што је спорно је легитимитет, јер када неко у овој сали употреби, који се тако хвали својим познавањем српског језика и правописа, а употреби у сали описујући другог колегу са стоко, олошу, ђубре, сподобо, када у сали, односно у централном холу упореди своје колеге са коњима, када даје различите епитете и председнику Владе, а ја бих могао да му дам епитет једног римског императора који је запалио Рим, само што је овај запалио Народну скупштину Републике Србије, е, онда то представља проблем и за колегу Александра Марковића и за СНС.

 Уколико неко жели да се представи као врстан познавалац правописа или бар лепог понашања не би смео да мери када ће се неко од народних посланика колега туширати или употребљавати дезодоранс, јер на исти тај начин бих могао да питам када је открио бунде или оно шприцање о којима говори господин Маријан Ристичевић или о таквим неким стварима. Вулгаризовали би Народну скупштину.

 Свака исправка, све што доводи до бољег и квалитетнијег текста је прихватљива за СНС, али овакав израз и овакви изрази који полазе и долазе само од једног колеге народног посланика овде у сали су за сваку осуду и осталих посланика ма из које посланичке групе били, али и српске јавности, сигурно.

 ПРЕДСЕДАВАЈУЋИ: Захваљујем. Реч има др Љубиша Стојмировић. Изволите.

 ЉУБИША СТОЈМИРОВИЋ: Поштоване колеге, после Бабићеве дискусије морам да кажем нешто везано и за то, а нисам мислио да кажем. Па, ја се не слажем са колегом Бабићем да је лепо васпитање или неваспитање разлог да неко не мора или неће да поштује правопис. Ја сам се баш јавио због тога да кажем, ја се потпуно слажем са тим да све мора да буде у складу са нашим језиком и нашим правописом.

 Само бих хтео да укажем колегама на једну ситницу. Веома често кажу зарез, уместо запета. У нашем правопису не постоји зарез, код нас се тај знак зове запета.

 А ово друго што сам рекао, то што је неко неваспитан, што чачка нос или не знам, не значи да не мора да се изражава језиком нашим и да поштује правопис. Хвала.

 ПРЕДСЕДАВАЈУЋИ: Захваљујем, докторе Стојмировић.

 На члан 7. амандман је поднео народни посланик проф. др Јанко Веселиновић. Имате реч господине Веселиновићу.

 ЈАНКО ВЕСЕЛИНОВИЋ: Овим чланом, поштовани господине Вујовићу, ви сте дали још једну повластицу још једној категорији. Кориговали, допунили повластицу постојећу и дали сте могућност авиокомпанијама и бродским компанијама да користе алкохолна пића, цигарете без акцизних маркица, без акциза.

 Ниједан закон ви господине Вујовићу и Влада не донесете, а да не дате неку повластицу неком вама драгом лицу физичком или правном. Овде је у питању Етихад, очито је то видљиво. Дакле, када се пије алкохол у авионима те компаније нема потребе да платите акцизу. Шта ће? Па, платиће то грађани Србије када кувају супу, када пеку јаја детету или када кувају млеко. То је систем, господине Вујовићу, који сте ви прихватили. Не знам да ли је такав систем у државама у којима сте ви раније радили. Знам да ви имате богато искуство у другим државама.

 Међутим, ви сте овде дошли, мислећи да грађани Србије имају новаца да плате ове ваше експерименте, господине Вујовићу, са тим да грађане опорезујете и уводите им акцизе на основне животне производе, а да им смањујете плату. То једноставно није могуће. Чујемо шта се дешава у Нишу. Људи се искључују са централног грејања, а сутра ће се искључивати са струје. Када опорезујете воду и ваздух, вероватно ће се искључити и са тих животно потребних намирница.

 ПРЕДСЕДАВАЈУЋИ: Време. Захваљујем, господине Веселиновићу. Реч има народни посланик Владимир Ђукановић, по амандману.

 ВЛАДИМИР ЂУКАНОВИЋ: Хвала, уважени председавајући. Можда се не бих јавио да ме није подстакла оваква једна дискусија, како сада неко жали људе који детету пеку јаје, кувају млеко, а преко 100 и нешто посто су нам поскупели струју и то на врло покварен начин, тако што никада расправа у парламенту није вођена.

 Ми макар кажемо, да, увешћемо акцизу, јер је то обавеза од ЕУ, за коју се иначе, наводно, они залажу. Значи, ово је обавеза по директиви која се налаже, али они то никада нису хтели да спроведу, него су на кварно, на телефонским седницама Владе повећавали цену струје и то су тако радили, да су нам ЕПС довели до дуга од 400.000.000 динара. Толико је он износио 2012. године, ЕПС као монополско предузеће је пословало у минусу.

 Како тада нису мислили на родитеље који детету пеку јаје или кувају млеко, када су монополска предузећа успели да доведу до банкрота, и тако нешто оригинално никоме на свету није успело и заиста сада ово ламентирање, наводно, над тешком судбином некога ко детету пече јаје или кува млеко, то нема никаквог смисла, посебно када се каже да би наводно путници у авионима „Ер Србије“ пили алкохол.

 Ви сте тај исти ЈАТ довели до стравичног минуса, да смо ненормалне паре сваке године бацали, како бисмо спасавали ЈАТ.

 ПРЕДСЕДАВАЈУЋИ: Господине Ђукановићу, молим вас да се вратите на амандман.

 ВЛАДИМИР ЂУКАНОВИЋ: Наравно. Просто, када говоримо о овом амандману, ред је био да опоменете и малопређашњег говорника, па да заиста не износи овакве неистине. Ти који су нам привреду и предузећа, која су имала монополски карактер и која још увек имају, довеле до минуса, до хаоса, до банкрота, немају право да причају како ће данас родитељи да испеку детету јаје или како ће наводно да детету скувају млеко, јер су они управо довели до тога да ти родитељи данас немају детету ни да купе то јаје нити да купе то исто млеко.

 ПРЕДСЕДАВАЈУЋИ: Захваљујем. Реч има министар др Душан Вујовић.

 ДУШАН ВУЈОВИЋ: Само кратко, поново је овде реч о понављању формулација које се налазе у законима свих земаља, а колико ја знам и фирме, бродови, авиони, ово не опредељује нико конкретно. То су фирме које иначе имају избор где ће да купују, где ће да танкују гориво, где ће да купују цигарете, где ће да купују све.

 Према томе, ако ми не будемо дали такве повољности, они ће то куповати у Франкфурту, Минхену, Бечу и мислим да је боље да то купују код нас. Они пошто имају екстериторијални статус, они и онако, као што знате, ти боксови морају да буду затворени сви, када се уђе у ваздушни простор Србије, и то не улази на наше тржиште, не ремети односе на нашем тржишту, тако све земље раде, тако и ми предлажемо да радимо. Хвала.

 ПРЕДСЕДАВАЈУЋИ: На члан 9. амандман је поднео народни посланик проф. др Јанко Веселиновић. Реч има народни посланик Јанко Веселиновић.

 ЈАНКО ВЕСЕЛИНОВИЋ: Хвала. Ја сам се јавио и малопре за реплику, али није важно. Дакле, и овде се ради у овом члану о сузбијању могуће коруптивности.

 Када, господине Вујовићу, причамо да смо ми суи генерис, да ми имамо висок ниво корупције, ми морамо доносити законе који ће бити примењиви овде, а да се не ремети тржиште. Ви знате, господине Вујовићу, да у Србији 90, до 90% права из области интелектуалне својине су на црном тржишту.

 Ви знате колико је робе на црном тржишту, господине Вујовићу. Ви знате колико је цигарета и алкохола на црном тржишту. Овим се отвара та могућност.

 С друге стране, када су у неком ранијем периоду дизане цене, како сам малопре рекао, струје, електричне енергије, тада су расле и плате. Плате су расле брже него цене струје, а овако су изгледале новчанице за време ваше власти, за време коалиције тамо пре двехиљадитих година, осам нула, радило се о једном другом времену.

 Цене струје су после 2000. године расле, тачно је, али су расле и плате са нула евра, односно марака, дошле су на 350 до 400 евра и то је 400%. Расле су цене и струје, а сада цене струје расту, а плате и пензије падају. То је проблем, господо, проблем је што ви немате концепт, што ви имате само начин како да дижете и стварате намете за грађане Србије, а немате модел, немате способног министра, нити човека у Влади који зна како да повећа продуктивност, како да запосли људе, већ да само овим људима, који једва састављају крај с крајем, уведете нове намете.

 ПРЕДСЕДАВАЈУЋИ: Захваљујем, господине Веселиновићу. Реч има народни посланик Маријан Ристичевић.

 МАРИЈАН РИСТИЧЕВИЋ: Даме и господо народни посланици, када слушам претходног говорника, доктора, професора, чисто се запитам ко је осиромашио и опљачкао овај народ? Данас о осиромашеном и опљачканом народу највише говоре они који су га опљачкали. Верујем да они довољно добро познају тематику, али верујем и у то да грађани не могу да верују, без обзира на онај натпис који горе стоји када говори колега који је пре мене говорио и који као др правних наука не зна разлику између политичког покрета и удружења грађана.

 На крају, господине председавајући, допустићете, пошто је то решење из Агенције за привредне регистре, ви ћете допустити да се потписују по предузећима из којих долазе или по предузећима тајкуна који су опљачкали ову земљу.

 Слажем се да акциза није популарна, али да је нужна. Зашто? Зато што је држава темељно опљачкана, осиромашена итд.

 Лако би ми збринули сиромашне о којима је говорио мој претходни колега, др правних наука који наступа како наступа, један др правних наука не зна разлику између политичког регистра, регистра политичких странака и политичких покрета и Агенције за привредне регистре.

 Лако би ми збринули те сиромашне, али не можемо да збринемо њихове богате, њихове алаве, оне тајкуне који су се богатили, док су они владали.

 Њих не можемо никако да нахранимо. Лако би обукли, обули и нахранили сиромашне, али не можемо богате и алаве, јер њима никад није доста, њима је рука увек испружена, дај, дај и дај.

 Описаћу само један случај. Влада Мирка Цветковића коју је подржавао мој претходни говорник је дала 15.000 тона, купила 15.000 тона шећера за 1,2 милијарде по цени од 80 динара, а данас је цена на велико шећера, 50 динара.

 Године 2011. је купила због могућих несташица у даљој будућности, 15.000 тона шећера од њиховог бившег финансијског директора странке бившег режима. Купила је тако да је дала и новац и шећер. Он је добио 1,2 милијарде, али је шећер задржао, јер су му плаћали складишнину.

 Да ли о том сиромашном народу прича, који је добио 1,2 милијарде од Владе из буџета, а да притом шећер до дана данашњег није испоручио? Данашња цена шећера је 50 дин. и Влада је већ на губитку негде око 700.000.000 динара.

 Да ли те богате и алаве не можемо да нахранимо, с обзиром да су створени кад су створени, у периоду када су владали и дан-данас владају у Војводини, а овамо причају о опљачканима и сиромашнима. Слажем се да их има, али њихово учешће у сиромашењу и пљачкању тих народа је немерљиво.

 Онај ко верује од грађана да ће их у боље сутра увести они који су их опљачкали јуче, тај је зрео за психијатра. Хвала.

 ПРЕДСЕДАВАЈУЋИ: Захваљујем. На члан 9. амандман су заједно поднели народни посланици Зоран Живковић и Владимир Павићевић. Реч има народни посланик Зоран Живковић.

 ЗОРАН ЖИВКОВИЋ: И овај амандман је део вековне борбе за правопис и граматику српског језика. У трећем реду другог става, почиње уметнута реченица, а која гласи – у складу са чланом 19. став 1. тач. 1) и 4) овог закона и ту није стављена „запета“, као што је правилно рекао господин Љубиша Стојмировић, који је дао једно добро тумачење понашања једног дела својих колега, тако да без залажења у суштину закона, мислимо и господин Павићевић и ја да је пристојно и да је у реду да се прихвати овај наш амандман у циљу једног чистог језика којим треба да буду написани наши закони, чак и кад суштински нису добри.

 Неке колеге које су се бавиле оценом ко је васпитан и неваспитан и ко користи коју реч, има ту пар народних пословица. Једна гласи – попу поп, а бобу боб. Друга гласи – не кара мајка сина што се коцка, него што се вади. Хвала.

 ПРЕДСЕДАВАЈУЋИ: Хвала. Реч има народни посланик Владимир Ђукановић. Изволите.

 ВЛАДИМИР ЂУКАНОВИЋ: Шта год ово значило, морам да признам да је деловало јако глупо, али добро, како год.

 ПРЕДСЕДАВАЈУЋИ: Молим вас, господине Ђукановићу.

 ВЛАДИМИР ЂУКАНОВИЋ: Не знам само шта је смисао овога, то сте негде могли на одбору или како где неком техничком редакцијом ако вам је баш толико стало до правописа, али овде се говори о озбиљним стварима, зато што се заиста покушава ваљда на озбиљан начин да се бавимо парламентом, зато што овде када слушамо невероватне ствари, каже – јесте, поскупљивала је струја, али су и плате расле.

 Заиста такву оригиналну глупост нисам чуо никада у животу зато што плата, знате, може да расте, али ако повећате привредну активност државе и када имате неки реалан извор, а ви сте плате исплаћивали у јавном сектору тако што сте подизали кредите и задуживали земљу и то је оно што је страшно.

 Некада сте били у истој партији са господином Ђелићем, који се јавно једном приликом похвалио како је подигао кредит да исплатимо плате и пензије. То је заиста нешто што нема никакве везе са истином. Лагали сте људе, а заправо сте уништавали привреду и људима сте повећавали 2008. године плате и пензије на потпуно нереалним основама и довели сте земљу готово пред банкрот, тако да смо 2012. године када смо дошли и затекли ситуацију у држави, схватили да можда имате да исплатите плате и пензије за још наредних месец или два дана. Тако сте водили државу и богу хвала, више вам се та прилика никада неће указати. Хвала.

 ПРЕДСЕДАВАЈУЋИ: Захваљујем, господине Ђукановићу. Реч има народни посланик Маријан Ристичевић.

 МАРИЈАН РИСТИЧЕВИЋ: Захваљујем. Даме и господо народни посланици, ја ћу врло кратко, верујем да се мој колега пољопривредник разуме у коцку и да је његова она пословица из његовог властитог искуства и да је тачна.

 Ја ћу само рећи да поводом свих ових захтева које смо чули, свих амандмана, ја ћу рећи нешто о акцизама. Акцизе се отприлике уводе на акцизне производе, овог пута и на струју. Углавном се највише акцизе уберу у држави на дуван и алкохол.

 На дувану и алкохолу стоји натпис, увек стоје натписи да су штетни по здравље. На неким људима тог натписа нема „штета“, а међу њима има таквих штеточина. Хвала.

 ПРЕДСЕДАВАЈУЋИ: Захваљујем, господине Ристичевићу.

 На члан 10. амандман је поднео народни посланик проф. др Јанко Веселиновић. Реч има проф. др Јанко Веселиновић.

 ЈАНКО ВЕСЕЛИНОВИЋ: Овај амандман се такође тиче чињенице да сте, господине Вујовићу, опорезовали оно што је боље за здравље, односно увели акцизе за оно што је боље за здравље грађана Србије, како би грађани Србије трошили производ који је штетнији за здравље њих и њихове околине.

 Дакле, опорезовали сте мање штетне електронске цигарете да би ваши пријатељи из Бритиш Американ табако, чији је сувласник један утицајни политичар, имали већи промет и то је чињеница.

 (Владимир Ђукановић: Кажите име и презиме.)

 Ми смо у овој скупштини имали сличних примера. Врло често су компаније које се баве производњом дуванских производа имали овде своје лобисте. Ми немамо закон о лобирању, али то је више него очито, господине Вујовићу, да је ово у њихову корист.

 ПРЕДСЕДАВАЈУЋИ: Молим вас, господине Веселиновићу, знам да ви по сваку цену желите да скренете пажњу на вас и ваш Покрет, али немојте на такав начин што вређате чланове Владе који су дошли као гости у Народну скупштину.

 ЈАНКО ВЕСЕЛИНОВИЋ: Шта то има, господине Бечићу?

 ПРЕДСЕДАВАЈУЋИ: Молим да наставите да говорите о вашем амандману и о оним разлозима због чега тражите да се овај члан брише, о овом члану.

 ЈАНКО ВЕСЕЛИНОВИЋ: Дакле, електронске цигарете су мање штетне, нарочито за околину оних поред којих се користе, за децу, за омладину итд, него класичне цигарете и сматрам да у том смислу није требало акцизом оптеретити ове производе.

 С друге стране, ја се само бојим да у регистар невладиних организација и удружења да је уписана заједница српских општина …

 ПРЕДСЕДАВАЈУЋИ: Ако треба да вам ја дам коментар на реченицу коју сте ви сада изрекли, онда, мислим да то нема потребе. Реч има народни посланик Маријан Ристичевић.

 МАРИЈАН РИСТИЧЕВИЋ: Даме и господо народни посланици, ја баш нисам разумео лидера ове удруге Покрет за ПРЕОКРЕТ, нисам баш најбоље разумео, али сам чуо, не знам да ли сте ви чули председавајући да је рекао да је сувласник Бритиш табака један домаћи политичар?

 Ја бих волео да то расправимо и да то знамо, с обзиром да је приватизација Врања и Ниша извршена од 2000. до 2003. године, тачније извршена је у невреме, односно за време „Сабље“. Желео бих да знам који су то политичари себе уградили, зато бих волео да овај вођа удруге у овом парламенту нама каже који су то политичари себе убацили у власништво Дуванске индустрије Врање, јер ту је извршио приватизацију Бритиш табако, и то би било врло интересантно с обзиром да су акцизе на дневном реду и да такав сувласник може обезбеђивати политичке прилике и политичке неприлике на тржишту дувана и да може образовати акцизе како се њему хоће, уколико је довољно утицајан тај сувласник, тај политичар који је сувласник Бритиш табака …

 ПРЕДСЕДАВАЈУЋИ: Молим, господине Ристичевићу, о тој теми са господином Јанком Веселиновићем ван ове сале …

 (Зоран Бабић: Рекао је бре Бечићу.)

 МАРИЈАН РИСТИЧЕВИЋ: Не разумете, говорим о акцизи. Сачекајте, господине Бечићу, говорим о акцизама. Дакле, ако је то тачно, онда може доћи до утицаја и на овај закон, могу се утврђивати акцизе на разноразне начине.

 Верујем да је он мислио на бившег премијера који је био од 2003. године до 2004. године. Хвала.

 ПРЕДСЕДАВАЈУЋИ: Захваљујем. На члан 10. амандман су заједно поднели народни посланици Зоран Живковић и Владимир Павићевић. Да ли неко жели реч? (Да.) Реч има народни посланик Зоран Живковић. Изволите.

 ЗОРАН ЖИВКОВИЋ: У члану 10. ми предлажемо да се мења члан 30. став 1. на начин да се из њега избрише и електрична енергија, односно биогориво у овом случају, јер је изменама закона са краја 2013. године, ако се не варам, уведено и биогориво и биотечности као акцизна роба, што је из разлога који сам већ навео у начелној расправи на почетку, потпуно неразумно и неприхватљиво.

 Биогориво има своје економско оправдање, производња биогорива и потрошња биогорива, а са друге стране има и своје велико оправдање у смислу заштите животне средине.

 Оваквим третирањем биогорива и биотечности се постижу потпуно супротни циљеви који су стављени као циљ овог закона. Наиме, уместо да се произвођачи и потрошачи биогорива стимулишу због тога што то раде, због тога што су биогорива биљни остаци, посебно биогорива треће и четврте генерације су остаци неких биолошких садржаја или чак нови биолошки производи, уместо да се тиме иде на смањење потрошње исцрпљивих извора енергије, ми овде имамо казну за те људе.

 У образложењу о одбијању пише, ако ме чује министар, да је за то разлог то што је неопходно да се евидентирају произвођачи, не би ли се спречиле злоупотребе. Ако желите да евидентирате, онда ставите акцизу или другу неку меру од 0% или од 0,1%, а не да то буде 50 динара по литру биогорива, као што је сада случај.

 ПРЕДСЕДАВАЈУЋИ: Захваљујем. На члан 11. амандмане у истоветном тексту поднели су народни посланик проф. др Јанко Веселиновић, заједно народни посланици Зоран Живковић и Владимир Павићевић, заједно народни посланици Борислав Стефановић, Гордана Чомић, Горан Ћирић, Јован Марковић, Јована Јовановић, мр Александра Јерков, Весна Марјановић, Драган Шутановац, Балша Божовић, Весна Мартиновић и Аида Ћоровић и заједно народни посланици Марко Ђуришић, Александар Сенић, Бранка Каравидић, Биљана Хасановић Кораћ, академик Нинослав Стојадиновић, Горан Богдановић, Снежана Маловић, Слободан Хомен, Иван Карић и др Благоје Брадић.

 Господине Шутановац, ви имате право, али пре вас се јавио господине Веселиновић. Реч има народни посланик др Јанко Веселиновић.

 ЈАНКО ВЕСЕЛИНОВИЋ: Дакле, овај амандман захтева, тражи да се повуче Закон о акцизама, односно измени и допуни Закона о акцизама, којим се први пут у историји Србије од увођења електричне енергије у кафани „Хамбург“ у Београду, пре 100 и нешто година, када је засветлела прва сијалица у Београду, господине Вујовићу, ви уводите намет на оно на чему је радио Никола Тесла и многи други.

 Сматрате то луксузом, сматрате да грађани Србије треба да се одрекну електричне енергије, као што се одричу грејања по градовима Србије, као што су се одрекли свега оног што није хлеб и млеко, чак им стварате проблем да кувају то млеко.

 Дакле, господине Вујовићу, било би морално да ви или повучете овај закон из процедуре или да поднесете оставку, господине Вујовићу, јер ви све оно што сте учинили до сада јесте да сте оптерећивали грађане Србије. Они то, господине Вујовићу не могу да издрже, ни људи којима је смањена плата, ни који су остали без посла, ни пензионери којима сте смањили плату.

 Господине Вујовићу, повуците овај закон или се ви повуците. Ово би било једино решење како би ви били морални и како не би сносили последице са свима онима који ће гласати за овај закон, па макар дуговали за електричну енергију преко милион динара, макар крали струју као што то раде неки посланици који ће вероватно гласати за овај закон.

 (Председавајући: Време.)

 Повуците овај закон из процедуре.

 ПРЕДСЕДАВАЈУЋИ: Захваљујем. Али, коректно је и кад поменете неког посланика, да кажете име и презиме. Реч има народни посланик Драган Шутановац.

 ДРАГАН ШУТАНОВАЦ: Господине министре, даме и господо народни посланици, ово је последњи амандман који је поднела посланичка група ДС. Сведоци сте да смо подносили само суштинске амандмане. Користим прилику да по други пут апелујем на вас да још једном преиспитате своју одлуку да не повучете овај за нас накарадни и лош закон, који ће још више угрозити оно што је најважније, а то су грађани Србије и њихов буџет и животни стандард.

 Поставили сте питање – шта ми предлажемо, шта би ми урадили, како смо дошли у ову ситуацију? Мислим да је крајње време да, господине министре, као човек који је имао очигледно храбрости, јер претпостављам да вам није лако да седите данас овде. Обично када су овакви закони са премијером седи много више министара и штити га на неки начин од напада. Ви сте овде сами данас, и уважена колегиница, али мислим да сте ви сами као министар.

 Па, скупите храбрости и уведите и прогресивни порез на оне који се данас богате у Србији на рачун запослених. Уведите прогресивни порез на добит. Направите искорак у правцу тога да не повећавате цену електричне енергије онима који немају, већ наплатите онима који имају.

 То је суштинска разлика између политике коју спроводи ова влада, Влада која брине пре свега о буџету Републике Србије и о дефициту, не брине о грађанима, а притом они који се богате данас у Србији немају страх ни на који начин, јер њима повећање од 7,5% акцизе и 4,5% повећања струје не значи у животу апсолутно ништа.

 Суштински, господине министре, суштински, ред би био да нам кажете да је због рецесије и због пада друштвеног производа буџет дошао у такву ситуацију да морамо да уведемо акцизе. То би било нешто најпоштеније што би чули са ваше стране, а онда да расправљамо због чега смо дошли у такву ситуацију.

 (Председавајући: Време.)

 Захваљујем још једном, господине министре. Све што смо рекли, није било лично. Све је строго професионално и верујем да ћете још мало размислити, па можда чак и послушати. Хвала.

 ПРЕДСЕДАВАЈУЋИ: Захваљујем. Реч има народни посланик Владимир Ђукановић.

 ВЛАДИМИР ЂУКАНОВИЋ: Хвала. Знате како, можда ови у ЕУ мрзе своје грађане, па су им тако наредили да уведу акцизу на електричну енергију. Вероватно и они не подносе своје сународнике, све те државе, које су иначе то директивом ЕУ из Брисела увеле.

 Објасните нам да ли сте ви за улазак или нисте за улазак у ЕУ, јер ово је 2003. године донето. То што сте ви избегавали да бисте управо тајно на седницама Владе и телефонским седницама доносили одлуке о поскупљењу, то је нешто друго. Али, ово је нешто што је наша обавеза на крају крајева. Не знам, реците нам онда отворено да нисте за улазак Србије у ЕУ, немамо ништа против.

 Оно што је овде веома важно и што мора да се нагласи, господине Бечићу, то је чињеница да ми за све време њихове владавине нисмо ниједно рудно поље направили, ниједну електрану. Ништа није уложено у ЕПС. Једино што је уложено, то је у повећање администрације.

 Зато смо дошли у ситуацију да нпр. ЕПС као монополско предузеће спонзорише један фудбалски клуб који је морао да носи на својим дресовима ЕПС, иако никоме није јасно зашто је ЕПС спонзорисала један фудбалски клуб и шта ће њој реклама, на крају крајева, с обзиром да има толики монопол.

 Такође нам није јасно када неко остави такво предузеће које има монопол са дугом од 400 милиона динара, одакле вам сада прво да ви причате како неко покушава грађанима да уведе неки нови намет. Можда тог новог намета не би било да сте ви ЕПС припремили за тржиште, пошто сте 2011. или 2012. године донели закон по коме ће бити сада и приватних дистрибутера електричне енергије и идете на тржиште. Ви ништа нисте урадили да припремите ЕПС за тако нешто, а донели сте такав закон јер сте желели да се додворите за неке гласове управо у Бриселу, чију директиву нећете да испоштујете.

 Према томе, то ваше лицемерје заиста иде до невероватних граница. Морам да признам да ми није јасно и нико више не може вас да ухвати за шта сте ви, да ли сте за улазак у ЕУ, да ли сте можда за фабрике радницима, да ли сте за самоуправни социјализам, да ли сте за сурови капитализам, то бог свети зна шта ви данас овде причате и за шта се ви залажете. У сваком случају, ово је нешто што је донекле изнуђена мера, али и наша обавеза коју нам предвиђа сама ЕУ. Хвала.

 ПРЕДСЕДАВАЈУЋИ: Захваљујем. Реч има народни посланик Марко Ђуришић, предлагач амандмана.

 МАРКО ЂУРИШИЋ: Хвала. Још једном ћу покушати кроз расправу по овом амандману да укажем на штетност увођења акциза на електричну енергију, што ће довести до повећања цене електричне енергије за грађане од 12,34% просечно, како је рекао министар, а што ће за 12,34% или просечно 325 динара по домаћинству умањити буџет сваког домаћинства у Републици Србији.

 Поново се чује овде како је то обавеза коју треба да урадимо због усклађивања прописа у Републици Србији са правилима ЕУ, стално, као да не желимо да чујемо да акциза на електричну енергију је могућа по правилима ЕУ, али не и обавеза, да један број земаља нема уопште уведену акцизу, да један број земаља има уведену акцизу, али да је та стопа нула и да само, чини ми се, 10 од 28 земаља ЕУ наплаћује акцизу на електричну енергију, значи, мање од пола.

 На почетку расправе сам замолио да не користимо на тај начин аргумент ЕУ и евроинтеграција као наметање ове обавезе, јер он једноставно не стоји, не стоји и није фер да на тај начин правдамо ову одлуку. Ова одлука мора да се уради зато што се Србија на то обавезала договором са ММФ-ом, који је исти овакав програм и имао са Владом Републике Србије у 2009, 2010. и 2011. години, у годинама када су најгоре ствари, како чујемо у овој расправи, рађене у економији Републике Србије.

 Ту једноставно фали једна логичка веза. Ако је то било најгоре време, а мисија ММФ је све време радила са Владом Републике Србије на мерама у време највеће економске кризе у 21. веку, светске економске кризе, која је погодила цео свет, па и Републику Србију, Влада Републике Србије је у то време са мисијом ММФ радила на мерама које су требале да стабилизују стање у српској привреди.

 Тада су предузимане тешке мере и привреда Србије је у тим тешким околностима очувана. Постоји само једне године пад БДП. У свим осталим годинама био је раст, било је повећање инвестиција, било је отварања нових фабрика и договарање за нове фабрике које су завршене у претходне две године. Ко не верује може да оде у Крагујевац да погледа „Фијат“, може да оде у Пирот, може да оде у Стару Пазову, у Суботицу, у Лесковац и да види шта је договорено, реализовано у то време.

 Шта може да види шта је договорено, реализовано у ове три године? Може да види билборд „Београда на води“ и макету „Београда на воду“. Ви сте, министре, када смо говорили о пројекту „Београду на води“, говорили да ће нас то лансирати у скроз другу сферу. Пројекат „Београд на води“, како смо чули, кад је склопљен уговор, коначно, треба да се реализује наредних 30 година. Тридесет година, а не четири или 10, како смо слушали овде.

 Чули смо да је то инвестиција вредна три милијарде долара, евра, чега год, а на крају смо видели да је то 150 милиона евра инвестиције партнера и 150 милиона кредита који смо узели од партнера као држава Србија. Где је сада тај велики привредни раст који ће нам „Београд на води“ донети? Нема га. Шта имамо тамо где тај пројекат треба да се реализује? Немамо ништа. После три године приче немамо ништа.

 То је проблем, министре, ове владе. Нема активних мера које треба да доведу до раста привредних активности у Србији. Сваке године, свако тромесечје подаци су све лошији и лошији. Пад индустријске производње константан. Правдали сте то прошле године поплавама. Сада када се мерило прво тромесечје ове године, са прошлом годином, тада није било поплава, 7,7% је мања индустријска производња у овој години. Није било поплава. Надам се, наравно, и да неће бити.

 Не може се водити рачуна само о дефициту буџета као некој изолованој категорији. Буџет репрезентује стање у једној држави, како је држава развијена, колико је ефикасна у наплаћивању својих потраживања, како троши паре, начин на који скупља и каква је економија у тој држави. То се види кроз буџет.

 Ми овде причамо да треба смањити дефицит. На који начин? Смањити плате и пензије, а увести акцизе и додатно оптеретити грађане. Где су активне мере за повећање прихода, бољу наплату пореза, већу економску активност? Тога нема. Само стабилизовање буџета неће довести до економског развоја Србије.

 Понављам, сами сте рекли, 3,7 милијарди одобрених кредита за пројекте које Србија не реализује. Зашто не реализује? Ко је за то одговоран већ три године? За три године сте могли да нађете некога ко ће то да реализује. Значи, на тим стварима ова влада пада.

 Сами сте рекли да је ово стање у буџету привремено, на основу привременог карактера. Двадесет осам милијарди је више непореских прихода, прихода који су сада наплаћени, а питање је да ли следеће године могу да се рачунају за буџет. Осам милијарди мање на инвестиције је потрошено у првих пет месеци. Нисте рекли да ли ће то бити надокнађено до краја године.

 Постављали смо овде питање на који начин се исплаћују субвенције пољопривредницима, а сте ви рекли – касни се, јер се сели управа из Шапца у Београд, па је дошло до застоја. Колико се касни са враћањем ПДВ-а привредницима у Србији и да ли се те паре онда показују као суфицит о коме причамо? На који начин ће грађани боље живети због тог мањег дефицита, да не кажем суфицита, јер га нема. Има само мањак дефицита, што је добро, наравно.

 Сами сте рекли да је ова мера за структурну стабилизацију буџета, али нигде нема мере, ево већ годину дана, које треба да повећају БДП. Ове мере неће довести до тога. Могу само да доведу до супротног. Да људи, пошто имају све мање пара, све мање троше, да се ствари уруше унутра.

 Значи, ово је једна страна и она би имала смисла када би се радило на овој другој страни. Не ради се на тој другој страни, господине министре. Нема тих мера Владе, нема никаквих резултата и зато не можемо да подржимо ово што је данас предложено. Да има раста на овој другој страни, можда би све ово имало смисла. Овако само доводимо у опасност буџет да се уруши сам у себе, да се ствари врло брзо окрену нагоре.

 Наравно, немам дилему да ће овај нови намет на буџет грађана Србије бити усвојен. Видећемо да ли је то крај жртве, како сте рекли, коју грађани треба да поднесу, како би било награђени, да ли је ово последње прилагођавање које грађани треба да истрпе, како би били награђени и како би им била дата шанса да макар мало боље живе, пошто у претходне три године, из месеца у месец, из године у годину, живе све лошије и лошије.

 Тај тренд да преокренете, то је оно што ми од вас очекујемо. Сматрамо да ова мера, овако како је предложена, без неких других мера неће довести до те промене, да ће се тренд осиромашења грађана наставити. Можда ће наш буџет супер изгледати на папиру, али грађани од тога неће боље живети. Наша је обавеза да о томе овде говоримо и одговорност за то што кажемо буде у складу са политиком за коју се залажемо, да буде одговорно према будућности ове земље. Хвала.

 ПРЕДСЕДАВАЈУЋИ: Реч има народни посланик Зоран Живковић. Изволите.

 ЗОРАН ЖИВКОВИЋ: Наравно, овим амандманом тражимо да се брише члан 11. Предлога закона о измени закона, што подразумева брисање практично целог поглавља 12г – електрична енергија са члановима од 40з до 40н.

 Јасно је у расправи указано на то да увођење акцизе на електричну енергију нема никакве везе са хармонизацијом са ЕУ, нема никакве везе са захтевима ММФ, нема никакве везе са консолидацијом буџета.

 Питање – зашто се то онда ради? Одговор је врло једноставан. То је прилика да се увођењем новог намета на осиромашене грађане Србије створе буџетски услови, да се врате, односно како би рекли лажно повећају пензије и плате у јавном сектору, а да се то уради на јесен ове године, непосредно пред изборе који нас очекују. То је једна врло провидна стратегија, тактика, ако може тако да се назове.

 Очекује се прилив од 140 милиона евра на годишњем нивоу, а то до краја године дође око 40 милиона, ако се не варам. То је таман довољно да се испуни олако дато обећање да ће бити враћене плате и пензије на онај ниво са којег су плате неразумно, а пензије незаконито смањене на почетку ове године или крајем прошле године, не сећам се више. То је цела идеја овога. Мислим да је добро да грађани Србије знају о чему се ради.

 Значи, биће опорезовани сви, како би државни службеници, пре свега ови доведени, добили поново веће плате.

 ПРЕДСЕДАВАЈУЋИ: Захваљујем. Реч има народни посланик Маријан Ристичевић по амандману. Изволите.

 МАРИЈАН РИСТИЧЕВИЋ: Захваљујем. Даме и господо народни посланици, мени је жао што је вођа невладине удруге тренутно изашао из сале, али већ када мој колега пољопривредник инсистира на правопису, ја вас морам упозорити да је овде речено од стране вође те невладине организације, речено је - пензионерима којима сте смањили плату. Јесте он доктор, професор, доктор правних наука, али ја никако не разумем коју то плату примају пензионери. Да њега није као представника невладине удруге ја не бих знао да пензионери примају плату, ја бих мислио да они примају пензију.

 Такође, када мој колега пољопривредник инсистира на правописним грешкама ред је био да опомене вођу невладине удруге, јер обраћајући се председнику Народне скупштине, Маји Гојковић, рекао је - уважена председницо. Могао је да каже уважена председнице, али с обзиром на те граматичке грешке које су веома очите, ја сам забринут за школовање студената којима он предаје.

 Није ту, па не могу поново да га питам да ми каже - који се то политичар уградио у сувласништво „Бритиш табака“, али ћу…

 (Председавајући: Молим вас, господине Ристичевићу, вратите се на амандман.)

 Господине председавајући, господин о коме говорим када је образлагао свој амандман је изрекао много тога што не спада у образложење амандмана и покушавам само да протумачим шта је он то нас хтео да пита и шта је хтео да нам исприча.

 Он је дословце нас питао да му кажемо који је то вођа политички себе уградио у „Бритиш табако“. С обзиром да је он то изрекао, верујем да он као професор, доктор права, професор на факултету, да располаже са правним елементима, чињеницама итд.

 Али, ја ћу питати господина Мартиновића - господине Мартиновићу ако победи невладина удруга, ја вас питам с обзиром да се ради о невладиној организацији да преведем на српски, да ли та невладина удруга може да формира Владу?

 (Председавајући: Молим вас, господине Ристичевићу не можете да се обраћате другом народном посланику.)

 Ја сам се обратио председнику Одбора за уставна питања и законодавство и очекујем од њега одговор. Вама се извињавам што нисам рекао да се обраћам председнику Одбора за уставна питања и законодавство и очекујем од њега и одговор и да части с обзиром да се решио таквог члана као што је доктор Јанко. Хвала.

 ПРЕДСЕДАВАЈУЋИ: Захваљујем. Реч има народни посланик Иван Јовановић. Не, хвала. Реч има народни посланик Владимир Ђукановић. Изволите.

 ВЛАДИМИР ЂУКАНОВИЋ: Уважени председавајући, малопре сте чули нешто као и цела Скупштина, а ви ме демантујте ако није тачно. Образлажући амандман колега је оптужио садашњу власт да она уводи ове акцизе на електричну енергију како би вратила, јел' тако, плате и пензије на неки ранији ниво и оптужује нас за то, а онда с друге стране критикује што су уопште те плате и пензије раније биле смањене.

 Сада не знам за шта су ти људи? Да ли су за то да се државним службеницима смање плате или да им се врате плате, али би било добро да нам коначно појасне шта они заправо овде критикују? Никако не могу да их ухватим који је њихов коначан став.

 Зашто? Зато што, уважени председавајући, тренутно се води на нивоу света велика битка за Грчку. У Грчкој је затражено и смањене су и плате и пензије, не само у јавном него и у приватном сектору за 40%. Да су они остали ми бисмо доживели Грчку. Дефинитивно бисмо доживели Грчку да су наставили с политиком коју су имали.

 Уместо да се неко од њих запитао – а на основу чега смо подигли раније те плате и пензије у јавном сектору, који је то био реалан извор прихода, уместо што су подизали кредите до бесвести и задуживали државу до бесвести, они овде сада не знам шта критикују, да ли желимо да вратимо људима плате и пензије или зашто смо људима то скинули. Ја их молим да се једном договоре да бисмо знали за шта су и шта им уопште одговара. Ето. Хвала вам.

 ПРЕДСЕДАВАЈУЋИ: Захваљујем, господине Ђукановићу. Реч има министар, др Душан Вујовић

 ДУШАН ВУЈОВИЋ: Имам јако кратко време тако да ћу покушати да будем веома конкретан.

 Прво да се договоримо око тога ко је за шта одговоран. Моја дужност је фискална страна. Моја дужност је враћање поверења у финансијском сектору, смањење каматних маржи које су тренутно 6 или 7%, да је све друго супер у овој земљи, инвестиције би тешко ишле.

 Спремамо се да радимо разрешење кредита који се не сервисирају. Ради се тренутно оцена свих актива у свим банкама и то ће бити основ за рефинансирање финансијског сектора. Мислим да ћемо тиме што ћемо да оздравимо буџет, фискалну консолидацију завршимо, урадити оно што се од нас очекује.

 Свако треба да ради оно што је у његовом домену. Тако ћемо нашој деци, нашим суграђанима свим, без обзира на партијске боје и на перцепцију проблема наших створити најбоље услове за будућност, створити услове за економски раст, за нова запошљења, за нова радна места, за враћање Србије на пут раста и развоја.

 Инвестиције треће генерације. Када смо продавали 2000. године и пре тога тржиште, могли смо да продајемо то у несавршеним условима. Свако ће вам купити фабрику дувана и фабрику цемента јер купује тржиште, купује сигурну продају.

 Да би дошла инвестиција треће генерације које купују Србију као центар за Балкан и свет која валоризује наше компаративне предности, а то су фирме које валоризују људски капитал у Србији и компаративне предности које имамо у металском сектору, у агросектору и могућим многим другим секторима у будућности ће доћи тек онда када будемо имали услове.

 Радимо паралелно не само на реформи финансијског сектора, на побољшању тзв. окружења за инвестиције. У четири кључне области смо направили напредак. Могло је то и пре да се уради, али је урађено за протекли 12 месеци. Закон о грађевинским дозволама, да сада не прецизирам назив закона, промена услова добијања електричне енергије, промена услова плаћања пореза. Ми се трудимо да сви пређемо…

 (Председавајући: Време.)

 Не могу да одговорим на пола сата њихове дискусије за тако кратко време. Онда ћу да одустанем.

 ПРЕДСЕДАВАЈУЋИ: У праву сте, господине министре, али ја морам да поштујем Пословник. Захваљујем. Господине министре, моћи ћете по следећем амандману.

 На члан 11. амандман је поднео народни посланик Иван Јовановић. Изволите. Реч има народни посланик Иван Јовановић.

 ИВАН ЈОВАНОВИЋ: Поштовани министре, ја сам желео да чујем до краја, па се надам да ћете завршити ваше образлагање.

 Предложио сам амандман којим сам, пошто је јасно да Влада неће повући овај предлог из процедуре, мислио да га усагласим са директивом Европске комисије 2003/96 у смислу да се наплата акцизе врши према потрошеној електричној енергији.

 Ту сам предложио да буде она минимална цена од 120 динара, колико је један евро, по мегават-часу. Такође, предложио сам да се искористи позиција из директиве која омогућава да се уведу изузеци када су у питању хуманитарне социјалне установе, образовне, то сам такође навео у амандману, да такве установе не треба да плаћају акцизу. Нажалост, Влада је овај мој предлог одбила и просто образложење које сам добио за одбијање овог амандмана је у потпуној колизији са образложењем које се односи на сам Предлог закона.

 Ви кажете у одбијању овог амандмана да се он не прихвата зато што је опредељење фискуса да се оваквим предложеним законским решењем стварају услови за реализацију програма који се односи на фискалну консолидацију, односно да ће се оваквим законским решењем обезбедити стабилнији прилив средстава од акциза у републички буџет и економичнија потрошња електричне енергије.

 Потпуно је јасно да сте ви ово оптерећење грађанима увели зато да обезбедите тих 17 милијарди недостајућих у буџету РС и да сада није битно каква је потрошња електричне енергије.

 Малопре сам објашњавао на примеру рачуна једног грађанина. Дакле, уколико се примени мој предлог, грађанин који троши 386 киловат-сати би плаћао 46 динара месечно, а по вашем предлогу плаћаће се 176,94 динара више по основу акциза на електричну енергију. Зашто? Зато што ће сваки грађанин, чак и онај који не троши електричну енергију, који има само бројило на викендици, плаћати обрачунску снагу у киловатима, односно ангажовану снагу која износи готово 500 динара.

 Значи, 473 динара је ангажована снага и тај грађанин ће плаћати акцизу на ангажовану снагу, на снагу коју му је определила Електропривреда Србије. То је потпуно један нонсенс законодавни. Затим, он сада плаћа 121,29 динара трошак јавног снабдевача. Он ће плаћати акцизу на трошак јавног снабдевача. То је заиста бесмислено. Чак и када се чита, то бесмислено звучи. Много је било боље, ако се већ позивате на директиву, да сте применили онако како пише у директиви и онда би и за грађане било боље. Овако ми имамо изговоре.

 Затим, накнада за повлашћене произвођаче. Такође, грађани ем што им плаћају субвенцију, и то је у реду, плаћа се субвенција за оне који производе зелену енергију, али зашто да сада ти исти грађани плаћају и акцизу на ту исту субвенцију која се њима уплаћује? То је још један нонсенс потпуни и сигурно је да је било бољих решења и повољнијих за грађане.

 Јер, господине министре, ако ви хоћете да стимулишете мању потрошњу и да штеде привреда и грађани, требало је онда то да урадите по обрачуну потрошених киловата, јер је потпуно логично да онај који више троши треба и да плати више. Овако процентуално највише ће платити они који најмање троше и они који уопште не троше. Ако гледамо према томе колико су киловата потрошили, највише ће платити они који уопште не троше ништа.

 Дакле, потпуно је јасно да ће се њима наплатити, чак и ако не троше, акциза на ангажовану снагу, наплатиће се акциза на трошкове електропривреде, наплатиће се акциза на повлашћене произвођаче. Да сте то определили да се плаћа према потрошњи, ти корисници не би плаћали накнаду ако не троше киловате, већ би плаћали они који доста троше, мало више, али мислим да је то свакако у случају Србије праведније. Овако мислим да смо грађане довели у једну ситуацију да буду сервис једне државе која много троши, која је неадекватна и која је скупа.

 С друге стране, Електропривреда Србије ништа не добија овим. Мислим да се Електропривреда налази у једној тешкој ситуацији. Видећемо када се крајем месеца буде озваничио тај финансијски извештај о пословању Електропривреде каква је ситуација у њеном случају. Мислим да није сјајно ако се погледају финансијски резултати и биланси од прошле и претпрошле године и да то никако није у складу са оним што се чује у медијима.

 Суштина је да ми имамо један систем који не може на овај начин да донесе бенефит држави, а грађани се с друге стране оптерећују трошковима скупе партијске државе и то је данас далеко више него што је то било у било којој години пре и то је потпуно јасно.

 У ситуацији када имамо рецесију и пад БДП-а, мислим да је потпуно погрешан начин да се овако долази до попуњавања буџета Републике Србије, да се грађанима повећавају намети, јер сами сте признали да су инвестиције у паду. Ако имамо прошлу грејну сезону, где имамо цео месец један велики град у Србији без електричне енергије, потпуно је јасно да се инвестиционо одржавање не реализује и да је то један од узрока тог колапса. Хвала.

 ПРЕДСЕДАВАЈУЋИ: Захваљујем, господине Јовановићу. Господине министре, да ли желите реч? Изволите. Реч има др Душан Вујовић.

 ДУШАН ВУЈОВИЋ: Хвала лепо. Да кренем од вашег последњег коментара, три пута сам се данас враћао на то. Ево, гледам један рачун, сличан је вероватно ко и ваш рачун. Овде се начин обрачуна није деценијама мењао. Значи, ЕПС може да размотри како то другачије да ради, али ЕПС наплаћује фиксни трошак на мрежу, пошто он мора да држи мрежу под напором, да одржава мрежу, да очитава бројила и остало. Сви проблеми које сте навели потпуно су ми јасни и то све мора да се провери, да видимо даљинско очитавање и све остало.

 Данас је овако, рачун иде - фиксни трошак, плус снабдевач, плус по тарифама све, па се подвуче линија, укупни трошак струје, па се на то примењује 20% ПДВ. Ми ћемо само овде додати код ПДВ још акцизу. То је најједноставнији начин и укључује укупан трошак. На нивоу просека ниша се не мења, а на нивоу појединачних потрошача, оних који немају велики фиксни трошак, тј. мало троше струје, они ће морати да плаћају ангажовану снагу, пошто ЕПС одржава и бројила и мрежу и све остало.

 Ако сте имали ТА пећи, па имате 30 киловата инсталисане снаге, мораћете то да платите или откажите, па се вратите само на телевизор ако користите даљинско грејање. Неки људи држе и данас по 35-40 киловата, а не троше то уопште, а ЕПС мора да држи толику снагу, толике жице за сва та домаћинства.

 Друго питање. Враћамо се назад. Неко је поменуо раст. Јесте, укупна индустрија има лошу динамику, али је прерађивачка индустрија 3,5% раста после првог квартала и после четири месеца. Шта вуче укупну индустрију наниже? То су производња угља и производња електричне енергије. Очекујемо у јулу, када је био највећи пад, да ће ово што је враћено показати раст. Стопе раста су ревидиране са -0,5% на 0, а сада већ говоримо о 0,2 и 0,5%.

 Ако Смедерево, ако хемијски комплекс и све фабрике које треба после приватизације да крену да раде, ураде минимум који се од њих очекује, очекујемо да ће стопа раста бити +0,5%, а можда и више. Али, то је стари раст. Очекујем највећи раст у услугама, где припремамо инвестиције треће генерације. Неће доћи велики произвођачи док не средимо НПЛ-ове у банкама, док не средимо финансијски сектор, док не смањимо марже камата са 6-7% на 1,5-2%, као што је свуда у свету, а то једино може ако урадимо и фискалну консолидацију, и консолидацију банака и решавање свих макроствари.

 Најважније је што инвестиције укупне расту 4,4%. То што јавне инвестиције оволико касне, као што смо већ констатовали, само смањује, биле би оне још веће да ми остварујемо у јавном сектору. Зашто не остварујемо? То можете да погађате. Зато што нисмо добро организовани, што грађевинска оператива и држава нису довољно организовани. Ту се потпуно слажемо.

 Немојте да се расправљамо око ствари где се слажемо. Само, није лако толико ствари једним потезом урадити у кратко време. То сви радимо. Пред нама је пут од пет година да то вратимо, али први корак је најтежи и њега реализујемо.

 Оно што је најважније за мене, то је да смо у оном делу која је моја одговорност са пројектованих 191 милијарда, о којој смо причали овде до шест ујутру, планирали 107 милијарди дефицит са крајем јуна, а тренутно се налазимо на 24 милијарде. Очекујем 30 до краја месеца. Бићемо 75-76 милијарди испод плана. То је 600 милиона евра. То је зарађено.

 То није структурно, али је зарађено и то ће нам помоћи да ову годину завршимо са много мањим дефицитом, да се мање задужимо и да имамо прву одскочну даску за будућност. Ово ће нам омогућити структурни приход у наредној години, да можемо на фону тог успеха да извршимо поново разматрање свих рестриктивних мера и да их прилагодимо нашим могућностима на две-три године. Хвала лепо.

 ПРЕДСЕДАВАЈУЋИ: Захваљујем. Реч има др Александра Томић. Изволите.

 АЛЕКСАНДРА ТОМИЋ: Уважени председавајући, поштовани министре, колеге посланици, користићу време посланичке групе.

 Оно што данас имамо прилике да чујемо, а и по овом амандману, то је да постоји велика дилема од стране странака бившег режима шта су то уопште европске интеграције. Када се залажете за европске интеграције, онда је вероватно то у протеклих 12 година, од 2000. до 2012. године, било декларативно, а онда када треба одређене директиве и стандарде да усвојите, онда вам то не одговара и онда једноставно то не радите.

 Европска унија је схватила да заиста у странкама бившег режима не може да има адекватног партнера, поготово када је у питању тај европски пут, с једне стране. С друге стране, ништа нису урадили по питању дела када говоримо о примени обновљивих извора енергије, енергетске ефикасности, а сада су кадри да нам држе одређене лекције.

 Управо се поставља основно питање, господине министре, због чега није било фид-ин тарифе из буџета, односно субвенција за обновљиве изворе енергије, све док Српска напредна странка практично није узела учешће у Влади Републике Србије? Због чега нису донесени закони који би дали одређене локације за мини-хидроелектране на крајње транспарентан начин? Дакле, 350 локација и расписани су конкурси и дате енергетске дозволе. Због чега није било буџетских ставки које ће једноставно на одређени начин поспешити уопште овај сектор у области енергетике?

 Онда се поставља питање зашто није донесен акциони план за обновљиве изворе енергије, тако да је Влада у протеклим годинама до 2012. имала Министарство енергетике, а онда када је дошло до реконструкције чак и укинула Министарство енергетике, па је план за издавање дозвола за соларне електране практично припао Министарству за заштиту животне средине и Министарству грађевине које је водио господин Дулић.

 Значи, то је суштина на какав се начин енергетика водила до 2012. године, а при томе, повећања цене електричне енергије су ишли на онај начин како је господин Бабић неколико пута данас у току дана говорио, и то по принципу одлука Владе, Агенције за енергетику и сутрадан рачунима грађана Србије. Рачуни грађана Србије и структура по којима се повећава цена се није мењала до сада и потпуна је неистина да ће они који најмање троше платити највише електричну енергију. То никада није било нити ће бити. Једноставно то сама логика говори о томе.

 ПРЕДСЕДАВАЈУЋИ: Молим вас, вратите се на амандман.

 АЛЕКСАНДРА ТОМИЋ: Амандман управо о томе и говори. Амандман говори да структура плаћања овог рачуна треба да иде у корист оних који најмање троше. То једноставно није истина и због тога овај амандман не треба прихватити.

 Треба још нешто рећи, да осим суштинског принципа према којима се ове директиве носе, ако је ми практично овим законом усвајамо, а не прихватајући овај амандман, желимо да имплементирамо и директиве које се односе на акцизе и политику уопште опорезивања, показује наше суштинско опредељење које је министар Вујовић имао прилике да да, да обновљиви извори енергије и политика у којој ћемо ми морати до 2020. године да обезбедимо учешће од 27%, иде у корист онога да инвеститори, а поготово за стране директне инвестиције, у наредних седам година ће бити у корист пројеката као што је Ветропарк у Ковину и Ветропарк у Пландишту, где ће се обезбедити прилив страних директних инвестиција само за ове пројекте близу 700 милиона евра.

 Према томе, ако узмемо у обзир да ће према плану за обновљиве изворе енергије, сматра се да 20% укупног учешћа електричне енергије Београђани ће користити из геотермалних вода, онда то показује озбиљну одговорност ове владе да са оваквим стратешким пројектима моћи ће у будућности да се носи.

 Зашто ово говорим? Зато што смо данас и у амандманима које су предлагачи давали слушали све оно што до сада нису били способни да спроведу кроз политику енергетске реформе, али и кроз пореску политику и кроз политику акциза која је данас на адекватан, одговоран начин министар финансија презентовао Скупштини. Због тога са потпуним оправдањем овакав амандман није прихваћен.

 ПРЕДСЕДАВАЈУЋИ: Захваљујем. На члан 11. амандман су заједно поднели народни посланици Олена Папуга и Ђорђе Стојшић. Да ли неко жели реч? (Не)

 На члан 12. амандман је поднео народни посланик проф. др Јанко Веселиновић. Да ли неко жели реч? (Не)

 На члан 14. амандмане у истоветном тексту, поднели су народни посланици проф. др Јанко Веселиновић и заједно народни посланици Зоран Живковић и Владимир Павићевић. Да ли неко жели реч? (Да) Реч има уважени др Владимир Павићевић.

 ВЛАДИМИР ПАВИЋЕВИЋ: Даме и господо народни посланици, поштовани министре Вујовићу, поштовани гости из Министарства и поштован потпредседниче Бечићу, ово је наш последњи амандман на Предлог закона о изменама и допунама Закона о акцизама и желео бих ову прилику да искористим да обавестим пре свега народне посланике, па и министра Вујовића, да су од седам наших поднетих амандмана за овај предлог закона прихваћена два амандмана, поштована господо.

 Народни посланици то већ знају, нарочито народни посланици СНС, али министар Вујовић не зна и будући да расправљамо о амандману на предлог закона који овде данас брани министар Вујовић желим данас и њега да обавестим да смо ми за ових годину дана и два месеца укључујући и ових седам амандмана поднели 1.282 амандмана, поштована господо.

 Ево, господин Јовичић се јавља. Прихваћено је 83 амандмана, господине Вујовићу, народних посланика Народне странке, што у процентима, поштована господо, износи 6,47%. Ако следимо извесну аналогију, то би могло да значи да Нова странка сама, захваљујући једном упорном, марљивом раду у Народној скупштини данас има подршку у бирачком телу од 6,47%. Хвала господи народним посланицима и из СНС што препознају труд, што честитају сада овде, само што не крене један аплауз, поштована господо.

 Морам овде да кажем поводом овог амандмана и господину Вујовићу, поштована господо, наш циљ није да се задржимо на 6,47%, министре Вујовићу, ми хоћемо 20% подршке на наредним парламентарним изборима само за Нову странку, поштована господо и господине Вујовићу. Хвала.

 ПРЕДСЕДАВАЈУЋИ: Само да видимо, господине Јовичићу, да ли је ово виртуелна стварност. Молим вас реплика, јер сте поменути именом и презименом. Реч има народни посланик Александар Јовичић.

 АЛЕКСАНДАР ЈОВИЧИЋ: Уважени председавајући, желим да кажем да је господин Павићевић рекао потпуну истину и ми смо свесни и хвала вам господине Павићевићу што сте дали велики допринос за грађане Републике Србије јер смо усвојили доста ваших амандмана, поготово у домену када људи у стручној служби приликом брзог куцања можда негде нису ставили зарез, тачку, велико, мало слово итд. ја мислим, јер су ваши амандмани у већини случајева били исправљање неких граматичких грешака или евентуално где смо ставили зарез или нисмо, али једини проблем јесте што ти амандмани који су усвојени тешко да ће донети нешто добро грађанима Србије. Али, ви наставите да радите као и до сада, да лекторишете наше амандмане, наше законе, ми смо вам дубоко захвални због тога. Хвала.

 ПРЕДСЕДАВАЈУЋИ: Захваљујем. Реч има народни посланик др Драгана Баришић, по амандману.

 ДРАГАНА БАРИШИЋ: Уважени председавајући, уважени министре са сарадницима, даме и господо народни посланици, не знам да ли ћу гласати за овај амандман колеге Павићевића јер када помислим на то да један од предлагача овог амандман је 1996. године позивао у Нишу грађане на грађанску непослушност лупајући у шерпе, обмањивао грађане Ниша и Србије зарад тога да би дошао до личне користи, а сада предлаже неке амандмане и сада не знам како ми да верујемо у његову искреност да он жели тиме да побољша овај предлог закона.

 Иначе, не знам да ли ми можемо веровати у неке који се сада називају Новом странком или старом странком или ко зна каквом већ, када су то исти они политичари од пре 15-ак година једино сада преобучени у нека нова одела.

 Тако да СНС ће добро размислити о свим амандманима да ли ће их прихватити, али видим да су они направили помак и да више нису амандмани типа „брише се“, сад су више неке лекторске, правописне или граматичке грешке. Хвала.

 ПРЕДСЕДАВАЈУЋИ: Захваљујем. Реч има др Владимир Павићевић, реплика. Изволите.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Бечићу, поштовани министре Вујовићу и поштовани гости из Министарства, хоћу да обавестим госпођу Баришић да сам и ја као студент прве године Факултета политичких наука Београдског универзитета позивао и студенте и грађане Републике Србије на грађанску непослушност, поштована господо, јер је било речи о крађи избора и онда смо ми као грађани, наравно, 1996. године морали да реагујемо на очигледну крађу избора. Мислим да је то једна од оних ствари у савременој српској историји која служи на понос актерима који су позивали на грађанску непослушност. То говорим госпођи Баришић.

 А, господину Јовичићу да кажем, још једном овде да га подсетим, 1.282 амандмана за годину и два месеца који садрже и алтернативне предлоге за решење неких проблема у односу на оне предлоге које је у Скупштину слала Влада Републике Србије. Ево, да подсетим господина Јовичића, али и госпођу Мрдаковић и госпођу Ракић и господина Бабића и Мартиновића да смо ми овде у скупштинску процедуру упутили потпуно нови, поштована господо, предлог закона о планирању и уређењу простора насеља јер има много примедби на Закон о планирању и изградњи који сада важи, који је усвојен у децембру 2014. године.

 Па ми смо, господине Јовичићу, у ствари госпођо Гојковић, да чује и господин Јовичић, овде упутили у скупштинску процедуру и Предлог допуна Закона о високом образовању, да једна велика концепција и принцип академске честитости постане део система високог образовања. Потписали Предлог закона о слободи од страха итд, поштована господо, и цео дан да причамо о активностима Нове странке у Народној скупштини.

 ПРЕДСЕДНИК: Хвала. Каже председавајући пре мене, Зоран Живковић, па др Драгана Баришић.

 ЗОРАН ЖИВКОВИЋ: Поменута је Нова Странка, ја сам председник те странке, тако да имам право на реплику и радује ме то задовољство кад колеге дођу до новог сазнања да то покажу гласно.

 Наравно да сам поносан на оно што сам радио у свом политичком животу, раду, а посебно на зимске протесте 1996. године када је снагом коалиције, али пре свега снагом грађана први пут један ненародни режим ухваћен у крађи, тако да је било свима јасно и да су људи месецима били по хладном времену на улицама да се изборе за своју политичку вољу. Тиме је почела демократија у Србији модерног доба.

 Тај понос који осећам, због тога је мени и стимуланс да наставим са тим деловањем, као што задњих годину и нешто дана радим у Новој странци и у парламенту заједно са господином Павићевићем и никаква измишљотина, никаква лаж, никаква пројекција, било шта што би имало на било који начин циљ да умањи вредност онога што је рађено или да умањи вредност онога што сада радимо, неће имати никакав утицај.

 Апсолутно је било довољно времена за разне кабадахије, за разне спасиоце, да провере шта сам радио и у политици и у приватном послу и у животу. Свако ко је хтео да истражује и ко данас жели да истражује ја му препоручујем да настави са тим, има пуно тога да научи, да научи о патриотизму, о демократији и о здравом животу. Хвала вам.

 ПРЕДСЕДНИК: Реч има народни посланик др Драгана Баришић.

 ДРАГАНА БАРИШИЋ: Уважена председнице, даме и господо колеге посланици, ја сам два пута поменута од колеге Павићевића па желим да му одговорим. Ја сам била и тада студент Нишког универзитета редовних студија Медицинског факултета и једино што су колеге тада добили јесте то да су изгубили годину, јер су морали да лупају три месеца у шерпе, а грађани Ниша и дан-данас не могу да отплате те дугове за струју, јер им је тада обећано да неће платити струју, а ишле су камате на камату, одмах кад је господин ступио на функцију, тако да је познато грађанима и грађани су то препознали и замолила бих вас да те ваше прецењене и мегаломанске идеје са тих 6% оставите ту негде у салама ваше групе, јер грађани су вам јасно показали колику подршку вам дају на претходним изборима, а на следећим вас нећемо ни видети у овој сали. Хвала.

 ПРЕДСЕДНИК: Владимир Ђукановић.

 ВЛАДИМИР ЂУКАНОВИЋ: Хвала председавајућа. Не бих о житију малопређашњег говорника, о томе нека неки други органи говоре. Ја бих наравно о амандману који је један у низу како сте рекли 1.200, колико рекосте амандмана сте поднели? Дакле, 1.283 амандмана сте поднели и морам да признам то се заиста своди на оно „докон поп и јариће крсти“, тако да ако ви мислите да сте алтернативна решења предложили тако што кажете „брише се“, онда свака вам част на том алтернативном решењу, али једну ствар сте у праву, тачно је да можда ви данас имате тих досањаних или недосањаних 6,81%.

 Ја сам убеђен да сте ви јачи од Демократске странке, свака вам част ако сте успели њих баш у овој сали тако да сахраните. Хвала вам.

 ПРЕДСЕДНИК: Реч има народни посланик Маријан Ристичевић.

 МАРИЈАН РИСТИЧЕВИЋ: Захваљујем. Даме и господо народни посланици, један од разлога зашто се уводи акциза на струју је свакако и понашање политичких првака. Није грешка само предлагати да се одређени рачуни не плаћају. То предлажете док сте опозиција, а онда када дођете на власт, онда са позиције власти им наплатите све то са каматама, што сте као опозициони првак предлагали да не плаћају. Прво кажете – баците све те рачуне у ово буре, немојте ништа да плаћате, а онда када дођу на власт, онда им наплате и главницу и камату.

 Дакле, то је једна хипокризија и верујем да је народ имао најбољу намеру када је хтео демократију и криминал. Међутим, захваљујући првацима који су нас издали од 2000. до 2004. године, уместо демократије и тржишне економије, добили смо само монополе и криминал.

 Народ је остао и даље на улици, али су они политички прваци који су га кобајаги предводили, отишли у дворце и живе као у бајци. За такве политичаре народ има поруку – пошто се бавите већ правописним грешкама у овим амандманима, могу да вам кажем да сам више гласао за ваше амандмане него ви сами. Нова кола се праве увек од нових делова, не од старих, тако и нове странке се не могу правити од половних политичара.

 Што се тиче ових 6,8% запета вам је на погрешном месту, преместите је једно место напред и добићете праву вашу вредност 0,68%. Хвала.

 ПРЕДСЕДНИК: Реплика Иван Јовановић на излагање господина Ђукановића, зато што сте ДС у последњој реченици, морам да признам, поменули.

 ИВАН ЈОВАНОВИЋ: Жао ми је што ова расправа није протекла у једној конструктивнијој атмосфери и једино се министар трудио да се говори о реалним стварима.

 Чини ми се да су представници власти опчињени једино тим рејтингом који суштински данас можда нешто значи, значи ту голу извршну власт, али сутра, верујте, то може потпуно да се окрене и да потпуно буде другачије и да будете криви за све, што јесте и што није и суштински, ако се настави оваква расправа у Скупштини Србије, без икаквих аргумената, без паушалних напада, без икаквих ослонаца у реалности, мислим да нећемо далеко отићи, ако и даље данас када се расправља о акцизама на електричну енергију, ви говорите о 2001. години, години када је покојни премијер Зоран Ђинђић водио Владу, који није имао ни шест месеци да покаже шта зна и није имао права да се брани тиме шта је урадила претходна влада у којој сте ви били, која је изгубила један рат, онда не знам како очекујете да грађани вама прихвате то што говорите о томе шта се дешавало пре четири или пет година.

 Ако постоји било чија кривица, зна се који су органи дужни да спроводе ред и закон и да се просто заврши једном већ са том бесмисленом причом. Надам се да ће у будућности да се спроводи бољи и ред и закон и да корупција неће бити већа него што је била икада и да неће бити рецесија и ове и прошле године и да ћемо имати далеко бољу позицију у овој држави и да ће грађани бити далеко у једној бољој ситуацији што се тиче животног стандарда.

 Оваквим предлозима који долазе од Владе, где се искључиво од грађана тражи да трпе, да сносе све последице, једне лоше економске и финансијске политике, мислим да сигурно тај рејтинг о коме говорите и сањате, нећете сачувати, али свакако грађанима Србије у будућности желим много боље.

 ПРЕДСЕДНИК: Хвала. Време вам је истекло. Реч има др Владимир Павићевић. Не, извињавам се, него Зоран Бабић.

 (Владимир Ђукановић: Реплика.)

 Немате право на реплику, ви сте споменули ДС.

 ЗОРАН БАБИЋ: Захваљујем, госпођо председнице. Поручио бих колегама којима је само рејтинг у глави, да се СНС не бори за рејтинг, боримо се за бољитак наше државе. Да се боримо за рејтинг, сигурно не би били са оваквим мерама и данас у парламенту, већ би вероватно те мере биле успаванка која је много пута певана грађанима Републике Србије, али је зато буђење било изузетно болно.

 Оно што је омаловажавање грађана, а везано за рејтинг, јесте када са 6% подршке, па и испод 6% подршке, када са рејтингом који је испод цензуса, а држите сву власт у АП Војводини, као што то ради лидер ваше ДС Бојан Пајтић.

 О каквом онда ту рејтингу да говоримо? О каквом интересу грађана да говоримо? О каквој онда борби за бољитак тих људи да говоримо, када онако силујући демократију, држећи се ланцима и катанцима за фотељу у Бановини, само зарад вршења власти, само због бахатости, само због даљег пражњења свих могућих фондова АП Војводине?

 Подржавам и наравно да је посао сваког народног посланика и по Уставу и по закону и по Пословнику је да предлаже амандмане. Прихватање амандмана значи победу демократије, победу дијалога, на крају крајева и бољи текст закона, усаглашенији.

 Мислим да грађани Србије су више претрпани неким надговорњавањем и тиме што ћемо промовисати различитости мислимо да ћемо се допасти грађанима Србије. Мислим да грађани Србије траже договор и да је у договору стабилност и лоше је када се договор представи као победа једних над другима, јер уколико би био неодговоран као предлагач амандмана, па представио да од 1.283 амандмана прихваћено је 70 и то је победа, а шта ћемо са оних 1.200 што су одбијени? Шта ћемо са 1.200 победа Владе Републике Србије? Колико пута је то победа Владе Републике Србије? Лоше је замајавати људе у Србији на тај начин. Лоше је предвиђати неку подршку од шест зарез не знам колико процената.

 Подсетићу да би предлагач амандмана вероватно ову зграду и даље гледао само са спољне стране да није био на једној коалиционој листи. Када погледамо колико је та коалициона листа освојила пре годину и нешто дана, па видимо да је много мања подршка сада, ја се не бих радовао томе.

 Ево, господин Павићевић клима главом и поцрвенео је, схватио је колико је погрешио и видим да увиђа грешку и види да је ово у ствари губитак поверења, губитак поверења који смо спремни да докажемо и покажемо на изборима у АП Војводине, али ви нисте спремни да те изборе распишете. Ви нисте спремни да изађете на биралишта, ви нисте спремни да изађете пред суд грађана.

 Ево, покажите да имате тих, заједно, да имате тих шест и нешто посто. Одлично. Ја ћу вам пружити руку и честитаћу вам уколико заједно будете у Војводини имали толики проценат, али нисам сигуран. Због те ваше несигурности, због лошег односа према ресурсима којима располажете у АП Војводини ми ћемо до тог суда јако тешко доћи.

 Мислим, и тиме ћу завршити, да је сваки усвојени амандман, било их је и биће их, победа демократије, победа парламентаризма, победа договора, победа разума над неразумом и да то грађани Србије од нас очекују.

 Сваки пут када се усвојени амандман буде представио победом предлагача, представићу да је сваки одбијени амандман победа Владе и сигуран сам да ћемо победити, и због тога бих замолио предлагача амандмана да више ту аргументацију не користи зато што му не иде у прилог и зато што је то омаловажавање и парламентаризма и свега онога што парламент у Републици Србији значи.

 ПРЕДСЕДНИК: Реч има народни посланик др Владимир Павићевић.

 ВЛАДИМИР ПАВИЋЕВИЋ: Даме и господо народни посланици, поштовани министре Вујовићу, господине Мијаиловићу, поштована госпођо Гојковић, мислим да је господин Јовичић, за разлику од господина Бабића, увидео важност оваквог посвећеног и марљивог рада народних посланика Нове странке, јер је одлучио да не коментарише после тога. Прихвата, дакле, нашу аргументацију и сугеришем господину Бабићу да се угледа некада, не мора сваки пут, али некада и на деловање својих млађих колега у својој посланичкој групи.

 Када је говорила госпођа Баришић, неопходно је овде да кажем, драго ми је што се укључила у расправу, али нисам сагласан с њом када је саопштила да су грађански и студентски протести 1996. године били губљење времена.

 Поштована господо, не може борба за велике идеале правде и честитости да буде губљење времена. То је нешто што је увек вредно хвале, ја мислим. И студентски и грађански протести не да нису били губљење времена, него сам ја на пример и дан-данас поносан на своје професоре са Факултета политичких наука Београдског универзитета, који су ми током та три и по месеца на улицама, на трговима, држали предавања о принципу грађанства, о демократији, о грађанској непослушности, о грађанској храбрости, није било ни трена изгубљеног времена у тим годинама 1996. и 1997. године.

 Још једну ствар да кажем, господину Бабићу, 6,47% подршке коју Нова страна према овим скупштинским истраживањима има данас у бирачком телу је само, госпођо Гојковић, резултат једног посвећеног рада народних посланика Нове странке и делања чланова Нове странке по целој Србији на терену у информисању грађана, шта су системи идеја, вредности, веровања Нове странке. Хвала.

 ПРЕДСЕДНИК: Реч има Драгана Баришић. Изволите.

 ДРАГАНА БАРИШИЋ: Уважена председавајућа, само желим да исправим колегу, ниједног тренутка нисам рекла да су грађански протести били губљење времена, већ да су лидери који су предводили те протесте, дајући лажна обећања, обмањивали грађане Србије, што се потврдило и што су грађани показали. Захваљујем.

 ПРЕДСЕДНИК: Хвала.

 (Борислав Стефановић: Јављам се за реч.)

 Претпостављам реплика, али нисте били у сали. Иван Јовановић је…

 (Борислав Стефановић: Био сам.)

 Да вам објасним, он је овлашћен, те тиме вас мења, а и јавио се на реплику и потрошио ваше две минуте. Он се јавио на реплику.

 (Иван Јовановић: После.)

 Не можете обојица у исто време бити овлашћени, ви бар сте годинама ту.

 Маријан Ристичевић жели шта у овом моменту?

 (Маријан Ристичевић: По амандману.)

 МАРИЈАН РИСЗИЧЕВИЋ: Даме и господо народни посланици, мислим да не треба прихватити овај амандман, с обзиром да су предлагачи мало неозбиљни и не долазе на седницу да гласају за своје предлоге, па има више предлога њихових амандмана за које сам ја гласао него они сами.

 Не треба гласати за овај амандман тим пре што међу предлагачима има и доцент који је заборавио да по закону он не сме да позива студенте на политичке протесте, на политичку непослушност и да је то противзаконито и он се још тиме поноси. Стварно не знам докле више мисли тако. Хвала.

 ПРЕДСЕДНИК: Сви видимо да сте обојица ту, не можемо сада ко деца извучем картицу и нисам ту, као деца у забавишту деца зажмуре и мисле проћи ће проблем, не може.

 На члан 14. амандман су заједно поднели народни посланици Марко Ђуришић, Александар Сенић, Бранка Каравидић, Биљана Хасановић Кораћ, академик Нинослав Стојадиновић, Горан Богдановић, Снежана Маловић, Слободан Хомен, Иван Карић и др Благоје Брадић. Реч има Марко Ђуришић. Изволите.

 МАРКО ЂУРИШИЋ: Хвала, поштована председнице. Овај амандман је усаглашавање са претходним амандманом везано за то када ступа на снагу наплата акцизе на електричну енергију.

 Да подсетим још једном грађане, усвајањем овог закона а неусвајањем овог амандмана, што је готово извесно да ће се десити, од 1. августа ове године рачуни за електричну енергију имаће нову ставку од 7,5% акцизе значи први пут откада се грађанима Србије испоручује електрична енергија на ту електричну енергију ће бити наплаћена и акциза.

 Та акциза треба да консолидује стање у буџету у коме, слушали смо у претходна два дана је све сјајно и бајно, то није говорио министар, али су говорили колеге посланици који ће гласати за овај закон.

 Онда још једном ми постављамо питање – ако је све тако бајно и сјајно, чему нови намет, чему нови приход, ако смо, како каже министар, уштедели ове године 600 милиона евра? Ако је стање тако добро и бајно и сјајно, онда би било логичније да уместо новог намета и новог узимања из џепа грађана Србије имамо повраћај пара, оних пара колико мање они који су запослени у државној управи и јавним предузећима добијају од новембара прошле године, а то је 10% на плате преко 25 хиљада динара, односно 5, 10, 15, 20% колико су умањене пензије.

 Чули смо да грађани могу да се надају да ће њиховим мукама брзо доћи крај и да ће бити награђени, али то нисмо чули када ће се десити.

 Овај члан, овог закона, уводи обавезу сваког грађана да ће августовски рачуни за електричну енергију бити увећани за 7,5%, само на име акцизе, и уз причу да је то усклађивање са европским обавезама, што се показало у дискусији као нетачно, јер, још једном морам да поновим, акциза на електричну енергију се наплаћује у десет земаља ЕУ, значи, у 18 се не наплаћује.

 Поред тога, ова влада је решила на овај начин да попуни буџет, пет милијарди динара у овој години, 17,4 у наредним годинама. Оно што је наш страх је да то није крај, да ће Влада морати, зато што не ради ништа на повећању економске активности у Србији, повећању на тај начин бруто друштвеног производа, повећању приходне стране буџета са те стране, зато што ће се повећавати привредна активност у Србији, да због свега тога што нема таквих мера ускоро ћемо имати поново неке нове намете на грађане, нове акцизе, нове порезе, нова усклађивања, да ли ће то бити измене Закона о ПДВ-у, са неким новим стопама, различитим у односу и, наравно, сигурно већим у односу на оно што данас грађани Србије плаћају, остаје да видимо у наредним месецима.

 Ми нећемо подржати ни овај закон, зато што сматрамо да он не доприноси бољем животу грађана Србије ни краткорочно, ни дугорочно. Нисмо убеђени од стране министра да ће ова мера коначно стабилизовати буџет, омогућити да се оно прилагођавање, како је министар то рекао, плата и пензија из октобра поништи.

 Он није рекао да ће се то извесно десити и да ће бити стављен ван снаге закон којим су плате смањене за 10%, а пензије за, у неким случајевима, и 20% и да из тог разлога немамо поверење у Владу. Нећемо дати подршку на крају када се буде гласало о овом закону. Хвала.

 ПРЕДСЕДНИК: Хвала. Ко се први јавио? Реч има народни посланик Владимир Ђукановић.

 ВЛАДИМИР ЂУКАНОВИЋ: Хвала, уважена председавајућа.

 Нисам баш најбоље схватио образложење колеге са самим амандманом, али хајде, ако је то образложење, просто морам да се осврнем на једну веома важну ствар зарад грађана Србије.

 Прво, не видим разлога за страх од цене електричне енергије, јер сте ви 2011. године, још једном понављам, донели просто закон по коме сте предвидели да ће постојати и приватни дистрибутери електричне енергије. Значи, тржиште ће одређивати цену. Можда ће неко дати бољу понуду, па можда људи неће бити прикачени, односно неће тражити да им ЕПС, рецимо, дистрибуира електричну енергију.

 Не знам чему, одакле толики страх везан за само тржиште? Зашто ово говорим? Знате, можда ми ово не бисмо ни уводили да сте ви, рецимо, паметније руководили ЕПС-ом, али ви сте њу упропастили и нисте је уопште припремили за то корпоративно управљање за које ми просто данас морамо да урадимо нешто како би ЕПС могао да изађе нормално на тржиште.

 Није ми јасно зашто онда људе обмањујете оваквим стварима? То што сте ви подизали цену електричне енергије до бесвести на седницама Владе, а ништа нисте урадили под милим богом да се ЕПС ревитализујете, да ЕПС крене, да било шта изградите, то је нешто што смо ми наследили и ми сад то морамо да исправимо.

 Да ли се мени све то допада? Па, не допада ми се, али негде сте нешто принуђени да урадите. Ако ви мислите да је некоме лепо и да је то јако популарно да уводите акцизу на електричну енергију или да људима смањујете пензије и плате, па није. Али, извините, за разлику од вас, ми смо спремни на то, па таман да грађани и не гласају за нас, таман и да нас отерају са власти, али ово је једини начин да привреда преживи.

 Жао ми је што ви нисте имали ту храброст да то урадите, него сте ЕПС довели до дуга од 400 милиона динара, али шта да вам радим. Ми смо ово наследили. Желимо здраву државу, желимо здраве темеље. Једноставно, ово ћемо урадити зато што желимо ЕПС да припремимо за тржиште, да може да се носи равноправно са приватним дистрибутерима електричне енергије. Хвала.

 ПРЕДСЕДНИК: Господине Ђуришићу, ви сте се јавили тако?

 (Марко Ђуришић: По амандману.)

 Реч има народни посланик др Александра Томић.

 АЛЕКСАНДРА ТОМИЋ: Уважена председавајућа, поштовани министре, колеге посланици, користим време посланичке групе.

 На крају предлагач амандмана сублимира свој став кроз овај амандман због чега законски не треба суштински да ступи уопште на снагу, али не схвата да сва оптерећења и када говоримо о акцизама су резултат једне ружне прошлости у којој је остао велики дуг свима нама, па не само нама, него и нашој деци и деци наше деце, којим су дошли до тога да је буџет Србије малтене био на ивици слома.

 Управо то показује због чега је СНС са својом одговорношћу и Влада Србије та која показује велику снагу и способност да може да се носи и ако треба да укине 600 директорских места унутар ЕПС-а и да сведе на седам, и ако треба да изврши рационализацију функционисања ЕПС-а, и ако треба да уведе тзв. тврду линију буџета кроз акцизе, која се назива акциза за електричну енергију.

 То није тако популарна мера, али разлог због чега друге државе ЕУ немају су потпуно друге природе. Ако једна Хрватска, Мађарска и Велика Британија немају овакав систем прилива у односу на акцизе које се тичу електричне енергије, то је разлог зато што имају велики доток страних директних инвестиција у области обновљивих извора енергије и енергетске ефикасности.

 Ако за то још увек српска електропривреда није била способна до 2012. године, јер се ништа није урадило у том погледу, СНС од те године је почела ужурбане припреме за тако нешто. Од 2012. године у децембру донела је измене и допуне закона из области енергетике за обновљиве изворе енергије, у 2013. години Закон о енергетској ефикасности, усвојила план 2013. године и програм у вези обновљивих извора енергије у шта ће то све улагати, усвојила нове уговоре у вези фид-ин тарифе коју до дана данашњег ниједна власт није урадила и, на крају, и ако треба да буде повећања електричне енергије да би се ускладиле и европске директиве, али и ускладила одређена цена електричне енергије са земљама у региону, опет смо најјефтинији са том ценом електричном енергије, и донела такав предлог закона у ову скупштину.

 Тиме смо показали потпуну транспарентност у функционисању у овом сектору и није нас срамота да такав закон не поделимо са грађанима Србије на овај начин баш са народним посланицима.

 Захваљујем се, господине министре, што сте у крајње добронамерном предлогу и образложењу овог закона изнели све оне економске ефекте који су показали да заиста ове последње две године је ова Влада и СНС марљиво радила на реформи јавног сектора, на консолидацији јавних финансија, поред свих проблема које је имала.

 Оно што није вест, можда, за посланике опозиционих странака, ни за новинаре, али прекјуче је цена гаса спуштена и дошло је до појефтињења управо за 12,58%. То значи да корисници природног гаса ће имати мање рачуне. Према томе, колико год можете да изађете у сусрет грађанима и да одређене социјалне категорије заштите од повећања трошкова на месечном нивоу, ви то чините.

 На крају крајева, социјалне категорије ће бити финансиране из буџета и шест милиона евра биће издвојено за оне који не могу да плаћају електричну енергију у потрошњи до 250 киловат часа годишње, што значи да ипак негде мислимо на те социјалне категорије и када говоримо о електричној енергији.

 Оно што је важно, на крају да завршимо, то је да ће будућност обновљивих извора енергије, енергетске ефикасности у Србији заживети и показати да Србија заиста може да се носи са европским путем и у енергетској политици, а поготово после усвајања новог закона у децембру, где су директиве трећег пакета, које су изазов за све земље региона, па и за нас, али ми те изазове на адекватан начин решавамо и можемо да се носимо са њима, једноставно будућност у коју можемо да верујемо и са којом можемо да се носимо.

 Наравно, имамо тешкоће и, наравно, постоје мере са којима ћемо моћи тешко да се носимо, али наши грађани имају поверења у све ово и једноставно дају подршку свему томе. Због тога ћемо у дану за гласање заиста подржати овај предлог закона и овај амандман предлагача нећемо усвојити. Хвала.

 ПРЕДСЕДНИК: Реч има народни посланик Марко Ђуришић.

 МАРКО ЂУРИШИЋ: У неколико минута, колико имам, да пробам да одговорим на неке тезе које су изречене на крају, како ништа није рађено претходних година, а како се сада ради.

 Управо је ствар супротна. До 2012. године радило се пуно у ЕПС-у. Говорио сам о томе како су извршени капитални ремонти свих постројења на термоелектранама, чиме је продужен век за 20-30 година. Инсталирана је нова снага. Само у ТЕНТ-у 250 мегавата годишње, што је величина једног целог блока.

 У последње три године не ради се ништа и данас је Србија у опасности да до 1. јануара 2017. године, када треба да ступи на снагу Уговор, који је Србија прихватила, о емисији угљенмоноксида из термоелектрана да сведе на европски ниво.

 Нажалост, долазимо у опасност, пошто нису започети радови на десумпоризацији, денитрификацији термоелектрана, да ћемо термоелектране морати да угасимо, да ће моћи да раде само одређени временски период од 2013. и да ће у том тренутку Србији недостајати отприлике 13-15% електричне енергије. Ако се то деси, ми ћемо од земље која може да извози електричну енергију и да то буде главни замајац наше привреде доћи у позицију да увозимо електричну енергију. Додатно ћемо дестабилизовати наш спољнотрговински дефицит и направити велике проблеме у буџету, господине министре, а на томе се ништа не ради.

 Јапански кредит за десумпоризацију се не реализује. Требало је тендер да буде затворен овог месеца, а продужен је још за три месеца. Све да почне да се ради данас, не можемо да стигнемо до 1. јануара 2017. године да завршимо тај посао, а на мањим блоковима до 300 мегавата није урађено ништа и њих ћемо морати све да погасимо 1. јануара 2017. године. То нас чека, када говоримо о производњи електричне енергије.

 Не прави ЕПС зараду на дистрибуцији струје, него на производњи струје, и то је главна вредност ЕПС-а. Зато он не вреди две, три, четири милијарде, него вреди 10-15 милијарде евра, а оно што неко ради последње три године, овим причамо о корпоризацији, смањује вредност ЕПС-а, а са намером да за мале паре прода један део Електропривреде, што је премијер најавио у свом експозеу.

 Ми смо против те продаје ЕПС-а, било какве. Наравно да смо против тога да се било који део Електропривреде прода за мале паре, а то је оно што се данас ради са ЕПС. Зато сматрамо да ова мера управо води томе да се додатно умањи вредности ЕПС-а, како би се некоме то продало за мале паре и видећемо у годинама и месецима пред нама да ли је ово о чему говорим истина или не.

 Разговарао сам са људима, нисам стручњак за ту област, али са људима који јесу и који говоре да ће се ово десити, да је ово реалан сценарио, сценарио о коме нажалост Влада Републике Србије не води рачуна. Бојим се да ћемо о томе разговарати врло брзо и да ћемо поново чути пребацивање кривице на некога ко је био до 2012. године.

 За три године многе ове ствари су могле да се заврше или макар да се започну. Ништа од тога није урађено и имаћемо ситуацију да ће ова земља, као што можете да читате, у неким другим земљама се о томе говори, морати да увози струју.

 ПРЕДСЕДНИК: Реч има народни посланик Зоран Бабић.

 ЗОРАН БАБИЋ: Захваљујем се, госпођо председнице. Српска напредна странка неће гласати за овај амандман, јер у току расправе у начелу и у појединостима нисмо чули бар делић аргументације ових сада тако забринутих за судбину грађана Републике Србије, па бих волео да чујем аргументацију због чега су гласали и због чега су подигли цену струје, о којој је говорио мој уважени колега Ђукановић, 15. маја 2007. године у оквиру Владе, коју нису водили, али су партиципирали као највећи фактор, па су повећали цену за 15%, па 1. марта 2008. године за 7,6%, па 1. августа 2008. године за 8,4% , видим да колега одмахује руком, то му није битно, па 1. марта 2010. године за 10%, па 1. априла 2011. године за 15,1%.

 Сваке године једном или два пута су вршили повећање цене струје. Зашто је то тада било дозвољено? Зашто је то тада било регуларно? Зашто је то тада било исплативо? Зашто то тада није био удар на буџет грађана Републике Србије, када су се ове цене доносиле и ово повећање цена доносило на чувеним телефонским седницама Владе Републике Србије?

 Доказ да би неко други, да је у ситуацији, позицији 2012. године, недајбоже, наставио да води државу и Владу Републике Србије, посегнуо за овим мерама и да би ове мере биле још и веће, још и теже, говори и овај чланак од 19. фебруара 2012. године. Тада је генерални директор ЕПС-а, жао ми је што неким колегама ово није занимљиво, Драгомир Марковић, којег је изабрала Влада коју је предводила ДС и Мирко Цветковић, изјавио да планом пословања компаније није предвиђено повећање цене струје у 2012. години, али да до краја 2014. године, а ми већ трошимо прву половину 2015. године, тада је Драгомир Марковић најавио, да под вођством ЕПС-а и Владе Републике Србије од стране бившег режима, цена струје мора да порасте 60%.

 Шездесет процената су најављивали, предвиђали и урадили би они којима је сада страшно што се уводи акциза на утрошену електричну енергију и зато што, иако нисам срећан због тога што ћу ја добити рачун, остале колеге и моје комшије ће добити рачун већи у просеку за 300 и нешто динара.

 Па шта мислите да смо оставили овом Марковићу и бившем режиму да воде ЕПС? Имали би до краја прошле године повећану струју не за 12%, даме и господо, за 60%. Ово нису моје речи. Ово цитирам господина Драгомира Марковића који је то изјавио и објављено је у свим средствима јавног информисања 19. фебруара 2012. године.

 Још страшније од тога што нисмо добили одговоре – који су разлози и које је образложење за повећање струје 7, 8, 15% од 2007. до 2012. године по једном или два пута годишње, нисмо добили одговоре – побогу људи због чега сте тако расипнички трошили тај новац, побогу људи зашто сте финансирали концерте, 353 милиона динара ЕПС је финансирао само један концерт, побогу људи зашто сте давали фудбалским клубовима по 80 и кусур милиона динара годишње, побогу људи зашто сте финансирали маркетиншке кампање 300 до 500 милиона динара годишње.

 Побогу људи зашто су те маркетиншке кампање биле потребне за монополисту на тржишту дистрибуције електричне енергије, побогу, зашто је монополисти потребна кампања и то преко маркетиншке кампање у власништву заменика председника ДС, побогу људи зашто сте расипали тај новац?

 Нисам чуо одговоре на ова питања ни пре два дана ни данас. Сигуран сам да нећу чути ни у будућности. Оно што је најважније је да се овај новац слива у буџет Владе Републике Србије, да то није новац којима ће се повећати расходна страна, већ приходна страна, да је расходна страна закуцана оним што смо усвојили у децембру 2014. године и да не може да се мења.

 Радујем се и радоваћу се даљим знацима опоравка наших јавних финансија јер то значи да смо постали и да постајемо стабилнија и уређенија држава. То значи да постајемо држава која је занимљивија и за стране, али и за домаће улагаче. То значи да постајемо држава која може својим пензионерима и запосленима у државној управи да исплаћује зараде из реалних извора, да постајемо држава која троши онолико колико заради, да постајемо држава која не троши незарађено и да нисмо држава која на тај начин оптерећује будуће генерације. Таквој политици и таквом опхођењу према јавним финансијама стављена је тачка 2012. године. Тачку су ставили грађани Републике Србије на фер и демократским изборима.

 Због тога ће СНС верујем у наредним минутима и сатима који су пред нама, господине Вујовићу, дати подршку овом предлогу закона како би кренули даље са оздрављењем наших јавних финансија.

 ПРЕДСЕДНИК: Реплика.

 БОРИСЛАВ СТЕФАНОВИЋ: Госпођо председнице, само да једну ствар покушамо да разјаснимо. Каже се – надгорњавање, а не надговорњавање. Седми пут молим уваженог колегу.

 Морам да кажем да вам се поткрао један фројдовски лапсус, господине Бабићу. Ви сте рекли – буџет Владе Србије. То је буџет Републике Србије, а пошто ви све гледате кроз призму ваше власти за коју мислите да је непоткупљива и необорива, што ће се убрзо показати да није тачно, тиме сте показали шта мислите о грађанима и о повећању цене струје коју им сада стављате за врат.

 Ако је повећана цена струје у претходним годинама, то смо разјаснили, повећавана је, не споримо, повећаване су и плате и пензије. Проблем је следећи – обећали сте смањење струје за 20%, а повећавате је сада за 12 кома нешто. Обећали сте ви пуно тога па нисте испунили. Да сте повећали плате и пензије за 15%, па да разумем зашто повећавате акцизу на струју, али нисте ништа испунили од онога што сте обећали.

 И сада ја да причам о директору Марковићу, хајде да причамо о директору Колубаре који има месечно два милиона и 55 хиљада динара за ручкове и репрезентацију. Нормално је да вас грађани питају зашто им повећавате цену струје. О томе ви мени причајте, а не о Марковићу који није ни био члан ДС. Па и да је био, нисте ви тужилац, нисте ни ДРИ, нисте ни инспекција, колико видим. Тиме треба да се позабаве надлежни органи, тиме се стално хвалите, али нико жив вам није у затвору. Све сте пустили ове што сте оптуживали.

 Дакле, немојте замајавати људе. Молим вас на крају, чињеница је да сте три године на власти, да је све поскупело, да је запосленост пала, да народ нема пара, а ви сада дижете цену струје. То је једина истина.

 ПРЕДСЕДНИК: Време. Реплика, Зоран Бабић.

 ЗОРАН БАБИЋ: Моји лапсуси, којих је било и биће их, фројдовски или обични не коштају грађане Србије ама баш ништа, али ваши концерти од 353 милиона динара, ваше маркетиншке кампање од 300 до 500 милиона и то преко заменика председника ваше странке, али ваше спонзорисање различитих клубова и клубића, али ваше дељење само члановима ДС, као што то ради Бојан Пајтић у Војводини, и шаком и капом, то кошта. Ти лапсуси су много, много скупи.

 Можемо да говоримо и о директору Колубаре. Зашто да не? Знате ли колико је ваш директор Колубаре имао службених аутомобила на располагању? Триста седамдесет два. Да ли је Ћеран члан ДС или није више или ћете се и њега одрећи? Знате ли колико је сада службених аутомобила? Осамдесет. Сада је завршена ревитализација 95% свих машина и опреме за разлику од Ћерана и његових машина и багера од по 25 сати на дан колико су радили. Уведен је ред у експропријацију. Хоћемо ли да говоримо како су разне кућице и куће и разни плацеви плаћани по 10, 20, 50 пута већој цени? Не верујем да ће вам се исплатити та прича о Колубари.

 Оно што је добра вест из Колубаре је да ће Колубара ове године доћи до једне историјски велике производње угља од 29 милиона тона и ја сам сигуран да ће се та производња одразити и на БДП и да ће се одразити на буџет Републике Србије.

 Чули смо све. Чули смо и увреде и није довољно рећи – да, повећана је цена струје (Председник: Време. Потрошили сте време за реплику. Прекорачили сте.)… који су разлози да дајете шаком и капом средства грађана Републике Србије?

 ПРЕДСЕДНИК: Реч има Борислав Стефановић.

 БОРИСЛАВ СТЕФАНОВИЋ: Хвала, госпођо председнице.

 Нема увреда заиста. Питања су врло прецизна. Можемо ми сто пута рећи – нека раде надлежни органи свој посао. Ви ћете увек то да злоупотребљавате и око експропријације и око возила и око свега.

 Чињенице су необориве, господине уважени. Чињенице су те да ваш директор, кога сте ви страначки поставили, месечно, драги грађани, троши два милиона на ручкове и репрезентацију. Ваш директор. За то време копови и даље пливају, господине Бабићу, зато што фирма коју сте ангажовали, која се зове „Јужна Бачка“, није завршила посао на време. Нема пенала. Нема контроле. Новац је уплаћен. Нема транспарентности. Нема ничега. То су чињенице.

 Маркетиншке кампање и спонзорисање, па јесте, ево ту је уважени колега присутан, па ми реците какве везе има „Електровојводина“, коју сте исто укинули, са спонзорисањем фудбалског клуба „Јагодина“? Какве има везе? Какве има везе маркетиншка компанија господина Горана Веселиновића, која данас контролише све те секунде за које оптужујете Ђиласа? Чији је тај Горан Веселиновић? Није ваљда у ДС? Знате врло добро ко је и зато се смешкате. Врло добро знате ко је човек.

 Дакле, то ви нама реците. Проблем је што ви нисте, и ту сте у праву, морам да вам одам признање, у праву сте да се не види за шта, за које намере, где иде ово повећање. За шта, осим оно што је министар објаснио, за питање дефицита? Шта има ЕПС? Шта сте реформисали осим што сте три управне зграде напунили страначким људима? То је основно и суштинско питање. (Председник: Време.) Где ће овај новац да оде?

 ПРЕДСЕДНИК: Време, хвала. Реч има народни посланик Зоран Бабић. Изволите.

 ЗОРАН БАБИЋ: Видим да смо раширили тему и да се ту сада бежи од одговорности недавањем одговора какав интерес је имала Електропривреда Србије за један концерт од 353 милиона динара, или за различите фудбалске клубове, или за различите маркетиншке кампање.

 Да ли господин Горан Веселиновић ради неки маркетинг за ЕПС? Да ли је ЕПС-у потребан маркетинг? Не, није. И баш у томе је разлика између нас и вас. Али, да је ЕПС једини, па би и преживели. Али, шта ћемо са оних 500 хиљада евра за два-три билборда у Београду за „Очистимо Србију“? Па, тада је Дулић очистио буџет, а Србија је, нажалост, остала затрпана дивљим депонијама и сметлиштима.

 Шта ћемо са „Ластом“, саобраћајним предузећем „Ласта“? Девет извршних директора, плате од три до пет хиљада, дуг 80 милиона евра, али је важно да се рачуни за Демократску странку држе у фиоци. Е, важно је да само Демократска странка не мора да плаћа ништа. Сви остали смо користили, сви користимо и сви ћемо користити услуге превоза, али је важно само да Демократска странка не плаћа ништа. Е, то је режија и то је оно како сте се односили према јавним предузећима, иако „Ласта“ није јавно предузеће, већ акционарско друштво.

 Знате ли колико су ту имали директори бонуса и трошења по кафанама и по ресторанима, за разлику од садашњег времена? Верујем да би господин Раденковић, само да је ту, могао да говори изузетно квалитетно о томе. Знате ли колико је таквих компанија и таквих фирми које сте довели, не на нулу? Па, ви сте „Лутрију Србије“ довели да ради у минусу. То у историји никоме није успело, „Лутрија“ да ради у минусу.

 (Председавајући: Време, господине Бабићу.)

 И то вам је било у реду. Можемо да набрајмо колико год фирми и да правимо поређење са садашњим резултатима, али неће испасти по добру за вас.

 ПРЕДСЕДАВАЈУЋИ (Игор Бечић): Захваљујем, господине Бабићу. Господине Стефановићу, пријавили сте се, по ком основу?

 (Борислав Стефановић: Реплика.)

 Да ли сте споменути, или је споменута странка или било шта друго?

 (Борислав Стефановић: Јесте.)

 Мислим да није. Ево, и заменици секретара кажу да нисте споменути, нити да је споменута странка.

 Господине Бабићу, да ли сте споменули господина Стефановића или странку? Захваљујем.

 Ево, ценећи то да нисам био председавајући у тренутку када ви тврдите да сте поменути, ја ћу вам дати реплику, а ако сте ме обманули, вама то нека је на терет. Изволите, господине Стефановићу.

 БОРИСЛАВ СТЕФАНОВИЋ: Господине Бечићу, можете утврдити врло лако, накнадно или одмах, и видећете да вас нисам обмануо. Дакле, заиста немам никакав интерес да узимам право које не могу да користим уопште у овој ситуацији. Зашто бих се јављао ако није споменута Демократска странка, а споменута је и то врло негативно. Не знам, можда нисте чули, али ако можете да ми вратите време?

 Дакле, споменуте су неке фирме и неко лоше поступање, незаконско поступање. Ја се слажем да то све треба да се процесуира и да се реши, ко год да је директор био, јесте или ће бити. То уопште није спорно, укључујући и ЕПС, проблем је само у томе што некако не видите оно што ваши директори сада раде по Србији.

 Не видите да се иста пракса, тј. још горе се данас наставља у Србији. Проблем је што сте обећали да ћете ту праксу да зауставите, а нисте је зауставили. Па, ако се ви и ја у било чему слажемо, ми се слажемо у томе да се, ето, уведе ред и да се одговара по закону. Моје је питање, пошто сте ви на власти, зашто то сада не радите? Зашто не радите то?

 Били сте у власти ви лично. Тај генерални директор је био и за ваше време генерални директор. Што га тада нисте ухватили за кравату, па рекли – човече, шта радиш то? Па, замислите сутра када се буде истраживало колико сте ви аутобуса за ваше митинге користили, ту ће бити материјала страшно, много аутобуса.

 (Зоран Бабић: Али смо платили.)

 Па добро, видећемо како сте платили и одакле. Кад се уведе закон о пореклу имовине, онда ћемо видети ко шта има, а надам се да ћете то подржати. Оно што је сигурно, јесте да морате да нам кажете, не само колико Грчић има два милиона месечно за ручкове, него нам реците због чега су копови још под муљем и водом и где ће тај новац од повећања да оде?

 ПРЕДСЕДАВАЈУЋИ: Време, господине Стефановићу. Захваљујем. Реч има народни посланик Зоран Бабић, реплика. Изволите.

 ЗОРАН БАБИЋ: Оно што бих вас подсетио и волео бих да пренесете колеги који је тако неинформисан да је у време од неких 14 месеци, колико сам провео на челу Надзорног одбора „Ласте“, тај директор смењен, да је смањен број извршних директора, да су плате са три до пет хиљада евра сведене на максимум од 160 хиљада динара, да људи који су наставили да воде „Ласту“ воде је и дан-данас и то раде на један одговоран начин, заиста се боре са огромним дугом и раде на веома поштен и одговоран начин.

 Да, Српска напредна странка је ангажовала „Ласту“ као превозника. Да, али смо своје рачуне платили. Нисмо тражили, нисмо захтевали, нисмо терали ниједног директора да стави рачуне у фиоку и да их сакрије. Нисмо организовали митинге а да нам је рачун у блокади, као што неко то ради сада. Па чак и сада то „Осветлимо Србију“ више личе на рекламу за јавну расвету, када се осветљава Србија у 19.00 часова увече.

 Подсетићу колегу правника да је прикривање кривичног дела кривично дело. Ако зна да ти неки директори раде сада много горе, он има та сазнања и има доказе за то, па шта ради овде у Народној скупштини? Право у тужилаштво. Право код тужиоца. Зна се ко и како то ради. Али, стављати у исти лонац оне који су задужили и презадужили, који су упропастили, који су уништили, са људима који се боре да те фирме воде на коректан, на прави и на правни начин, то је више него лицемерно.

 ПРЕДСЕДАВАЈУЋИ: Захваљујем. Пошто смо завршили претрес о свим амандманима, закључујем претрес Предлога закона у појединостима.

 Пошто смо обавили претрес Предлога закона у начелу и у појединостима, Народна скупштина ће у дану за гласање одлучивати о Предлогу закона у начелу, у појединостима и у целини.

 Поштовани народни посланици, с обзиром на то да је Народна скупштина завршила расправу о свим тачкама дневног реда ове седнице, сагласно члану 87. став 5. Пословника Народне скупштине, одређујем среду, 24. јун 2015. године, са почетком у 17 часова и 45 минута, као дан за гласање о тачкама дневног реда седнице Десетог ванредног заседања Народне скупштине Републике Србије у 2015. години.

(После паузе – 17.45

 ПРЕДСЕДНИК: Поштовани народни посланици, пре него што пређемо на одлучивање потребно је да утврдимо кворум.

 Молим народне посланике да убаце своје идентификационе картице у јединице електронског система за гласање.

 Констатујем да је применом електронског система за гласање утврђено да је у сали присутно 148 народних посланика, односно присутна већина од укупног броја народних посланика и да према томе постоје услови за одлучивање.

 Прелазимо на 1. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О АКЦИЗАМА

 Стављам на гласање Предлог закона о изменама и допунама Закона о акцизама у начелу.

 За 148, против седам, нису гласала два, од 157 посланика.

 Констатујем да је Народна скупштина већином гласова прихватила Предлог закона у начелу.

 Подсећам вас да је саставни део Предлога закона постао амандман Владе на члан 4.

 Прелазимо на одлучивање о амандманима.

 На члан 2. амандман је поднео народни посланик проф. др Јанко Веселиновић.

 Стављам на гласање амандман.

 За четири, против један, није гласао 151, од 156 посланика.

 Народна скупштина није прихватила овај амандман.

 На члан 2. амандман је поднео посланик Иван Јовановић.

 Стављам на гласање амандман.

 За четири, уздржаних један, није гласао 151, од 156 посланика.

 Народна скупштина није прихватила овај амандман.

 На члан 2. амандман су заједно поднели народни посланици Зоран Живковић и Владимир Павићевић.

 Стављам на гласање амандман.

 За четири, против два, уздржан један, није гласао 151, од 158 народних посланика.

 Народна скупштина није прихватила овај амандман.

 На члан 2. амандман је поднела група од 11 народних посланика посланичке групе ДС.

 Стављам на гласање амандман.

 За седам, није гласало 150, од 157 народних посланика.

 Народна скупштина није прихватила овај амандман.

 На члан 3. амандман је поднео народни посланик проф. др Јанко Веселиновић.

 Стављам на гласање амандман.

 Против један, није гласало 156, од 157 народних посланика.

 Народна скупштина није прихватила овај амандман.

 На члан 4. амандман је поднео народни посланик проф. др Јанко Веселиновић.

 Стављам на гласање амандман.

 За четири, против један, уздржан један, није гласао 151, од 157 народних посланика.

 Народна скупштина није прихватила овај амандман.

 На члан 4. амандман су заједно поднели народни посланици Зоран Живковић и Владимир Павићевић.

 Стављам на гласање амандман.

 За 147, није гласало 10, од 157 народних посланика.

 Народна скупштина је прихватила овај амандман.

 На члан 6. амандман је поднео народни посланик проф. др Јанко Веселиновић.

 Стављам на гласање амандман.

 За два, против један, уздржан један, није гласало 155, од 159 народних посланика.

 Народна скупштина није прихватила овај амандман.

 На члан 6. амандман су заједно поднели народни посланици Зоран Живковић и Владимир Павићевић.

 Стављам на гласање амандман.

 За 140, није гласало 20, од 160 народних посланика.

 Народна скупштина је прихватила овај амандман.

 На члан 7. амандман је поднео народни посланик проф. др Јанко Веселиновић.

 Стављам на гласање амандман.

 За три, није гласало 157, од 160 народних посланика.

 Народна скупштина није прихватила овај амандман.

 На члан 9. амандман је поднео народни посланик проф. др Јанко Веселиновић.

 Стављам на гласање амандман.

 За један, није гласало 159, од 160 народних посланика.

 Народна скупштина није прихватила овај амандман.

 На члан 9. амандман су заједно поднели народни посланици Зоран Живковић и Владимир Павићевић.

 Стављам на гласање амандман.

 Није гласало 160, од 160 народних посланика.

 Народна скупштина није прихватила овај амандман.

 На члан 10. амандман је поднео народни посланик проф. др Јанко Веселиновић.

 Стављам на гласање амандман.

 За три, није гласало 157, од 160 народних посланика.

 Народна скупштина није прихватила овај амандман.

 На члан 10. амандман су заједно поднели народни посланици Зоран Живковић и Владимир Павићевић.

 Стављам на гласање амандман.

 За један, није гласало 159, од 160 народних посланика.

 Народна скупштина није прихватила овај амандман.

 На члан 11. амандмане у истоветном тексту поднели су народни посланици: проф. др Јанко Веселиновић, заједно народни посланици Зоран Живковић и Владимир Павићевић, група од 11 народних посланика посланичке групе ДС и група од 10 народних посланика посланичке групе Борис Тадић – СДС, ЗЗС и ЗС.

 Стављам на гласање амандман.

 За седам, нису гласала 153, од 160 народних посланика.

 Народна скупштина није прихватила овај амандман.

 На члан 11. амандман је поднео посланик Иван Јовановић.

 Стављам на гласање амандман.

 За седам, нису гласала 153, од 160 народних посланика.

 Народна скупштина није прихватила овај амандман.

 На члан 11. амандман су заједно поднели народни посланици Олена Папуга и Ђорђе Стојшић.

 Стављам на гласање амандман.

 За четири, није гласало 156, од 160 народних посланика.

 Народна скупштина није прихватила овај амандман.

 На члан 12. амандман је поднео народни посланик проф. др Јанко Веселиновић.

 Стављам на гласање амандман.

 За два, није гласало 158, од 160 народних посланика.

 Народна скупштина није прихватила овај амандман.

 На члан 14. амандмана у истоветном тексту поднели су народни посланик проф. др Јанко Веселиновић и заједно посланици Зоран Живковић и Владимир Павићевић.

 Стављам на гласање амандман.

 За три, није гласало 157, од 160 народних посланика.

 Народна скупштина није прихватила овај амандман.

 На члан 14. амандман је поднела група од 10 народних посланика посланичке групе - Борис Тадић, Социјалдемократска странка, Заједно за Србију и Зелени Србије.

 Стављам на гласање амандман.

 За седам, нису гласала 153, од 160 народних посланика.

 Народна скупштина није прихватила овај амандман.

 Поштовани народни посланици, добила сам обавештење од службе Народне скупштине да је усвајањем амандмана на члан 4. Предлога закона који су поднели народни посланици Зоран Живковић и Владимир Павићевић, наступила ситуација из члана 165. Пословника Народне скупштине, односно да је услед усвајања тог амандмана настала потреба да надлежни Одбор поднесе нови амандман којим се врши усаглашавање усвојеног амандмана са амандманом Владе на члан 4. који је постао саставни део Предлога закона.

 Ради тога одређујем паузу у трајању од 10 минута и молим да се одмах састану Одбор за финансије, републички буџет и контролу трошења јавних средстава и Одбор за уставна питања и законодавство и поднесу потребан амандман, односно извештај.

 Седнице одбора ће се одржати у салама овде у приземљу Дома Народне скупштине. Хвала.

(После паузе – 18.15)

 ПРЕДСЕДНИК: Настављамо са радом.

 Пре него што наставимо са одлучивањем, потребно је да утврдимо кворум.

 Молим вас да убаците своје идентификационе картице у јединице електронског система за гласање.

 Констатујем да је применом електронског система за гласање утврђено да је у сали присутно 146 народних посланика односно да је присутна већина од укупног броја народних посланика.

 Уручен вам је амандман Одбора за финансије, републички буџет и контролу трошења јавних средстава и извештај Одбора за уставна питања и законодавство.

 На основу члана 165. Пословника Народне скупштине, Одбор за финансије, републички буџет и контролу трошења јавних средстава, поднео је амандман на члан 4.

 Одбор за уставна питања и законодавство сматра да је амандман у складу са Уставом и правним системом Републике Србије.

 Стављам на гласање овај амандман.

 За 143, уздржан један, није гласало осам, од 152 посланика.

 Констатујем да је Народна скупштина већином гласова прихватила овај амандман.

 Пошто смо завршили одлучивање о амандманима, приступамо гласању о Предлогу закона у целини.

 Стављам на гласање Предлог закона о изменама и допунама Закона о акцизама у целини.

 За 145, против шест, нису гласала два, од 153 посланика.

 Констатујем да је Народна скупштина усвојила Предлог закона о изменама и допунама Закона о акцизама.

 Стављам на гласање ПРЕДЛОГ ЗАКОНА О ПОТВРЂИВАЊУ КОНВЕНЦИЈЕ О ЗАЈЕДНИЧКОМ ТРАНЗИТНОМ ПОСТУПКУ у целини.

 За 148, није гласало пет, од 153 народна посланика.

 Констатујем да је Народна скупштина, већином гласова свих народних посланика, усвојила Предлог закона.

 Стављам на гласање ПРЕДЛОГ ЗАКОНА О ПОТВРЂИВАЊУ КОНВЕНЦИЈЕ О ПОЈЕДНОСТАВЉЕЊУ ФОРМАЛНОСТИ У ТРГОВИНИ РОБОМ у целини.

 За 152, уздржан један, од 153 народна посланика.

 Констатујем да је Народна скупштина, већином гласова свих народних посланика, усвојила Предлог закона.

 Стављам на гласање ПРЕДЛОГ ЗАКОНА О ПОТВРЂИВАЊУ СПОРАЗУМА О ЗАЈМУ (ПРОЈЕКАТ УНАПРЕЂЕЊА ЗЕМЉИШНЕ АДМИНИСТРАЦИЈЕ У СРБИЈИ) ИЗМЕЂУ РЕПУБЛИКЕ СРБИЈЕ И МЕЂУНАРОДНЕ БАНКЕ ЗА ОБНОВУ И РАЗВОЈ у начелу.

 За 145, није гласало седам, од 152 народна посланика.

 Констатујем да је Народна скупштина, већином гласова свих народних посланика, прихватила Предлог закона у начелу.

 Подсећам вас да је саставни део Предлога закона постао амандман на члан 3. који је поднела народни посланик Катарина Ракић.

 С обзиром на то да је овим амандманом предвиђено да закон ступа на снагу наредног дана од дана објављивања, стављам на гласање предлог да се утврди постојање нарочито оправданих разлога да закон ступи на снагу раније од осмог дана од дана објављивања.

 За 144, није гласало осам, од 152 народна посланика.

 Констатујем да је Народна скупштина посебно одлучила да постоје нарочито оправдани разлози за ступање закона на снагу у року краћем од осам дана од дана његовог објављивања.

 Сада стављам на гласање Предлог закона о потврђивању Споразума о зајму (Пројекат унапређења земљишне администрације у Србији) између Републике Србије и Међународне банке за обнову и развој, у целини.

 За 148, нису гласала четири, од 152 народна посланика.

 Констатујем да је Народна скупштина, већином гласова свих народних посланика, усвојила Предлог закона о потврђивању Споразума о зајму (Пројекат унапређења земљишне администрације у Србији) између Републике Србије и Међународне банке за обнову и развој.

 Стављам на гласање ПРЕДЛОГ ЗАКОНА О ПОТВРЂИВАЊУ СПОРАЗУМА О ЗАЈМУ ИЗМЕЂУ РЕПУБЛИКЕ СРБИЈЕ И МЕЂУНАРОДНЕ БАНКЕ ЗА ОБНОВУ И РАЗВОЈ (ЗАЈАМ ЗА РАЗВОЈ И РЕСТРУКТУРИРАЊЕ ПРЕДУЗЕЋА СОЕ-ДПЛ) у целини.

 За 147, није гласало пет, од 152 народна посланика.

 Народна скупштина је усвојила Предлог закона.

 Стављам на гласање ПРЕДЛОГ ОДЛУКЕ О ПРОГРАМУ ЗВАНИЧНЕ СТАТИСТИКЕ У ПЕРИОДУ ОД 2016. ДО 2020. ГОДИНЕ у целини.

 За 145, није гласало седам, од 152 народна посланика.

 Констатујем да је Народна скупштина усвојила Предлог одлуке о програму званичне статистике у периоду од 2016. до 2020. године.

 Стављам на гласање ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ МОЛДАВИЈЕ О УКИДАЊУ ВИЗА ЗА ДРЖАВЉАНЕ ДВЕЈУ ЗЕМАЉА у целини.

 За 152, од 152 народна посланика.

 Констатујем да је Народна скупштина, већином гласова свих народних посланика, усвојила Предлог закона.

 Стављам на гласање ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ ФИНСКЕ О БАВЉЕЊУ ПЛАЋЕНИМ ПОСЛОВИМА ЧЛАНОВА ПОРОДИЦЕ ЗАПОСЛЕНИХ У ЊИХОВИМ ДИПЛОМАТСКИМ МИСИЈАМА, КОНЗУЛАРНИМ ПРЕДСТАВНИШТВИМА ИЛИ МИСИЈАМА ПРИ МЕЂУНАРОДНИМ ВЛАДИНИМ ОРГАНИЗАЦИЈАМА у целини.

 За 150, нису гласала два, од 152 народна посланика.

 Народна скупштина је усвојила Предлог закона.

 Прелазимо на одлучивање о ПОВРЕДАМА ПОСЛОВНИКА.

 Народни посланик проф. др Јанко Веселиновић, на седници 22. јуна 2015. године, у 10 часова и 21 минут, указао је на повреду члана 87. Пословника Народне скупштине.

 Молим да Скупштина одлучи да ли је повређен наведени члан.

 За два, против два, није гласало 144, од 148 посланика.

 Констатујем да је Народна скупштина одлучила да није повређен наведени члан Пословника.

 Народни посланик Марко Ђуришић, на седници 22. јуна 2015. године, у 10 часова и 25 минута, указао је на повреде чланова 103. и 157. став 2. Пословника Народне скупштине.

 Молим да Скупштина одлучи да ли је повређен наведени члан.

 За три, није гласало 145, од 148 народних посланика.

 Констатујем да је Народна скупштина одлучила да нису повређени наведени чланови Пословника.

 Народни посланик Зоран Живковић, на седници 22. јуна 2015. године, у 13 часова и 42 минута, указао је на повреду члана 103. Пословника Народне скупштине.

 Молим да Скупштина одлучи да ли је повређен наведени члан.

 За четири, против два, није гласао 141, од 147 посланика.

 Констатујем да је Народна скупштина одлучила да није повређен наведени члан Пословника.

 Народни посланик Драган Шутановац, на седници 22. јуна 2015. године, у 15 часова и 43 минута, указао је на повреду члана 103. Пословника Народне скупштине.

 Молим да Скупштина одлучи да ли је повређен наведени члан.

 За три, нису гласала 142, од 145 народних посланика.

 Констатујем да је Народна скупштина одлучила да није повређен наведени члан Пословника.

 Народни посланик Неђо Јовановић, на седници 22. јуна 2015. године, у 15 часова и 58 минута, указао је на повреду члана 103. Пословника Народне скупштине.

 Молим да Скупштина одлучи да ли је повређен наведени члан.

 За 12, против један, није гласао 131, од 144 посланика.

 Констатујем да је Народна скупштина одлучила да није повређен наведени члан Пословника.

 Народни посланик Марко Ђуришић, на седници 24. јуна 2015. године, у 13 часова, указао је на повреду члана 103. Пословника Народне скупштине.

 Молим да Скупштина одлучи да ли је повређен наведени члан.

 За четири, против један, није гласало 139, од 144 посланика.

 Констатујем да је Народна скупштина одлучила да није повређен наведени члан Пословника.

 Народни посланик Марко Ђуришић, на седници 24. јуна 2015. године, у 13 часова и 5 минута, указао је на повреду члана 27. Пословника Народне скупштине.

 Молим да Скупштина одлучи да ли је повређен наведени члан.

 За три, није гласало 139, од 142 народна посланика.

 Констатујем да је Народна скупштина одлучила да није повређен наведени члан Пословника.

 Народни посланик Марко Ђуришић, на седници 24. јуна 2015. године, у 14 часова и 15 минута, указао је на повреду члана 100. Пословника Народне скупштине.

 Молим да Скупштина одлучи да ли је повређен наведени члан.

 За четири, није гласало 138, од 142 народна посланика.

 Констатујем да је Народна скупштина одлучила да није повређен наведени члан Пословника.

 Пошто је Народна скупштина обавила разматрање и одлучивање о свим тачкама дневног реда ове седнице, сагласно члану 102. Пословника, закључујем седницу Десетог ванредног заседања Народне скупштине Републике Србије у 2015. години.

(Седница је завршена у 18.30 часова.)